
OVERSETTERENS FORORD 


I den diskusjon om psykoanalysen som har vært 
ført hjemme i den senere tid, har spørsmålet om 
den praktiske utøvelse av analysen — om dens 
mulige farer og om hvem som har de nødvendige 
forutsetninger for å utøve den — spilt en vesentlig 
rolle. Der gjør sig med hensyn på disse spørsmål 
særdeles mange misforståelser gjeldende. Det er 
derfor med glede jeg har fulgt forlagets opfordring 
til å oversette en del av Freuds mindre arbeider, 
som nettop samler sig om psykoanalysen 1 praksis. 

I første rekke står her skriftet «Zur Frage der 
Laienanalyse». Overordentlig klart og levende 
gjør Freud i dette skrift rede for de teoretiske for- 
utsetninger for den analytiske praksis og for denne 
selv, og viser at det her dreier sig om en rent 
psykologisk sjelesørgervirksomhet som ikke kan 
være forbeholdt lægene alene. Svarende til psyko- 
analysens egenartede vesen kreves der en spesiell 
utdannelse for den praktiske analytiker — en ut- 
dannelse som ikke faller sammen med en medi- 
sinsk spesialutdannelse. Skriftet gjør forøvrig 
også rede for de nyere fremskritt innen den almin- 
delige psykoanalytiske teori og betegner i så hen- 
seende en nødvendig utfylning av Freuds «Fore- 
lesninger» som jeg oversatte ifjor. 

Sammen med dette skrift hører naturlig den lille 

avhandling «Uber wilde Psychoanalyse», hvor 
Freud beriktiger en meget grov og skadelig mis- 
forståelse, som mange har gjort sig skyldig i hvor 
det gjelder den praktiske psykoanalyse. «Wege 
der psychoanalytischen Therapie» har vel for den 
almindelige leser sin største interesse ved klargjø- 
relsen av forholdet mellem psykoanalysen og den 
såkalte psykosyntese. 

Psykoanalysen har jo ikke bare praktisk betyd- 
ning med hensyn til behandlingen av nervøse. 
Ennu langt større vil vel betydningen bli for op- 
dragelsen. Freud selv har dessverre på dette om- 
råde skrevet meget lite og bare mer leilighetsvis. 
Den lille avhandling «Zur sexuellen Aufklårung 
der Kinder», som er tatt med her, er fremkommet 
som bidrag 1 en enquéte. 

Interessante perspektiver for psykoanalysens 
praktiske betydning for hele nutidens kulturliv gir 
artiklen «Die Widerstånde gegen die Psychoana- 
lyse». Freud gir i den uttrykk for den eiendom- 
melige erfaring han måtte gjøre, at hele kultur- 
samfundet i visse henseender reagerer nevrotisk og 
at psykoanalysen derfor i virkeligheten har «hele 
menneskeheten til patient». I videre forstand hø- 
rer derfor også denne artikkel hjemme i sammen- 
hengen «psykoanalysen i praksis». 

p. t. Berlin, 15. juni 1930. 


Kristian Schjelderup. 

Offentliggjort første gang i «Zentralblatt för Psychoana- 
lyse» (1910), senere i «Sammlung kleiner Schriften zur 
Neurosenlehre» III. og i «Gesammelte Schriften», Bd. VI. 


Jeg fikk forleden i kontortiden besøk av en litt 
eldre dame som klaget over angst. Hun var 1 
følge med en veninde som tok sig av henne. Selv 
var hun i annen halvdel av firtiårene; hun hadde 
holdt sig ganske godt og var åpenbart ennu ikke 
ferdig med «å føle sig som kvinne». Foranled- 
ningen til angstutbruddet var skilsmissen fra hen- 
nes siste mann; hun fortalte imidlertid, at angsten 
var øket betraktelig efterat hun hadde konsultert 
en ung læge i forstaden hvor hun bodde. Denne 
hadde nemlig forklart henne, at årsaken til hen- 
nes angst lå i hennes seksuelle behov. Hun kunde 
ikke undvære det seksuelle forhold til mannen, og 
derfor var der for henne bare tre måter å bli frisk 
på: enten måtte hun vende tilbake til sin mann, 
eller ta sig en elsker, eller tilfredsstille sig selv. 
Efter dette var hun blitt overbevist om at hun var 
uhelbredelig, for tilbake til mannen vilde hun ikke, 
og de to andre midler stred mot hennes moral og 
religiøsitet. Nu var hun imidlertid kommet til 
mig, fordi lægen hadde sagt henne at dette var en 
ny innsikt som man skyldte mig, og hun skulde 
bare la mig bekrefte at det virkelig forholdt sig 
slik. Veninden, en ennu eldre, forkuet dame av 
usundt utseende, besverget mig så om å forsikre 
patienten at lægen hadde tatt feil. Det kunde jo 
umulig være riktig, for hun hadde selv i mange år 

vært enke og allikevel levet anstendig uten å lide 
av angst. 

Jeg skal ikke opholde mig ved den vanskelige 
situasjon som dette besøk satte mig 1, men i stedet 
belyse det den kollega gjorde som hadde sendt 
denne patient til mig. Først vil jeg imidlertid ta 
et forbehold, som kanskje — eller forhåpentlig — 
ikke er overflødig. Mange års erfaring har lært 
mig — som den også kan lære alle andre det — 
at man ikke uten videre skal ta for sandt det som 
patienter, særlig nervøse mennesker, forteller om 
sin læge. Ikke bare blir nervelægen — ved alle 
arter behandling — lett gjenstand for mange slags 
fiendtlige tendenser hos patienten, men han må 
også på grunnlag av en slags projeksjon overta 
ansvaret for de nervøses hemmelige, fortrengte 
ønsker. Det er da en sørgelig — men betegnende 
— kjensgjerning, at slike urettferdige beskyldnin- 
ger ikke noget sted finner lettere tiltro enn hos 
andre læger. 

Jeg har altså rett til å håpe, at vedkommende 
dame gav mig en tendensiøst forvansket beretning 
om lægens uttalelser, og at jeg gjør denne mann, 
som jeg personlig ikke kjenner, urett, når jeg knyt- 
ter mine bemerkninger om «vill» analyse nettop 
til dette tilfelle. Men kanskje kan jeg på denne 
måte avholde andre fra å gjøre urett mot sine 
patienter. 

La oss altså anta, at lægen har sagt nøiaktig det 
som patienten fortalte mig. 

Enhver kan da lett komme med den kritikk, at 
en læge, når han anser det nødvendig å tale med 
en kvinne om seksuelle ting, må gjøre dette med 

takt og skånsomhet. Dette krav faller imidlertid 
sammen med visse tekniske forskrifter i psykoana- 
lysen, og dessuten vilde denne læge ha muiskjent 
eller misforstått en rekke av psykoanalysens viden- 
skapelige opfatninger og derved vist hvor lite han 
ennu hadde begrepet av dens vesen og mål. 

La oss begynne med det siste, de videnskapelige 
feiltagelser. Lægens råd viser klart hvad måte han 
opfatter «seksuallivet» på. Nemlig på den popu- 
lære måte, efter hvilken man ved de seksuelle be- 
hov ikke forstår noget annet enn behovet efter 
koitus eller analoge prosesser som bevirker or- 
gasme og uttømning av seksualstoffene. Det kan 
imidlertid ikke ha vært ukjent for lægen, at man 
nettop pleier å bebreide psykoanalysen at den ut- 
vider begrepet «seksualitet» langt ut over det om- 
fang som det vanligvis har. Dette er i og for sig 
riktig — hvorvidt det kan brukes som daddel, er 
et spørsmål som ikke skal drøftes her. Begrepet 
«seksualitet» er langt mer omfattende i psykoana- 
lysen; såvel i høiden som i dybden går det ut over 
den populære betydning. Denne utvidelse rettfer- 
diggjøres genetisk; vi regner også alle ytringer av 
ømme følelser, som har sin kilde i de primitive 
seksuelle rørsler, med til seksuallivet, selvom disse 
rørsler er blitt hemmet med hensyn til deres op- 
rindelig seksuelle mål eller har ombyttet dette mål 
med et annet som ikke lenger er seksuelt. Derfor 
taler vi også heller om psykoseksnalitet, og legger 
således vekt på at man ikke overser og ikke under- 
vurderer den sjelelige faktor ved seksuallivet. Vi 
bruker ordet «seksualitet» i samme omfattende be- 


tydning som ordet «lieben» har i det tyske sprog. 

Vi er også forlengst klar over, at der også i tilfelle 
hvor det ikke mangler på normal seksualomgang, 
kan være en mangel på sjelelig tilfredsstillelse med 
alle følger derav. Og som terapeuter har vi alltid 
for øie, at de utilfredsstillede seksualtendenser — 
hvis surrogattilfredsstillelse vi bekjemper i form 
av nervøse symptomer — ofte bare i ringe grad 
får utløsning gjennem koitus eller andre seksual- 
akter. 

Den som ikke deler denne vår opfatning av 
psykoseksualiteten, har ingen rett til å påberope 
sig de teorier i psykoanalysen som angår seksuali- 
tetens ætiologiske betydning. Ved utelukkende å 
betone den somatiske faktor ved det seksuelle, gjør 
han sig visstnok problemet meget enklere; for det 
han gjør får han imidlertid bære ansvaret alene. 

Lægens råd åpenbarer også en annen og likeså 
slem misforståelse. 

Det er riktig, at psykoanalysen angir mangel på 
seksuell tilfredsstillelse som årsak til de nervøse 
lidelser. Men sier den ikke også noget mer? Vil 
man la upåaktet som altfor komplisert dens lære 
om at de nervøse symptomer springer frem av en 
konflikt mellem to makter: en libido (der som oftest 
er blitt overmektig) og en altfor streng seksualav- 
visning eller fortrengning? Den som ikke overser 
denne annen faktor — som vi virkelig ikke har 
gitt nogen underordnet plads — vil aldri kunne 
tro, at seksuell tilfredsstillelse i og for sig skulde 
være et alment tilforlatelig helbredelsesmiddel ved 
de nervøse besværligheter. En stor del av disse 
mennesker er jo under de givne omstendigheter 
— eller i det hele — ute av stand til å opnå til- 

fredsstillelse. Hvis de var i stand til det, hvis de 
ikke hadde den indre «motstand», så vilde nettop 
driftens styrke vise dem veien til tilfredsstillelsen, 
selvom lægen ikke rådet til det. Hvad skal altså 
dette råd — som lægen angivelig har gitt damen 
— tjene til? 

Selv om rådet lot sig rettferdiggjøre videnska- 
pelig, kunde hun allikevel ikke følge det. Hvis 
hun ikke hadde en indre «motstand» mot onanien 
eller mot et kjærlighetsforhold, vilde hun jo for- 
lengst ha grepet til et av disse midler. Eller tror 
virkelig lægen, at en kvinne på over firti år ikke 
kjenner til at man kan ta sig en elsker, eller over- 
vurderer han sin egen innflytelse i den grad, at 
han tror at hun aldri vilde kunne beslutte sig til 
et slikt skritt uten først å ha fått det godkjent av 
en læge? 

Alt dette synes meget klart, og allikevel må det 
innrømmes at der gis et moment, som ofte gjør 
bedømmelsen vanskelig. Mange av de nervøse til- 
stander, de såkalte aktualnevroser — som den ty- 
piske nevrasteni og den rene angstnevrose — er 
åpenbart avhengig av den somatiske faktor ved 
seksuallivet, mens vi ennu ikke har nogen begrun- 
net forestilling om hvilken rolle den psykiske fak- 
tor og fortrengningen her spiller. I slike tilfelle 
ligger det nær for lægen først å tenke på en aktuell 
terapi, en forandring av den somatiske seksual- 
virksomhet, og han gjør dette med full rett hvis 
hans diagnose er riktig. Damen som konsulterte 
den unge læge, klaget fremforalt over angst, og da 
antok han sannsynligvis at hun led av en angst- 
nevrose, og anså sig berettiget til å anbefale henne 

en somatisk terapi. Atter en bekvem misforståelse! 
Den som lider av angst, behøver ikke av den 
grunn nødvendig å ha en angstnevrose; man kan 
ikke avlede denne diagnose av navnet, man må 
vite hvilke sykdomsfenomener som utgjør en angst- 
nevrose, og adskille den fra andre sykdomstilstan- 
der som også manifesterer sig gjennem angst. Ved- 
kommende dame led efter mitt inntrykk av en 
angsthysteri, og den hele — men også fullt tilstrek- 
kelige — verdi av slike nosografiske sondringer 
ligger 1, at de viser hen til en annen ætiologi og en 
annen terapi. Den som hadde vært opmerksom på 
muligheten av en sådan angsthysteri, vilde ikke 
ha kunnet gjøre sig skyldig i en slik forsømmelse 
av de sjelelige faktorer som den der trær frem i 
lægens alternative råd. 

Merkelig nok, i disse terapeutiske alternativer 
som den angivelige psykoanalytiker stiller op, blir 
der ingen plass — for psykoanalysen! Denne 
kvinne skal bare kunne bli helbredet fra sin angst, 
hvis hun vender tilbake til sin mann eller finner 
tilfredsstillelse gjennem onanien eller hos en elsker. 
Hvor skulde da den analytiske behandling — 1 
hvilken vi ser hovedmidlet ved angsttilstander — 
sette inn? 

Hermed er vi da kommet frem til de tekniske 
feil som vi i det antatte tilfelle finner at lægen har 
begått. Det ér en opfatning som støtter sig til det 
overfladiske skinn og nu forlengst er overvunnet, 
at den syke lider som følge av en slags uvitenhet, 
og at når man ophever denne uvitenhet (ved å gi 
ham meddelelse om årsaksforholdet mellem hans 
sykdom og hans livshistorie, om hans barndoms- 

oplevelser o. s. v.), så må han bli frisk igjen. Det 
er ikke denne mangel på viden i og for sig som er 
det patogene moment, men dette at den beror på 
indre motstand som fra først av har fremkalt den 
og fremdeles holder den oppe. Å bekjempe denne 
motstand er opgaven for terapien. Og å meddele 
den syke det som han ikke vet, fordi han har for- 
trengt det, er bare en av de nødvendige forberedel- 
ser for terapien. Hvis kjennskap til det ubevisste 
virkelig var så viktig for den syke som den der 
ikke har nogen psykoanalytisk erfaring gjerne tror, 
så måtte det være tilstrekkelig til helbredelse, at 
den syke hørte forelesninger eller leste bøker. 
Disse forholdsregler har imidlertid like stor inn- 
flytelse på de nervøses lidelsessymptomer som det 
vilde ha innflytelse på sulten under en hungersnød 
å utdele menyer. Denne sammenligning kan endog 
føres et stykke videre; for det å gi den syke med- 
delelse om det ubevisste har regelmessig til følge, 
at konflikten i ham skjerpes og hans besværlighe- 
ter tiltar. 

Da nu imidlertid psykoanalysen ikke kan und- 
være en slik meddelelse, foreskriver den at med- 
delelsen ikke må finne sted før to betingelser er 
opfylt. For det første ikke før den syke er blitt 
forberedt slik, at han selv er kommet i nærheten 
av det han har fortrengt, og for det annet ikke 
før han er blitt så vidt sterkt knyttet vil lægen 
(overføring), at følelsesforholdet til denne gjør det 
umulig for ham å flykte igjen. 

Først når disse betingelser er blitt opfylt, er det 
mulig å erkjenne den motstand som har ført til 
fortrengning og ikke-viden, og bli herre over den. 

Et psykoanalytisk inngrep forutsetter altså ubetin- 
get en lengere tids kontakt med den syke, og for- 
søk på allerede ved den sykes første besøk å over- 
rumple ham med en brysk meddelelse om de hem- 
meligheter som lægen har gjettet sig til, er teknisk 
forkastelige og straffer sig som oftest ved at de 
påfører lægen et heftig fiendskap fra patientens 
side og avskjærer enhver videre påvirkning. 

Helt bortsett fra at man ofte slutter galt og 
aldri er 1 stand til å finne ut alt! Med disse be- 
stemte tekniske forskrifter erstattes i psykoanaly- 
sen kravet om «lægens takt» — denne takt hvis 
vesen man ikke riktig får fatt på, men som skal 
være en særlig begavelse. 

Det er altså ikke tilstrekkelig for lægen å ha 
kjennskap til en del av psykoanalysens resultater. 
Man må også ha gjort sig fortrolig med dens tek- 
nikk, hvis man vil la sin virksomhet som læge lede 
av de psykoanalytiske synspunkter. Denne tek- 
nikk kan man ennu ikke lære av bøker; og man 
kan sikkert bare med store ofre av tid, møie og 
resultater finne den selv. Man lærer den, likesom 
andre former for lægevidenskapelig teknikk, hos 
dem som allerede behersker den. Det er derfor 
sikkert ikke likegyldig for bedømmelsen av det til- 
felle som jeg knytter disse bemerkninger til, at jeg 
ikke kjenner den læge som skal ha gitt slike råd, 
og aldri har hørt hans navn. 

Hverken for mig selv eller for mine venner og 
medarbeidere er det behagelig på denne måte å 
gjøre krav på å være alene om å utøve en læge- 
videnskapelig teknikk. Men i betraktning av de 
farer som den utøvelse av «vill» psykoanalyse som 

man kunde forutse, bringer med sig for de syke 
og for psykoanalysens sak, hadde vi ingen annen 
utvei. Våren 1910 dannet vi en internasjonal psy- 
koanalytisk forening, hvis medlemmer bekjenner 
sig til den ved å la sine navn offentliggjøre, for 
å kunne avvise ansvaret for alle de folks virksom- 
het som ikke hører til oss og som kaller sin læge- 
metode for «psykoanalyse». For i virkeligheten 
skader slike ville psykoanalytikere mer saken enn 
den enkelte syke. Jeg har ofte oplevet, at en slik 
klosset fremgangsmåte, efter først å ha fremkalt 
en forverring i den sykes tilstand, dog til sist har 
gavnet ham. Ikke altid, men allikevel ofte. Ffterat 
han tilstrekkelig lenge har skjældt lægen ut og vet 
sig langt nok borte fra hans påvirkning, gir så 
hans symptomer sig, eller han beslutter sig til et 
skritt som ligger på veien til helbredelse. Den en- 
delige bedring er da inntrådt «av sig selv», eller 
den tilskrives den høist indifferente behandling 
hos en læge, som den syke senere har henvendt sig 
til. Hvad angår den dame hvis anklage mot lægen 
vi har hørt, skulde jeg tro at den «ville» psyko- 
analytiker allikevel har gjort mere for sin patient 
enn en eller annen høit ansett autoritet som hadde 
fortalt henne at hun led av en «vasomotorisk nev- 
rose». Han har tvunget hennes blikk hen på det 
som virkelig ligger til grunn for hennes lidelse, 
eller i nærheten av det, og dette inngrep vil tross 
all patientens motstand ikke bli uten heldige føl- 
ger. Men han har skadet sig selv og hjulpet til å 
øke de fordommer, der som følge av en lett for- 
ståelig affektmotstand reiser sig mot psykoanaly- 
tikerens virksomhet. Og dette kan undgåes. 
2 — Freud. 


ØVELSE AV PSYKOANALYSEN 


— SPØRSMÅLET OM DEN SÅAKALTE 
LEGMANNSANALYSE 


Utkom som egen bok i september 1926, under titelen: 

«Die Frage der Laienanalyse. Unterredungen mit 

einem Unparteiischen.» Optatt i «Gesammelte Schrif- 
ten», Bd. XI. 


INNLEDNING 


Jeg må først forklare hvad der ligger i uttryk- 
ket «legmannsanalyse». Ved en «legmann» for- 
står jeg en som ikke er læge, og spørsmålet er om 
også ikke-læger skal ha lov tl å utøve psykoana- 
lysen. Dette spørsmål er både tids- og stedsbe- 
stemt. Tidsbestemt forsåvidt som ingen hittil har 
brydd sig om hvem som utøver psykoanalysen. Ja, 
i virkeligheten har man brydd sig altfor lite om 
dette spørsmål, man har bare vært enig i ønsket 
om at ingen skulde utøve den — med forskjellige 
begrunnelser, som alle har bunnet i den samme 
uvilje. Kravet om at bare læger skal analysere, 
svarer altså til en ny og tilsynelatende venligere 
innstilling overfor analysen — hvis vi da ikke må 
mistenke den for bare å være en litt modifisert 
avlegger av den tidligere innstilling. Man medgir 
at en analytisk behandling under visse omstendig- 
heter bør foretas; men hvis der i det hele skal 
analyseres, ja, så skal bare læger ha lov til å gjøre 
det. Grunnen til denne innskrenkning må vi da 
undersøke nærmere. 

Stedsbestemt er spørsmålet, fordi saken ikke 
stiller sig likt i alle land. I Tyskland og Amerika 
betegner det en akademisk diskusjon, for i disse 
land kan enhver syk la sig behandle på hvad måte 


23 PSYKOANALYSEN I PRAKSIS 


og av hvem han vil; hver som vil det, kan her 
som «kvaksalver» behandle hvilkesomhelst syke, 
når han bare selv tar ansvaret for det han gjør. 
Loven blander sig ikke inn i det, før den påkalles 
for å straffe hvis patienten er blitt skadet. I mitt 
eget land Østerrike derimot er loven preventiv; 
uten å avvente resultatet av behandlingen forbyr 
loven overhodet ikke-læger å behandle syke. Her 
har altså spørsmålet om «legfolk» — altså ikke- 
læger — har lov til å behandle syke med psyko- 
analyse, praktisk betydning. Men samtidig synes 
også lovens ordlyd på forhånd å ha avgjort spørs- 
målet. Nervøse mennesker er syke, legfolk er ikke- 
læger, psykoanalysen er en metode til å helbrede 
eller bedre de nervøse lidelser, all slik behandling 
er forbeholdt lægene: følgelig er det ikke tillatt 
legfolk å analysere nervøse mennesker, og det er 
straffbart når det allikevel skjer. Når saken synes 
å ligge så enkelt an, våger man neppe å beskeftige 
s1g med spørsmålet om legmannsanalyse. Imidlertid 
foreligger der en del komplikasjoner, som loven 
ikke bryr sig om, men som der allikevel må tas hen- 
syn til. Det vil kanskje vise sig, at de syke i dette 
tilfelle ikke er som andre syke, at legmannen ikke 
egentlig er nogen legmann, og at lægene ikke nettop 
er det som man skulde vente av læger og som 
skulde være grunnlaget for deres særstilling. Hvis 
det er mulig å påvise dette, blir det berettiget å 
kreve, at man ikke uten videre skal anvende loven 
på det foreliggende tilfelle. 


I 


Hvorledes det kommer til å bli, vil avhenge av 
folk som ikke plikter å kjenne til de særlige omsten- 
digheter ved en psykoanalytisk behandling. Vi vil 
anta, at disse «upartiske» ennu ikke vet noget om 
psykoanalysen, og det blir da vår opgave å belære 
dem om den. Dessverre kan vi ikke la dem være 
til stede ved en analytisk behandling. Den «ana- 
lytiske situasjon» tillater ingen tredjemann. De en- 
kelte behandlingstimer er dessuten av meget ulike 
verdi: en slik — uvedkommende — tilhører som 
kom til å overvære en analysetime, vilde som oftest 
ikke få noget brukbart inntrykk; han vilde risikere 
ikke å forstå det som foregår mellem analytikeren 
og patienten — eller han vilde kjede sig. Han må 
altså nøie sig med de oplysninger vi kan gi ham; 
vi skal gjøre disse så pålitelige som mulig. 

Altså, en patient lider av ukontrollerbare sving- 
ninger i følelseslivet, eller av motløshet og forsakt- 
het som lammer energien så han ikke tiltror sig å 
kunne gjøre nogen ting ordentlig, eller av engstelig 
forlegenhet når han er sammen med fremmede. 
Han merker — uten å forstå hvorfor — at det vol- 
der vanskeligheter å utføre arbeidet, ja de samme 
vanskeligheter melder sig ved alle alvorligere be- 
slutninger og ethvert foretagende. En dag har han 

— ukjent av hvad grunn — hatt et ubehagelig 
angstanfall, og siden kan han ikke uten vanskelig- 
het gå alene over gaten eller reise med jernbane, ja 
kanskje har han overhodet måttet gi op begge deler. 
Eller, noget som er høist merkelig: hans tanker går 
sine egne veier, de lar sig ikke styre av hans vilje, 
de forfølger problemer som han selv finner høist 
likegyldige, men som han allikevel ikke kan rive 
sig løs fra. Der synes også lagt på ham rent lat- 
terlige opgaver, som f. eks. å telle alle vinduene i 
gaten, og ved ganske enkle handlinger som å kaste 
et brev i postkassen eller å skru av gassen begyn- 
ner han et øieblikk efter å tvile på om han også 
virkelig har gjort det. Kanskje er dette bare noget 
som ergrer og plager, men tilstanden blir utålelig 
når vedkommende plutselig ikke kan fri sig fra den 
tanke, at han har puffet et barn inn under hjulene 
på en vogn eller kastet en ukjent utfor en bro, eller 
når han må spørre sig selv om det ikke er han som 
er morderen som eftersøkes av politiet for en nettop 
opdaget forbrytelse. Det er jo åpenbart menings- 
løst, det vet han selv, han har aldri gjort ondt mot 
noget menneske: men selv om han virkelig hadde 
vært den eftersøkte morder, så kunde allikevel 
følelsen — skyldfølelsen — ikke ha vært sterkere. 

Eller for å ta et annet tilfelle: der er en patient 
— en kvinne — som lider på en annen måte og på 
et annet område. Hun er pianistinne, men hun får 
krampe i fingrene; de nekter å gjøre tjeneste. Når 
hun tenker på å gå i selskap, melder der sig øie- 
blikkelig et naturlig behov, hvis tilfredsstillelse vilde 
være uforenelig med selskapeligheten. Altså har 
hun gitt avkall på å gå i selskaper, på baller, i 

teatre og på konserter. Når det høver aller dårligst, 
får hun et anfall av heftig hodepine eller annen 
smerte. Kanskje må hun kaste op efter alle mål- 
tider — noget som kan bli farlig i det lange løp. 
Og endelig lider hun under at hun ikke tåler nogen 
av de ophisselser som nu engang ikke er til å undgå 
i livet. Hun faller ved slike anledninger i avmakt, 
ofte forbundet med muskelkramper, som minner 
om uhyggelige sykdomstilstander. 

Atter andre syke lider av forstyrrelser på et sær- 
skilt område, hvor følelsene har sammenheng med 
bestemte krav til legemet. Som menn føler de sig 
ute av stand til å gi uttrykk for de ømmeste rørsler 
overfor det annet kjønn, mens kanskje alle reak- 
sjoner står dem til rådighet når det gjelder objekter 
som betyr mindre for dem. Eller deres sanselighet 
binder dem til personer som de forakter og gjerne 
vilde komme fri fra. Eller stiller betingelser hvis 
opfyllelse de finner motbydelig. Som kvinner føler 
de sig på grunn av angst og vemmelse eller andre 
hemninger hindret i å efterkomme seksuallivets 
krav, eller hvis de har gitt efter for kjærligheten 
finner de sig bedradd for den nydelse som naturen 
har satt som premie for slik hengivelse. 

Alle disse mennesker er selv klar over at de er 
syke, og de søker læger som man jo venter skal 
kunne helbrede slike nervøse forstyrrelser. Lægene 
har da også en rekke kategorier som man kan inn- 
ordne disse lidelser under. Alt efter sitt standpunkt 
diagnostiserer de dem med forskjellige navn: nevra- 
steni, psykasteni, fobier, tvangsnevrose, hysteri. De 
undersøker de organer symptomene kommer fra: 
hjertet, maven, tarmen, genitalia — og finner dem i 

orden. De tilråder å avbryte den vante levemåte, 
rekreasjon, styrkende midler, toniserende medika- 
menter, og opnår på denne måte forbigående let- 
telser i tilstanden — eller ikke noget. Endelig får 
så de syke høre, at der finnes mennesker som gan- 
ske spesielt beskjeftiger sig med behandlingen av 
slike lidelser, og kommer til analyse hos en av 
disse. 

Den upartiske — som jeg tenker mig er til 
stede — har under denne tale om de nervøse syk- 
domsfenomener vist tegn på utålmodighet, Nu blir 
han opmerksom, spent, og sier: «Nu skal vi altså 
få vite hvad analytikeren foretar med den patient 
som lægen ikke har kunnet hjelpe.» 

Der foregår intet annet mellem dem enn at de 
taler med hverandre. Analytikeren bruker hverken 
instrumenter — ikke engang til undersøkelsen — 
eller foreskriver medikamenter. Hvis det på nogen 
måte er mulig, lar han endog patienten under be- 
handlingen forbli i de vante omgivelser og forhold. 
Dette er naturligvis ingen nødvendig betingelse, og 
det er heller ikke alltid mulig å gjennemføre det. 
Analytikeren lar patienten komme til en bestemt 
time på dagen, lar ham tale, taler så til ham og lar 
ham høre på. 

Den upartiskes mine vidner nu om umiskjennelig 
lettelse og avspenning, men røber også tydelig en 
viss ringeakt. Det er som tenkte han: Ikke noget 
annet? Ord, ord og atter ord, som prins Hamlet 
sier. Sikkert kommer han også til å tenke på Me- 
fisto”s spottetale om hvor lettvint det er å skalte og 
valte med ord — vers, som ingen tysker glemmer. 

Han sier da også: «Det er altså en slags troll- 

dom! De taler — og blåser på den måten lidel- 
sene vekk!» 

Ja, ganske riktig, det vilde virkelig være troll- 
dom, hvis det bare gikk fortere. Til trolldom hører 
ubetinget hurtighet — man kunde si: resultatets 
plutselighet. Den analytiske behandling behøver 
imidlertid måneder, ja år — en så langsom trolldom 
taper karakteren av det underbare. Vi skal for 
øvrig ikke forakte ordet. Det er jo allikevel et mek- 
tig instrument, det er det middel som vi bruker for 
å gi til kjenne for hverandre våre følelser, det er 
den vei ad hvilken vi får innflytelse på andre. Ord 
kan gjøre usigelig godt, og de kan tilføie svære sår. 
I begynnelsen var ganske visst handlingen; ordet 
kom senere, og i mange forhold var det et kulturelt 
fremskritt når handlingen blev avsvekket til ord. 
Men oprindelig var allikevel ordet trolldom, en ma- 
gisk akt, og det har ennu bevart meget av sin 
gamle kraft. 

Den upartiske fortsetter: «La oss anta at patien- 
ten ikke er bedre forberedt på å forstå den analy- 
tiske behandling enn jeg er det: hvorledes vil De da 
få ham til å tro på denne ordets eller talens troll- 
domsmakt, som skal befri ham fra hans lidelser?» 

Naturligvis må vi forberede ham, og der finnes 
en enkel måte å gjøre det på. Vi opfordrer ham til 
å være helt opriktig overfor analytikeren; han skal 
ikke vilkårlig holde tilbake noget av det som faller 
ham inn, og under den videre analyse skal han sette 
sig ut over alle betenkeligheter som kunde få ham 
fra å meddele alle tanker og erindringer. Ethvert 
mennesks vet, at de= finnes slike ting som han bare 
høist ugjerne vil fortelle andre eller som han over- 

hode mener det er utelukket å meddele. Det er hans 
«hemmeligheter». Han aner også — og det betyr 
et stort fremskritt i psykologisk selverkjennelse — 
at der finnes andre ting som man ikke engang vil 
innrømme for sig selv, ting som man gjerne vil 
skjule for sig selv og derfor straks bryter av å tenke 
på og jager vekk, når de allikevel dukker op. Kan- 
skje merker han selv begynnelsen til et høist merk- 
verdig psykologisk problem i den situasjon, at en 
tanke, som én selv har, skal holdes hemmelig for 
ens eget selv. Det er jo som om hans «Selv» ikk> 
lenger var den enhet som han alitid har holdt det 
for, som om der ennu fantes noget annet i ham som 
kan stille sig i motsetning til dette selv. Dunkelt 
aner han noget av en motsetning mellem dette selv 
og et sjelsliv i videre forstand. Når han nu går 
med på analysens krav om å si alt, er det ikke 
vanskelig å bibringe ham forventningen om at et 
samvær og en tankeutveksling under så ualminde- 
lige forutsetninger også skulde kunne føre til egen- 
artede resultater. 

«Jeg forstår,» sier vår upartiske tilhører. «De 
antar at alle nervøse har noget som trykker dem, 
en hemmelighet, og ved å få dem til å tale ut om 
det frir De dem fra trykket og gjør dem på denne 
måte godt. Dette er jo prinsippet for skriftemålet, 
som den katolske kirke alltid har nyttet for å sikre 
sig herredømmet over sinnene.» 

Både ja og nei, må vi svare. Visstnok går skrifte- 
målet inn i analysen, som en slags innledning. Men 
det er meget langt fra at det faller sammen med 
analysens vesen eller kan forklare dens virkninger. 

Ved skriftemålet sier synderen det han vet, i ana- 
lysen skal nevrotikeren si mere. Heller ikke vet vi 
noget om, at skriftemålet nogensinne skulde ha hatt 
kraft til å fjerne direkte sykdomssymptomer. 

«Ja, da forstår jeg det allikevel ikke,» er svaret. 
«Hvad skal det bety: å si mere enn han vet? Jeg 
kan imidlertid tenke mig, at De som analytiker får 
en sterkere innflytelse på Deres patient enn skrifte- 
faren på skriftebarnet, fordi De beskjeftiger Dem så 
meget lenger, intensivere og også mer individuelt 
med den syke, og at De så benytter denne økede 
innflytelse til å få ham bort fra de sykelige tanker, 
snakke ham vekk fra hans angst o. s. v. I og for 
sig vilde det være merkelig nok, at det på denne 
måten kunde lykkes å få herredømme også over 
rent legemlige fenomener som brekning, diaré og 
krampe. Men jeg vet at en slik påvirkning er meget 
vel mulig, når man har bragt et menneske i hyp- 
notisk tilstand. Gjennem Deres arbeide med pati- 
enten får De sannsynligvis i stand en slik hypno- 
tisk relasjon, en suggestiv binding til Deres person, 
selvom De ikke tilsikter det, og de merkelige ting 
som Deres terapi utretter, er da virkninger av den 
hypnotiske suggesjon. Såvidt jeg vet, arbeider 
imidlertid den hypnotiske terapi meget hurtigere 
enn Deres analyse, som jo efter hvad De selv sier 
varer i måneder og år.» 

Vår upartiske tilhører er hverken så uvitende 
eller rådløs som vi til å begynne med holdt ham for. 
Umiskjennelig anstrenger han sig for å forstå psy- 
koanalysen ved hjelp av tidligere kunnskaper og 
knytte den til noget han allerede vet. Vi har nu 

den vanskelige opgave å gjøre det klart for ham, 
at dette ikke vil lykkes, at analysen er en metode 
sui generis, noget nytt og egenartet som bare kan 
begripes ved hjelp av ny innsikt — eller om man 
vil: ved hjelp av nye antagelser. Men vi skylder 
ham ennu svar på hans siste bemerkninger. 

Det De sa om analytikerens særegne personlige 
innflytelse, er utvilsomt meget vel verd å legge 
merke til. En slik innflytelse eksisterer virkelig 
og spiller stor rolle i analysen. Men ikke den 
samme rolle som ved hypnosen. Det måtte være 
mulig å vise Dem, at situasjonen er helt forskjellig 
1 de to tilfelle. Det får være tilstrekkelig å nevne, 
at vi ikke anvender denne personlige innflytelse — 
dette «suggestive» moment — til å undertrykke 
lidelsessymptomene, slik som tilfellet er ved den 
hypnotiske suggesjon. Og videre at det vilde være 
ganske feilaktig å tro, at det helt igjennem er dette 
moment som behandlingen beror på. Vel kan det 
være slik i begynnelsen; men senere kommer der i 
motstrid med det vi analytisk søker å opnå, og 
tvinger oss til vidtgående motforholdsregler. Jeg 
vil også gjerne nevne et eksempel som viser, hvor 
fjernt det ligger den analytiske teknikk å ville lede 
tankene bort og snakke det hele vekk. Når patien- 
ten lider av skyldfølelse — som om han hadde be- 
gått en svær forbrytelse — så går vi ikke frem på 
den måten at vi betoner hans utvilsomme skyldfri- 
het og på grunnlag derav råder ham til ikke å bry 
.sig om denne samvittighetskval; det har han jo alt 
selv forsøkt uten resultat. Men vi sier til ham, at 
en så sterk og vedvarende følelse dog må være be- 

grunnet i noget virkelig, som det kanskje er mulig 
å finne frem til. 

«Det skulde undre mig,» mener den upartiske, 
«om De ved slik å gå med på patientens skyld- 
følelse virkelig også kunde overvinde den! Men 
hvad er det nu De tilsikter med Deres analyse, og 
hvad er det De foretar med patienten?» 


II 


For at jeg skal kunne gjøre det forståelig for 
Dem, må jeg gjengi litt av en psykologisk teori, 
som ikke er kjent eller iallfall ikke blir riktig vur- 
dert utenfor de analytiske kretser. Av denne er 
det lett å utlede hvad det er vi vil med den syke 
og på hvad måte det er vi opnår det. Jeg frem- 
stiller teorien dogmatisk, som var det en ferdig 
lærebygning. Men De må ikke tro, at den med 
engang er blitt til slik — i likhet med et filosofisk 
system. Vi har utformet den meget langsomt, 
lenge har vi kjempet om hvert stykke av den, og 
i stadig kontakt med erfaringen har vi vedvarende 
modifisert den, inntil den endelig har fått en form 
i hvilken den synes å være tilfredsstillende for våre 
formål. Ennu for nogen år siden hadde jeg måttet 
klæ denne lære i andre uttrykk. Og naturligvis 
kan jeg ikke innestå for at den nuværende ut- 
trykksform kommer til å bli den endelige. Viden- 
skap er — som De vet — ikke nogen åpenbaring; 
den mangler — langt utover begynnerstadiet — 
den karakter av bestemthet, uforanderlighet og 
ufeilbarhet, som den menneskelige tenkning leng- 
ter så meget efter. Men slik som den er, er den 
alt hvad vi kan ha. Legg nu hertil, at vår viden- 
skap er meget ung, knapt nok så gammel som år- 

hundredet, og at den beskjeftiger sig med omtrent 
det vanskeligste stoff for den menneskelige forsk- 
ning, så vil De lett kunne sette Dem i den riktige 
innstilling til mitt foredrag. Men vær så snild å 
avbryte mig som De selv vil, hver gang De ikke 
kan følge med eller når De ønsker ytterligere op- 
lysning. 

«Jeg avbryter allerede før De begynner! De 
sier at De vil foredra en ny psykologi, men jeg 
skulde da mene, at psykologien ikke er nogen ny 
videnskap. Der har vært psykologi og psykologer 
nok, og på skolen har jeg hørt om store ydelser på 
dette område.» 

Disse ydelser tenker jeg heller ikke å bestride. 
Men hvis De prøver tingene nærmere, så må De 
snarere innordne disse store ydelser under sanse- 
fysiologien. Læren om sjelslivet kunde ikke utvik- 
les, fordi den var hemmet ved én vesentlig mis- 
forståelse. Hvad omfatter psykologien idag, slik 
som den læres i skolene? Jo — foruten den verdi- 
fulle sansefysiologiske innsikt — en rekke inndelin- 
ger av våre sjelelige prosesser og definisjoner av 
dem, som takket være sprogbruken er blitt felleseie 
for alle oplyste mennesker. Men dette er åpenbart 
ikke tilstrekkelig for opfatningen av vårt sjelsliv. 
Har De ikke lagt merke til at enhver filosof, dik- 
ter, historiker og biograf legger sig sin egen psy- 
kologi til rette, og fremsetter sine spesielle forme- 
ninger om de sjelelige akters sammenheng og for- 
mål — alle mer eller mindre tiltalende og alle like 
utilforlatelige? Her mangler åpenbart et felles 
fundament. Og derav kommer det også, at der i 


psykologien så å si ikke finnes nogen respekt eller 
3 — Freud. 

autoritet. På dette område kan hver og en «drive 
krypskytteri» som han selv vil. Når De reiser et 
fysikalsk eller kjemisk problem, da tier alle som 
ikke vet sig i besiddelse av «fagkunnskap». Men 
når De våger en psykologisk påstand, da må De 
være forberedt på bedømmelse og motsigelse fra 
hver og en. Sannsynligvis gis der ingen «fagkunn- 
skap» på dette område. Enhver har jo sitt sjelsliv og 
derfor tror enhver sig å være psykolog. Men dette 
kan jeg ikke finne er noget tilstrekkelig grunnlag. 
Det fortelles om én som søkte stilling som «barne- 
frøken», at hun blev spurt om hun også forstod 
sig på å omgåes småbarn. Ja visst, svarte hun, 
jeg har da selv engang vært barn! 

«Og dette sjelslivets «felles fundament» som alle 
psykologer har oversett, det mener nu De å ha op- 
daget ved å iaktta syke mennesker?» 

Jeg tror ikke våre opdagelser blir mindre verdi- 
fulle, fordi de er blitt til på denne måten. Embry- 
ologien f. eks. vilde ikke fortjene nogen tiltro, hvis 
den ikke var 1 stand til å forklare hvorledes de 
medfødte misdannelser blir til. Men jeg fortalte 
Dem om mennesker hvis tanker går sine egne veier, 
så de er tvunget til å gruble over problemer som er 
dem forferdelig likegyldige. Tror De skolepsyko- 
logien nogen gang har kunnet gi det minste bidrag 
til opklaringen av en slik anomali? Og forresten 
hender det oss jo alle, at vår tenkning om natten 
går sine egne veier og skaper ting som vi så ikke for- 
står, som virker fremmedartet på oss og i betenke- 
lig grad minner om sykelige produkter. Jeg mener 
våre drømmer. Det jevne folk har alltid holdt fast 
på troen at drømmene har en mening, en verdi, 

at de betyr noget. Denne drømmenes mening har 
skolepsykologien aldri kunnet angi. Den har ikke 
visst hvorledes den skulde gripe saken an når det 
gjelder drømmen. Når den har forsøkt sig på for- 
klaringer, så har det vært upsykologiske forklarin- 
ger — som f. eks. tilbakeføring på sansepirringer, 
på ulike dyp søvn i de forskjellige deler av hjer- 
nen o. lign. Man kan imidlertid si, at en psykologi 
som ikke kan forklare drømmen, heller ikke er 
brukbar når det gjelder forståelsen av det normale 
sjelsliv, og ingen rett har til å kalles videnskap. 

«De blir aggressiv, altså har De vel rørt ved et 
ømt punkt! Jeg har jo hørt at man i analysen leg- 
ger stor vekt på drømmer, tyder dem, søker erind- 
ringer om begivenheter bakom dem, o. s. v. Men 
også at tydningen av drømmene er prisgitt ana- 
lytikernes vilkårlighet, og at disse selv ikke er holdt 
op å strides om måten å tyde drømmene på og be- 
rettigelsen av å trekke slutninger av dem. Når det 
er tilfellet, da bør De ikke så sterkt understreke det 
fortrin analysen har vunnet fremfor skolepsyko- 
logien.» 

. Her har De virkelig sagt mange riktige ting. 
Det er sandt at drømmetydningen både praktisk 
og teoretisk er blitt av uforlignelig betydning for 
analysen. Når jeg synes å være aggressiv, så er 
dette for mig bare en måte å forsvare mig på. Men 
når jeg tenker på alt det uvesen som mange ana- 
lytikere har drevet med drømmetydningen, kunde 
jeg bli motløs og gi vår store satiriker Nestroy rett 
i hans pessimistiske uttalelse: Ethvert fremskritt 
er bare halvt så stort som det fra først av synes! 
Men har De nogensinne gjort annen erfaring enn 

at menneskene forvirrer og forvrenger alt det som 
faller dem i hendene? Med litt forsiktighet og 
selvtukt kan man med sikkerhet undgå de fleste 
av farene ved drømmetydningen. Men tror De 
nogengang jeg kommer til mitt foredrag, hvis vi 
skal gjøre så mange sidesprang? 

«De vilde jo fortelle om den grunnleggende for- 
utsetning for den nye psykologi — hvis jeg har 
forstått Dem riktig.» 

Det var ikke det jeg vilde begynne med. Min 
mening er å fortelle Dem, hvilke forestillinger vi 
under våre analytiske studier har dannet oss om 
strukturen av det sjelelige apparat. 

«Hvad er det De kaller det sjelelige apparat og 
hvad er det bygget av, om jeg tør spørre? 

Hvad det sjelelige apparat er for noget, det skal 
straks bli klart. Hvad materiale det er bygget av, 
det vil jeg be Dem ikke spørre om. Det har ingen 
psykologisk interesse, det kan for psykologien være 
likeså likegyldig som for optikken spørsmålet om 
kikkertens vegger er laget av metall eller av papp. 
I det hele skal vi la det stofflige synspunkt ligge, 
derimot ikke det rumlige. Det ukjente apparat 
som tjener de sjelelige funksjoner, forestiller vi oss 
nemlig virkelig som et instrument, bygget op av 
flere deler — som vi kaller instanser — som skjøt- 
ter hver sin særskilte funksjon og som har en fast 
rumlig relasjon til hverandre, — det vil si: den 
rumlige relasjon, «foran» og «bak», «på overflaten» 
og «dyp», har for oss foreløbig bare betydning som 
en fremstilling av funksjonenes regelmessige følgen 
på hverandre. Kan De ennu følge mig? 

«Neppe! Det er mulig jeg senere kan forstå 

det, men iallfall er dette en besynderlig «sjele- 
anatomi», som jo slett ikke mer finnes hos natur- 
forskerne.» 

Hvad skal man si — det er en hjelpeforestilling 
som så mange andre i de forskjellige videnskaper. 
De allerførste forestillinger har alltid vært tem- 
melig grove. Open to revision, kan man si i slike 
tilfelle. Jeg anser det overflødig her å påberope 
mig det nu så populære «Als ob». Verdien av en 
slik — «fiksjon» vilde filosofen Vaihinger si — 
avhenger av hvor meget man kan utrette med den. 

Altså, for å fortsette: Vi stiller oss på det jevne 
dagligdagse standpunkt og anerkjenner, at der i 
mennesket finnes en sjelelig organisasjon som er 
skjaltet inn og i bestemt hensikt formidler mellem 
hans sansepåvirkninger og inntrykket av hans 
legemsbehov på den ene side og hans motoriske 
akter på den annen. Vi kaller denne organisasjon 
for hans «Jeg». Dette er ikke nogen nyhet, enhver 
av oss gjør denne antagelse når han ikke er filosof 
-— og nogen gjør den selvom de er filosofer. Men 
vi mener ikke hermed å ha gitt en uttømmende 
beskrivelse av det sjelelige apparat. Foruten dette 
«Jeg» erkjenner vi et annet sjelelig område, om- 
fangsrikere, dunklere og mer storartet enn Jeg'et, 
og dette kaller vi «Det». Vi skal nu først ta for 
oss forholdet mellem disse to. 

Sannsynligvis vil De kritisere, at vi har valgt 
enkle pronomener som betegnelser for våre to sje- 
lelige instanser eller provinser, i stedet for å inn- 
føre velklingende greske navn. I psykologien vil 
vi imidlertid gjerne stadig være i kontakt med den 
populære tenkemåte, og vi foretrekker å gjøre den- 

nes begreper videnskapelig brukbare i stedet for å 
forkaste dem. Der er ikke noget fortjenstlig heri 
— vi er nødt til å gå frem på denne måten, fordi 
vår lære skal bli forstått av våre patienter, som 
ofte kan være meget intelligente, men ikke alltid 
er lærde. Det upersonlige «Det» har umiddelbar 
tilknytning til visse uttrykk som det normale men- 
neske bruker. «Det för gjennem mig,» sier man; 
«det var noget i mig som nu var sterkere enn mig 
selv.» «Cétait plus fort que moi.» 

I psykologien kan vi bare beskrive noget ved 
hjelp av sammenligninger. Dette er ikke noget sær- 
eget, også andre steder er det slik. Men disse sam- 
menligninger må vi også stadig på nytt skifte; 
ikke nogen av dem strekker lenge nok til. Når jeg 
altså skal gjøre forholdet mellem «Jeg» og «Det» 
tydelig, ber jeg Dem forestille Dem «Jeg»et som 
en slags fasade av «Det», en forgrunn, likesom et 
ytre lag av det, et barklag. Denne siste sammen- 
ligning kan vi holde fast ved. Som vi vet, beror 
barklagenes særlige egenskaper på den modifise- 
rende innflytelse som utøves av det ytre medium 
som de grenser til. Slik forestiller vi oss, at «Jeg» 
er det lag av det sjelelige apparat — av «Det» — 
som er blitt modifisert gjennem innflytelsen av 
utenverdenen (realiteten). De ser her, hvorledes 
vi i psykoanalysen gjør alvor av rumlige opfat- 
ninger. «Jeg» er for oss virkelig det overfladiske, 
«Det» det dypere — naturligvis betraktet utenfra. 
«Jeg» ligger mellem den ytre virkelighet og «Det», 
som er det egentlige sjelelige. 

«Jeg skal foreløbig la være å spørre hvor man 
kan vite alt dette fra. Si mig først, hvad bruk har 

De for å skjelne mellem et «Jeg» og et «Det», 
hvad er det som gjør dette nødvendig?» 

Deres spørsmål viser hvorledes jeg best skal fort- 
sette. Det viktige og verdifulle er nemlig å vite, 
at «Jeg» og «Det» i flere punkter avviker sterkt 
fra hverandre. I «Jeg»et gjelder der andre regler 
for forløpet av sjelelige prosesser enn i «Det», 
«Jeg»et forfølger andre mål og nytter andre mid- 
ler. Der kunde være overordentlig meget å si 
herom, jeg ber Dem imidlertid nøie Dem med en 
ny sammenligning og et eksempel. Tenk på for- 
skjellen under krigen mellem fronten og landet 
bakom. Dengang forundret vi oss ikke over at 
meget gikk anderledes for sig ved fronten enn i lan- 
det bakom, og at meget var tillatt i landet bakom 
som måtte forbys ved fronten. Den bestemmende 
innflytelse var naturligvis fiendens nærhet — for 
sjelslivet er det utenverdenens nærhet. Ute — 
fremmed — fiendtlig var engang identiske begre- 
per. Og nu eksemplet: I «Det» gis der ingen 
konflikter; motsigelser eller motsetninger består 
uanfektet ved siden av hverandre og utlignes ofte 
gjennem kompromissdannelser. «Jeg»et føler i 
slike tilfelle en konflikt som må avgjøres, og av- 
gjørelsen består 1 at den ene tendens opgis til for- 
del for den annen. «Jeg»et er en organisasjon som 
utmerkes gjennem en høist merkverdig streben 
efter å slutte tingene sammen i en enhet, en streben 
efter syntese. Denne karakter mangler «Det»; det 
er — så å si — sammenhengsløs; dets enkelte ten- 
denser forfølger sine mål uavhengig av og uten 
hensyn til hverandre. 


«Og hvis der nu finnes et så viktig sjelelig «land 

bakom», hvorledes kan De da forklare at det er 
blitt oversett like til analysens tid?» 

Hermed er vi vendt tilbake til et av Deres tid- 
ligere spørsmål. Psykologien hadde sperret sig selv 
adgangen til «Det»s område, idet den holdt fast 
ved en forutsetning som kan ligge nær nok, men 
som allikevel ikke er holdbar. Nemlig at alle sje- 
lelige akter er bevisste, at det «å være bevisst» er 
kjennetegnet på det sjelelige, og at mulige ikke- 
bevisste prosesser 1 vår hjerne ikke fortjener navn 
av sjelelige akter og ikke angår psykologien. 

«Det mener jeg da er en selvfølge!» 

Ja, det mener psykologien også, men allikevel 
er det lett å vise at det er galt — det vil si: det er 
helt uhensiktsmessig å skjelne slik. Den enkleste 
selviakttagelse lærer, at man kan ha innfall som 
ikke kan være blitt til uten at der er gått en for- 
beredelse forut. Men De erfarer ikke noget om 
disse forberedende stadier for Deres tanke, som jo 
også må ha vært av sjelelig natur; det er bare det 
ferdige resultat som fremtrær 1 bevisstheten. Un- 
dertiden kan De bakefter gjøre Dem disse forbe- 
redende tankeformer bevisst, likesom i en rekon- 
struksjon. 

«Sannsynligvis var opmerksomheten avledet, så 
man ikke merket disse forberedelser.» 

Utflukter! De kommer ikke bort fra den kjens- 
gjerning, at der virkelig kan foregå prosesser i 
Dem av sjelelig natur, som ofte er meget kompli- 
serte og som Deres bevissthet ikke erfarer noget 
om — prosesser som De altså ikke vet noget om. 
Eller vil De anta, at litt mer eller mindre av 
Deres «opmerksomhet» er tilstrekkelig til å for- 

vandle en ikke-sjelelig akt til en sjelelig? Men 
hvorfor skal vi strides? Der gis hypnotiske ekspe- 
rimenter som uigjendrivelig beviser at der gis slike 
ikke-bevisste tanker — for enhver som overhodet 
vil lære. 

«Jeg skal ikke benekte det, men nu tror jeg 
endelig jeg forstår Dem. Det De kaller «Jeg» er 
bevisstheten, og Deres «Det» er den såkalte under- 
bevissthet som der nu tales så meget om. Men 
hvortil denne maskerade med de nye navn?» 

Det er ingen maskerade, disse andre navn er 
ubrukelige. Og forsøk ikke å komme med littera- 
tur i stedet for videnskap! Når én taler om under- 
bevissthet, vet jeg ikke om han mener det topisk, 
noget som ligger 1 sjelen under bevisstheten, eller 
kvalitativt, en annen bevissthet, likesom en under- 
jordisk. Sannsynligvis gjør han sig i det hele ingen 
klar forestilling om det. Den eneste brukbare mot- 
setning er den mellem bevisst og ubevisst. Men 
det vilde være en skjebnesvanger misforståelse å 
tro, at denne motsetning faller sammen med son- 
dringen mellem «Jeg» og «Det». Riktignok skulde 
det være glimrende om det virkelig var så enkelt, 
vår teori vilde da ha lett spill. Men så enkeit er 
det ikke. Riktig er bare, at alt det som foregår 1 
«Det» er og blir ubevisst, og at prosessene i «Jeg»et 
kan bli bevisst, de alene. Men de er det ikke alle, 
ikke alltid, ikke nødvendig, og store deler av 
«Jeg»et kan vedvarende forbli ubevisst. 

Dette at en sjelelig prosess «blir bevisst», er en 
komplisert historie. Jeg vil ikke undlate å fortelle 
Dem — atter dogmatisk — hvad vi mener herom. 
Som De husker, er «Jeg»et det ytre, periferiske lag 

av «Det». Nu tror vi, at der på den ytterste over- 
flate av dette «Jeg» finnes en særskilt instans — 
eller system eller organ — som direkte er vendt 
mot utenverdenen. Bare når dette organ stimule- 
res, kommer det fenomen som vi kaller bevissthet 
1 stand. Dette organ kan såvel stimuleres utenfra 
som innenfra. Ved hjelp av sanseorganene optar 
det påvirkninger fra utenverdenen, og innenfra 
får det først underretning om sensasjonene i «Det» 
og dernæst også om prosessene i «Jeg». 

«Dette blir stadig verre, og blir mer og mer 
uforstålig for mig. De har jo innbudt mig til 
en samtale om spørsmålet hvorvidt legfolk, altså 
ikke-læger, skal foreta analytiske behandlinger! 
Hvortil da denne diskusjon om uklare og vågede 
teorier, om hvis berettigelse De så allikevel ikke 
kan overbevise mig?» 

Jeg vet at jeg ikke kan overbevise Dem. Det 
ligger utenfor enhver mulighets grense, og er der- 
for heller ikke min hensikt. Når vi gir våre elever 
teoretisk undervisning i psykoanalyse, kan vi iaktta 
hvor lite inntrykk vi til å begynne med gjør på 
dem. De optar de analytiske teorier med samme 
kjølighet som andre abstraksjoner de er blitt op- 
fostret med. Nogen ønsker kanskje å bli over- 
bevist, men der er ingen antydning til at de vir- 
kelig er det. Nu forlanger vi også, at enhver som 
vil utøve analyse på andre, først selv skal under- 
kaste sig en analyse. Først i løpet av denne «selv- 
analyse» (som den feilaktig blir kalt), når elevene 
på sitt eget legeme — eller riktigere: på sin egen 
sjel — virkelig oplever de av analysen påståtte pro- 
sesser, vinner de den overbevisning som de senere 

som analytikere blir ledet av. Hvorledes kan jeg 
da vente å kunne overbevise Dem, den upartiske, 
om riktigheten av våre teorier, når jeg bare kan 
gi Dem en ufullstendig, forkortet og derfor ugjen- 
nemsiktig fremstilling av teoriene, uten den be- 
kreftelse som Deres egne erfaringer kunde gi? 

Det er et annet mål jeg tilstreber. Spørsmålet 
for oss er slett ikke om analysen er fornuftig eller 
meningsløs, om den har rett i sine antagelser eller 
gjør sig skyldig i grove mistak. Jeg gir Dem denne 
fremstilling av våre teorier, fordi jeg på denne 
måten best kan klargjøre det tankeinnhold ana- 
lysen har, de forutsetninger den går ut fra hos den 
enkelte syke, og det den foretar med ham. Derved 
kastes der et ganske bestemt lys over spørsmålet 
om legmannsanalysen. Ta det forøvrig med ro 
— har De fulgt mig så langt, så er De over det 
verste og alt det følgende vil bli lettere. Men la 
mig nu ta et øieblikks pause. 


III 


«Jeg venter, at De av psykoanalysens teorier 
skal utlede hvordan man kan forestille sig at en 
nervøs lidelse opstår.» 

Jeg skal forsøke å gjøre det. Men da må vi 
studere vårt «Jeg» og vårt «Det» ut fra et nytt 
synspunkt, nemlig det dynamiske, det vil si med 
hensyn på de krefter som er virksomme i og mel- 
lem dem. Vi har jo hittil nøiet oss med å beskrive 
det sjelelige opparat. 

«Bare det ikke igjen blir så vanskelig å forstå!» 

Forhåpentlig ikke. De skal nok snart finne 
Dem til rette. Vi antar altså, at de krefter som 
driver det sjelelige apparat til virksomhet, opstår 
i legemets organer som uttrykk for de store legems- 
behov. De husker hvad vår dikterfilosof sier: 
hunger og kjærlighet. Forøvrig et ganske respek- 
tabelt kreftepar! Vi kaller disse legemsbehov — 
forsåvidt som de gir tilskynnelse til sjelelig virk- 
somhet — for drifter, et ord som mange moderne 
sprog misunner oss. Disse drifter er det nu som 
fyller «Det» — all energi i «Det» hitrører fra 
dem, slik kan vi avkortende uttrykke det. Hel- 
ler ikke kreftene i «Jeg» har nogen annen oprin- 
nelse; de er avledet fra kreftene i «Det». — Hvad 
er det så driftene vil? Jo, tilfredsstillelse, det vil 

si hitførelse av slike situasjoner hvor legemsbeho- 
vene kan opheves. Vårt bevissthetsorgan føler lyst 
når «behovsspenningen» synker, men snart ulyst 
når den øker. Av disse svingninger opstår den 
rekke lyst-ulystfornemmelser som hele det sjele- 
lige apparat regulerer sin virksomhet efter. Vi 
taler her om lystprinsippets herredømme. 

Der opstår utålelige tilstander, når «Det»s 
driftsfordringer ikke finner tilfredsstillelse. Erfa- 
ringen lærer snart, at slike tilfredsstillelsessituasjo- 
ner bare kommer i stand ved hjelp av utenverde- 
nen. Dermed treder den del av «Det» som er vendt 
mot utenverdenen, altså «Jeg»et, i funksjon. E: 
det så at all drivkraft som bringer skibet i beve- 
gelse, skaffes til veie av «Det», så overtar «Jeg»et 
likesom styringen, uten hvilken et mål ikke kan 
nåes. Driftene i «Det» trenger på for å få en øie- 
blikkelig og hensynsløs tilfredsstillelse, og opnår 
på denne måten intet eller blir selv følbart skadet. 
Det blir nu «Jeg»ets opgave å forhindre et slikt 
uheldig resultat og formidle mellem «Det»s for- 
dringer og den reale utenverdens innsigelse. I to 
retninger utfolder det sin virksomhet. På den ene 
side iakttar det ved hjelp av sitt sanseorgan — 
bevissthetssystemet — utenverdenen og søker å 
gripe det gunstige øieblikk for uskadt å bli til- 
fredsstillet, og på den annen side virker det inn på 
«Det», tøiler dets «lidenskaper» og får driftene 
til å utskyte tilfredsstillelsen, ja endog — når det 
innsees som nødvendig — å modifisere sine mål 
eller opgi dem mot en godtgjørelse. Idet det på 
denne måten betvinger rørslene i «Det», erstatter 
det det tidligere enerådende lystprinsipp med det 

såkalte realitetsprinsipp; dette forfølger visstnok 
de samme endelige mål, men tar tilbørlig hensyn 
til de betingelser som den reale utenverden stiller. 
Senere lærer «Jeg»et, at der også finnes en annen 
vei til å sikre tilfredsstillelsen enn denne tilpas- 
ning til utenverdenen. Man kan også gripe for- 
andrende inn i utenverdenen og vilkårlig skape de 
betingelser i den som muliggjør tilfredsstillelsen. 
Denne virksomhet blir da til «Jeg»ets høieste 
ydelse; å avgjøre når det er hensiktsmessigst å be- 
herske sine lidenskaper og bøie sig for realiteten 
eller å ta deres parti og sette sig til motverge mot 
utenverdenen, det er den praktiske livsvisdoms 
alpha og omega. 

«Men finner virkelig «Det» sig i å bli behersket 
slik av «Jeg»et? Det er jo selv den sterkeste part, 
hvis jeg har forstått Dem riktig?» 

Jo, det går godt, hvis bare «Jeg»et er i besid- 
delse av sin fulle organisasjon og ydelsesevne, har 
adgang til alle deler av «Det» og kan virke inn 
på dem. Der består jo ikke noget naturlig fiend- 
skap mellem «Jeg» og «Det», de hører sammen og 
kan praktisk ikke skilles fra hinannen hvor det 
gjelder friske mennesker. 

«Alt dette lar sig høre. Men jeg kan ikke se 
hvor der i dette ideale forhold blir plass for syk- 
domsforstyrrelsen.» 

De har rett. Så lenge «Jeg»et og dets relasjoner 
til «Det» opfyller disse ideale krav, gis der heller 
ikke nogen nervøs forstyrrelse. Sykdommens an- 
grepspunkt ligger på et uventet sted, selvom en som 
kjenner den almindelige patologi ikke vil bli over- 
rasket ved å finne bekreftet, at nettop de mest be- 

tydningsfulle utviklinger og differensieringer bærer 
kimen i sig til sykdom, til sviktning av funksjonen. 
«Nu blir De for lærd. Jeg forstår Dem ikke.» 
Jeg må ta det i en litt videre sammenheng. Ikke 
sandt, det lille levende vesen er en nokså ynkelig 
og avmektig ting overfor den overmektige uten- 
verden, som er full av ødeleggende påvirkninger. 
En primitiv organisme, som ikke har utviklet no- 
gen tilstrekkelig «Jeg»organisasjon, er utsatt for 
alle disse «traumer». Det lever for den «blinde» 
tilfredsstillelse av alle sine driftsønsker, og går 
ofte nok til grunne derved. Differensieringen av 
et «Jeg» er fremforalt et skritt i retning av livs- 
opholdelse. Av undergangen lar der sig ganske 
visst ikke lære noget, men har man lykkelig over- 
stått et trauma, så gir man akt når lignende situ- 
asjoner nærmer sig, og signaliserer faren gjennem 
en forkortet gjentagelse av de inntrykk som man 
oplevet ved traumet, gjennem en angstaffekt. 
Denne reaksjon på iakttagelsen av faren innleder 
nu fluktforsøket, som virker livsreddende så lenge 
til man er blitt sterk nok til å møte farene i uten- 
verdenen på en mer aktiv måte, kanskje endog 
med aggresjon. 
«Alt dette er meget langt vekk fra det De lovet!» 
De aner ikke hvor nær jeg er kommet opfyllel- 
sen av mitt løfte. Også hos de organismer som 
senere har en kraftig «Jeg»organisasjon, er til å 
begynne med i barneårene dette «Jeg» svakt og 
lite differensiert fra «Det». Tenk Dem nu hvad 
der vil skje, når dette svake «Jeg» oplever et 
driftskrav som kommer fra «Det» og som det alle- 
rede ønsker å stå imot fordi det aner at tilfreds- 

stillelsen er farlig og vilde fremkalle en traumatisk 
situasjon, et sammenstøt med utenverdenen, men 
som det ikke kan beherske fordi det ennu ikke er 
sterkt nok til det. «Jeg»et behandler da den fare 
som er forbundet med driften, som var det en ytre 
fare, det foretar et fluktforsøk, trekker sig tilbake 
fra denne del av «Det» og overlater den til sin 
skjebne efter å ha nektet den alle de bidrag som 
det ellers yder til driftsrørslene. Vi sier at «Jeg»et 
foretar en fortrengning av disse driftsrørsler. Det 
har for øieblikket til resultat at faren avverges, 
men man forveksler ikke ustraffet det indre og det 
ytre. Man kan ikke løpe bort fra sig selv. Ved 
fortrengningen følger «Jeg»et lystprinsippet som 
det ellers pleier å korrigere, og det må selv bære 
omkostningen. Denne består i at «Jeg»et nu varig 
har innskrenket sitt maktområde. Den fortrengte 
driftsrørsle er nu isolert, overlatt til sig selv, util- 
gjengelig, men derved også uimottagelig for korri- 
gerende påvirkning. Den går sin egen vei. Som 
oftest kan «Jeg»et heller ikke senere, når det er 
blitt sterkere, opheve fortrengningen igjen; dets 
syntese er forstyrret, en del av «Det» forblir ved- 
varende «forbudt område» for «Jeg»et. Imidler- 
tid forblir heller ikke den isolerte driftsrørsle 
uvirksom, den vet å holde sig skadesløs for den 
normale tilfredsstillelse som nektes den, den avler 
sjelelige avleggere som representerer den, den set- 
ter sig i forbindelse med andre prosesser som gjen- 
nem dens innflytelse likeledes blir avskåret fra 
«Jeg»et, og bryter endelig gjennem i «Jeg»et og 
1 bevisstheten i en ukjennelig forvansket surrogat- 
dannelse og skaper derved det som man kaller et 

symptom. Plutselig ser vi klart hvordan saken 
ligger an ved en nervøs forstyrrelse: et «Jeg», som 
er hemmet i sin syntese; som ingen innflytelse har 
på visse deler av «Det»; som må gi avkall på 
meget av sin virksomhet for å undgå et nytt sam- 
menstøt med det fortrengte; som utmases i en 
oftest forgjeves avvergelsesreaksjon mot sympto- 
mene, avleggerne av de fortrengte rørsler — og et 
«Det», i hvilket enkelte drifter har gjort sig uav- 
hengige, forfølger sine egne mål uten hensyn til 
personens interesser som helhet, og bare adlyder 
den primitive psykologis lover som råder i dypet 
av «Det». Hvis vi overskuer hele situasjonen, får 
vi følgende enkle formel for nevrosens opståen: 
«Jeg»et har forsøkt å undertrykke visse deler av 
«Det» på en uhensiktsmessig måte, dette er mis- 
lykket og «Det» har tatt hevn. Nevrosen er altså 
følgen av en konflikt mellem «Jeg» og «Det», og 
i denne konflikt kommer «Jeg»et inn fordi det — 
som inngående undersøkelser viser — absolutt vil 
holde fast ved sin føielighet overfor den reale uten- 
verden. Motsetningen gjelder «utenverden» og 
«Det», og fordi «Jeg»et, tro mot sitt innerste vesen, 
tar parti for utenverdenen, kommer det i konflikt 
med sitt «Det». De skal imidlertid legge vel merke 
til, at det som skaper betingelsen for sykdommen, 
det er ikke denne konflikt i og for sig — for slike 
motsetninger mellem «realitet» og «Det» er uund- 
gåelige, og det hører til «Jeg»ets stadige opgaver 
å formidle i dem — men den omstendighet, at 
«Jeg»et har nyttet fortrengningens utilstrekkelige 
middel for å løse konflikten. Dette har inte 

selv sin grunn i at «Jeg»et på den tid da det blev 


stillet overfor denne opgave, var uutviklet og av- 


mektig. Alle de avgjørende fortrengninger finner. 


jo sted i den tidlige barndom. 

«For en merkverdig vei! Jeg skal følge Deres 
råd ikke å kritisere; De har jo bare villet vise mig 
hvad psykoanalysen mener om nevrosenes opståen, 
for så å si hvad den gjør for å bekjempe dem. Jeg 
kunde ha forskjellige ting å spørre om, senere kom- 
mer jeg også til å stille nogen spørsmål. For øie- 
blikket føler jeg mig fristet til selv engang å bygge 
videre på grunnlag av Deres tankegang og for egen 
del våge en teori. De har utviklet relasjonen 
«Utenverden — Jeg — Det», og De har som betin- 
gelse for nevrosens opståen hevdet, at «Jeg»et i 
sin avhengighet av utenverdenen bekjemper «Det». 
Men kan man ikke også tenke sig det annet til- 
telle: at «Jeg»et under en slik konflikt lar sig rive 
med av «Det» og fornekter hensynet til utenver- 
denen? Hvad vilde der skje i et slikt tilfelle? Efter 
mine legmannsideer om sinnssykdommenes natur, 
kunde en slik «Jeg»-avgjørelse være betingelsen 
for sinnssykdom. Det vesentlige ved sinnssykdom- 
men synes jo nettop å være, at man på denne 
måten vender sig bort fra virkeligheten.» 

Ja, dette har jeg også selv tenkt på, og jeg me- 
ner endog at det holder stikk, selvom begrunnelsen 
for denne formodning krever en diskusjon av tem- 
melig kompliserte forhold. Nevrose og psykose er 
åpenbart nær beslektet, og allikevel må de skille 
sig fra hinannen på et avgjørende punkt. Dette 
punkt kunde nok være «Jeg»ets partitagen i en 

slik konflikt. I begge tilfelle vilde «Det» beholde 
sin karakter av blind ubøielighet. 

«Jeg ber Dem nu fortsette. Hvilke vink gir 
Deres teori for behandlingen av de nevrotiske syk- 
dommer?» 

Det er nu lett å angi vårt terapeutiske mål. Vi 
vil gjenoprette «Jeg»et, befri det fra dets begrens- 
ninger, gjengi det det herredømme over «Det» som 
det hadde tapt på grunn av sine tidligere fortreng- 
ninger. Det er bare i denne hensikt vi driver ana- 
lyse, hele vår teknikk er rettet mot dette mål. Vår 
opgave er å søke op de fortrengninger som har 
funnet sted, og bevege «Jeg»et til med vår hjelp 
å korrigere disse og løse konfliktene på en bedre 
måte enn gjennem et fluktforsøk. Da disse for- 
trengninger tilhører de meget tidlige barneår, fører 
det analytiske arbeide oss også tilbake til denne 
livsperiode. Patientens symptomer, drømmer og 
fri innfall viser oss veien til de oftest glemte kon- 
fliktsituasjoner som vi vil gjenoplive i den sykes 
erindring. Men riktignok må vi først tyde og over- 
sette dem. Under innflytelse av den psykologi 
som gjelder for «Det», har de nemlig antatt ut- 
trykksformer som er fremmed for vår forståelse. 
Vi kan anta, at de innfall, tanker og erindringer 
som patienten ikke kan meddele oss uten indre 
motstand, på en eller annen måte henger sammen 
med det fortrengte eller er avleggere av dette. Idet 
vi tilskynder den syke til å sette sig ut over den 
motstand han føler ved å komme med sine med- 
delelser, opdrar vi hans «Jeg» til å overvinne sin 
tilbøielighet til fluktforsøk og tåle at det for- 

trengte nærmer sig. Tilslutt, når det er lykkedes 
å reprodusere fortrengningssituasjonen i hans erin- 
dring, får han strålende belønning for sin føielig- 
het. Hele forskjellen i tid går i hans favør, og det 
som hans barnlige «Jeg» forskrekket grep flukten 
for, det synes for det voksne og sterkere «Jeg» 
ofte bare som en barnelek. 


IV 


«Alt det De hittil har fortalt mig, har vært 
psykologi. Det lød ofte merkelig, vanskelig, dun- 
kelt, men det var allikevel alltid, om jeg så skal 
si, «renslig». Nu har jeg visstnok hittil hatt meget 
lite kjennskap til Deres psykoanalyse, men det 
rykte er allikevel kommet mig for øre, at den for- 
trinsvis beskjeftiger sig med ting som ikke kan 
gjøre krav på dette predikat. Det gjør på mig 
inntrykk av at De med vilje har holdt noget til- 
bake, når De hittil ikke har berørt slike ting. Og 
der er også en annen tvil som jeg ikke kan under- 
trykke. Nevrosene er jo, som De selv sier, for- 
styrrelser i sjelslivet. Og så skulde så viktige ting 
som vår etikk, vår samvittighet og våre idealer 
overhodet ikke spille nogen rolle ved disse dypt- 
gripende forstyrrelser?» 

I det vi hittil har talt om, finner De altså at jeg 
hverken har tatt hensyn til det laveste eller til det 
høieste. Det kommer imidlertid derav, at vi i det 
hele ennu ikke har beskjeftiget oss med sjelslivets 
innhold. Men la mig nu selv engang være den som 
kommer med avbrytelser og forhaler samtalen. Jeg 
har fortalt Dem så meget psykologi, fordi jeg 
gjerne vilde De skulde få inntrykk av at det 
analytiske arbeide er et stykke anvendt psykologi 

— og det en psykologi som ikke er kjent utenfor 
analysen. Analytikeren må altså fremforalt ha 
lært denne psykologi — dybdepsykologien eller 
det ubevisstes psykologi — iallfall det av den som 
for tiden er kjent. Vi kommer til å nytte dette 
for våre senere slutninger. — Men hvad mente De 
nu med hentydningen til «rensligheten»? 

«Det fortelles jo i almindelighet, at man i ana- 
lysen taler sammen om de intimeste — og smus- 
sigste — anliggender som angår kjønnslivet, i 
alle detaljer. Hvis dette er tilfelle — av Deres 
psykologiske forklaringer har jeg ikke kunnet 
slutte, at det virkelig må være slik — så vilde 
dette være et sterkt argument for at slik behand- 
ling bare skulde være tillatt for læger. Hvorledes 
kan man tenke på å gi andre personer — hvis 
diskresjon man ikke er sikker på og hvis karakter 
man ikke har nogen garanti for — så farlige fri- 
heter?» 

Sant nok, lægene nyder visse forrettigheter på 
det seksuelle område; de har jo også lov til å in- 
spisere genitalia. Skjønt de ikke hadde lov til det 
i Orienten; også mange «reformidealister» — De 
vet hvem jeg sikter til — har bekjempet disse for- 
rettigheter. Men De vilde først vite, om det vir- 
kelig forholder sig slik i analysen, og hvorfor det 
må være slik. — Ja, det er slik! 

Det må være slik, for det første fordi analysen 
i det hele er bygget på full opriktighet. Man be- 
handler 1 analysen f. eks. formuesforhold med gan- 
ske den samme utførlighet og åpenhet, man sier 
ting som man skjuler for alle andre, selv om ved- 
kommende ikke er nogen konkurrent eller tilhører 


gå oe 


ul 


OM UTØVELSE AV PSYKOANALYSEN 55 


ligningsvesenet. At denne opriktighet også med- 
fører et alvorlig moralsk ansvar for analytikeren, 
vil jeg ikke bestride, men tvertom energisk betone. 
For det annet må det være slik, fordi momenter 
som har med seksuallivet å gjøre spiller en over- 
ordentlig viktig, en overveiende, ja kanskje endog 
en spesifikk rolle blandt årsakene og foranlednin- 
gene til de nervøse sykdommer. Hvad kan ana- 


- lysen annet gjøre enn å tilpasse sig efter sitt stoff, 


efter det materiale som den syke bringer? Analytike- 
ren lokker aldri patienten inn på det seksuelle om- 
råde, han sier aldri til ham: det kommer til å dreie 
sig om de intime ting ved Deres seksualliv! Han lar 
ham begynne sine meddelelser hvor han selv vil, 
og venter rolig til patienten selv berører de seksu- 
elle ting. Jeg har alltid pleid å foreholde mine ele- 
ver: Våre motstandere har spådd at vi kommer til 
å støte på tilfelle hvor det seksuelle moment ikke 
spiller nogen rolle; la oss vokte oss for selv å inn- 
føre dette moment i analysen, la oss ikke ødelegge 
chansen for å komme over et slikt tilfelle. Nuvel, 
hittil har ingen av oss hatt held til å finne det! 
Naturligvis vet jeg, at dette at vi anerkjenner 
seksualiteten er den vesentligste grunn til de andres 
fiendtlige innstilling overfor analysen — hvad en- 
ten det nu innrømmes eller ikke. Kan det forvirre 
oss? Det viser oss jo bare, hvor nevrotisk hele vårt 
kulturliv er; de angivelig normale opfører sig ikke 
stort anderledes enn de nervøse. På den tid da 
der i Tysklands lærde selskaper holdtes høitidelig 
rettergang over psykoanalysen — nu er det blitt 
meget mer stille! -- var der en taler som gjorde 
krav på særskilt autoritet, fordi han kunde for- 

telle at han også lot de syke få uttale sig. Åpen- 
bart i diagnostisk hensikt og for å prøve analyti- 
kernes påstander. Men, tilføiet han, når de begyn- — 
ner å tale om seksuelle ting, da lukker jeg munnen — 
på dem! Hvad mener De om en slik bevisførsel? 
Det lærde selskap tiljublet taleren sitt bifall, i ste- 
det for på tilbørlig vis å skamme sig over ham. 
Bare den triumferende sikkerhet som bevisstheten — 
om felles fordommer gir, kan forklare denne ta- 
lers logiske sorgløshet. Nogen år senere har nogen 
av mine daværende elever gitt efter for behovet 
efter å fri det menneskelige samfund for det sek- 
sualitetens åk som psykoanalysen vil legge på det. 
Den ene har forklart, at det seksuelle slett ikke 
betyr seksualitet, men noget annet, noget abstrakt, 
mystisk; en annen endog at seksuallivet bare er et 
av virksomhetsområdene for det behov efter makt 
og herredømme som driver mennesket. De har 
begge vunnet megen anerkjennelse — 1 det minste 
for den nærmeste fremtid. 

«Her drister jeg mig allikevel for en gangs 
skyld til å ta parti. Det forekommer mig våget 
å påstå, at seksualiteten ikke er noget naturlig, op- 
rindelig behov hos de levende vesener, men ut- 
trykk for noget annet. Man behøver jo bare å se 
på dyrene.» 

Det har ikke noget å si. Der finnes ikke den 
mikstur — den være så absurd den være vil — som 
ikke samfundet skulde være villig til å sluke, når 
den bare ropes ut som et middel mot seksualitetens 
fryktede overmakt. 

Jeg må forøvrig si, at jeg ikke synes den uvilje 
De selv har lagt for dagen mot å innrømme det 

seksuelle moment en så stor rolle ved forårsakin- 
gen av nevrosene, stemmer godt med Deres opgave 
som upartisk. Er De ikke redd for at en slik anti- 
pati vil virke forstyrrende og gjøre det vanskelig 
for Dem å felle en rettferdig dom? 

«Det gjør mig ondt at De sier det. Deres tillit 
til mig synes rokket. Hvorfor har De da ikke 
valgt en annen til upartisk?» 

Fordi denne annen heller ikke vilde ha tenkt 
anderledes enn De gjør det. Hvis han imidlertid 
på forhånd hadde vært rede til å anerkjenne sek- 
suallivets betydning, så vilde alle mennesker ha 
sagt: Han er jo ikke upartisk, han er jo en tilhen- 
ger av Dem! Nei, jeg opgir på ingen måte håpet 
om å få innflytelse på Deres meninger. Jeg til- 
står imidlertid at saken nu ligger anderledes an 
for mig enn hvor det gjaldt det vi behandlet tid- 
ligere. Ved de psykologiske drøftelser kunde det 
være likegyldig for mig om De skjenket mig tiltro 
eller ikke, når De bare fikk inntrykk av at det 
dreiet sig om rent psykologiske problemer. Denne 
gang, hvor det spørres om seksualiteten, skulde jeg 
imidlertid ønske at jeg kunde få Dem til å innse, 
at Deres sterkeste motiv til å si imot nettop er den 
fiendtlige innstilling som De på forhånd bringer 
med og som De deler med så mange andre. 

«Jeg har jo ikke den erfaring som har gitt Dem 
slik en urokkelig sikkerhet!» 

Vel, jeg kan nu gå videre i min fremstilling. 
Seksuallivet er ikke bare et pikanteri, men også 
et alvorlig videnskapelig problem. Her var der 
mange aye erfaringer å gjøre, mange merkelige 
ting å forklare. Jeg fortalte Dem alt, at analysen 

måtte gå tilbake til patientens tidlige barndomsår, 
fordi de avgjørende fortrengninger har funnet sted 
i denne tid mens «Jeg»et var svakt. Men i barn- 
dommen finnes der da sikkert ikke noget seksual- 
liv, dette begynner da først med pubertetsalderen? 
Nei, tvertom, vi måtte gjøre den opdagelse, at de 
seksuelle driftsrørsler ledsager livet fra fødselen 
av, og at det nettop er for å avverge disse drifter 
at det infantile «Jeg» foretar fortrengningene. Et 
merkverdig sammentreff, ikke sant, at allerede det 
lille barn kjemper mot seksualitetens makt — like- 
som senere taleren i det lærde selskap og ennu 
senere mine elever som stiller op sine egne teorier? 
Hvad det kommer av? Det mest alment holdte 
svar vilde være, at vår kultur overhodet bygges 
op på bekostning av seksualiteten. Men der er 
også meget annet å si om denne ting. 

Opdagelsen av den barnlige seksualitet hører til 
de fund som man næsten må skamme sig over. 
Nogen barnelæger har alltid visst om den og — 
som det synes — også nogen barnepleiersker. Änd- 
rike folk, som kaller sig barnepsykologer, har så i 
bebreidende tone talt om en «ødeleggelse av barn- 
dommens uskyld». Stadig følelser i stedet for ar- 
gumenter! I våre politiske korporasjoner forekom- 
mer slike ting til stadighet. En eller annen av 
opposisjonen står op og peker på et misbruk i for- 
valtningen, armeen, rettsvesenet eller lignende. 
Derpå erklærer en annen, helst en av regjeringen, 
at slike påstander krenker den offentlige, militære, 
dynastiske eller endog den nasjonale æresfølelse 
— altså er de så godt som ikke sanne! Disse følel- 
ser tåler ingen krenkelse. 

| KE: 
— Barnets seksualliv er naturligvis anderledes enn 


den voksnes. Seksualfunksjonen gjennemgår en 
komplisert utvikling fra dens begynnelse til dens 
endelige form, som synes oss så vel kjent. Den 
vokser sammen av tallrike partialdrifter som har 
sine særlige mål, og den gjennemløper flere orga- 
nisasjonsfaser før den endelig stiller sig i forplant- 
ningens tjeneste. Men de enkelte partialdrifter er 
ikke alle like brukbare for det endelige resultat; 
de må avledes, omformes og delvis undertrykkes. 
En så vidløftig utvikling skjer ikke alltid feilfritt: 
der inntrær utviklingshemninger, partielle fikse- 
ringer til tidlige utviklingsfaser; når hindringer 
senere stiller sig i veien for utøvelsen av seksual- 
funksjonen, trekker den seksuelle streben — libido, 
som vi sier — sig gjerne tilbake til slike tidligere 
fikseringssteder. Studiet av den barnlige seksuali- 
tet og dens omformninger inntil den modne alder 
har også gitt oss nøklen til å forstå de såkalte sek- 
suelle perversjoner, disse perversjoner som man all- 
tid har pleid å beskrive med alle de tegn på avsky 
som kreves, men hvis opståen man ikke har kun- 
net forklare. Hele dette område er sjeldent inter- 
essant; det har imidlertid ikke stor betydning for 
formålet for vår samtale å fortelle Dem mer 
herom. For å finne sig til rette her, trenger man 
naturligvis anatomiske og fysiologiske kunnskaper, 
som dessverre ikke alle kan erhverves i det medi- 
sinske studium; en viss fortrolighet med kultur- 
historie og mytologi er imidlertid likeså nødvendig. 

«Efter alt dette kan jeg allikevel ikke gjøre mig 
nogen forestilling om barnets seksualliv.» 

Så skal jeg allikevel opholde mig litt lenger ved 

dette tema — det er jo heller ikke lett å rive sig 
løs fra det. Det merkverdigste ved barnets sek- 
sualliv forekommer mig å være dette, at det gjen- 
nemløper hele sin vidløftige utvikling i de første 
fem leveår; fra da av til puberteten har vi den 
såkalte latenstid, i hvilken — normalt — seksua- 
liteten ikke gjør nogen fremskritt, men de seksu- 
elle tendenser tvertom tar av i styrke og meget 
opgis og glemmes av det som barnet allerede tid- 
ligere hadde praktisert eller visst om. I denne livs- 
periode, efter at den første tidlige blomstring av 
seksuallivet er forbi, utformes de jeg-innstillinger 
— f. eks. blygsel, vemmelse, moralitet — som er 
bestemt til å holde stand overfor den senere puber- 
tetsstorm og vise veiene for det nytt opvåknende 
seksuelle begjær. At seksuallivet på denne måte 
begynner på to forskjellige utviklingstrin, har 
svært meget å gjøre med de nervøse sykdommers 
opståen. Det synes bare å forekomme hos menne- 
sket — kanskje er det en av betingelsene for det pri- 
vilegium mennesket har på å bli nevrotisk. Før psy- 
koanalysen blev seksuallivets fortid oversett på 
samme måte som — på et annet område — bak- 
grunnen for det bevisste sjelsliv blev det. De vil 
med rette formode, at begge disse ting også har 
nær sammenheng med hinannen. 

Der kunde være mange og overraskende ting å 
si om innhold, ytringer og ydelser i denne tidlige 
seksualperiode. For eksempel: Det vil sikkert for- 
bause Dem å høre, at små gutter meget ofte er redd 
for å bli spist op av faren. (Synes De ikke også 
det er underlig, at jeg henregner denne angst til 
seksuallivets ytringer?) Men jeg kan minne Dem 

om den mytologiske fortelling, som De kanskje 
ennu ikke har glemt fra skoleårene, at også guden 
Kronos spiser sine barn. Hvor besynderlig må ikke 
denne myte ha forekommet Dem første gang De 
hørte om den. Men jeg tror ikke nogen av oss 
dengang tenkte noget større ved det. Vi kan også 
minnes mange eventyr i hvilke der optrær et etende 
dyr, som f. eks. ulven, og kan nu i dette dyr se en 
forkledning av faren. Jeg nytter leiligheten til å 
forsikre Dem om at mytologien og eventyrets ver- 
den overhodet først blir forståelig gjennem kjenn- 
skapet til den barnlige seksualitet. Dette er noget 
vi på en måte får i tillegg til det som de analytiske 
studier forøvrig gir oss. 

Like forbauset vil De bli ved å høre, at guttene 
lider under angsten for at faren skal berøve dem 
deres seksuallem; denne kastrasjonsangst får den 
sterkeste innflytelse på utviklingen av guttens ka- 
rakter og er medbestemmende for retningen av 
hans seksualliv. Også her kan mytologien gi Dem 
mot til å tro psykoanalysen. Den samme Kronos 
som spiser sine barn, hadde også kastrert sin far, 
og blev så til gjengjeld kastrert av sønnen Zevs, 
som var blitt reddet ved morens list. Hvis De har 
vært tilbøielig til å anta, at alt det psykoanalysen 
forteller om den tidlige seksualitet hos barn stam- 
mer fra analytikernes egen ville fantasi, så må De 
iallfall innrømme, at denne fantasi har frembragt 
det samme som den primitive menneskehets, av 
hvilken myter og eventyr er nedslag. Den annen, 
velvilligere og sannsynligvis også riktigere opfat- 
ning er den, at der i barnets sjelsliv ennu idag kan 
eftervises de samme arkaiske momenter som var 

alment herskende engang i den menneskelige kul- 
turs urtid. Barnet vilde da i sin sjelelige utvikling — 
på avkortet vis gjenta stammens historie — på 
lignende måte som embryologien for lengst har er- 
kjent det for den legemlige utviklings vedkom- 
mende. 

Et annet karaktertrekk ved den tidlig-infantile 
seksualitet er, at det egentlig kvinnelige kjønns- 
organ ennu ikke spiller nogen rolle — barnet har 
ennu ikke opdaget det. Hele aksenten faller på det 
mannlige lem, all interesse er rettet på hvorvidt 
dette er forhånden eller ikke. Vi vet mindre om 
den lille pikes seksualliv enn om guttens. Denne 
forskjell behøver vi ikke å skamme oss over — 
også den voksne kvinnes seksualliv er et dark con- 
tinent for psykologien. Vi vet imidlertid, at pikene 
har en sterk følelse av denne mangel på et seksual- 
organ som er likeverdig med det mannlige lem; 
av denne grunn anser de sig selv for mindrever- 
dige. og denne «penismisunnelse» fører til en hel 
rekke av karakteristisk kvinnelige reaksjoner. 

Eiendommelig for barnet er også, at begge de 
ekskrementelle behov har seksuell interesse. Op- 
dragelsen gjennemfører senere en skarp sondring 
her — som så opheves igjen i vitsen. Det kan 
synes uappetittlig, men som bekjent trenger bar- 
net adskillig tid før vemmelsen innfinner sig. Selv 
de folk som ellers går god for barnets serafiske ren- 
het, har ikke kunnet nekte dette. 

Ikke noget annet har imidlertid større krav på 
vår opmerksomhet enn det forhold, at barnet re- 
gelmessig retter sine seksuelle ønsker mot de per- 
soner som det er mest i slekt med, altså i første 

- linje mot far og mor, og dernæst mot søsken. For 


gutten er moren det første kjærlighetsobjekt, for 
piken faren, forsåvidt ikke et biseksuelt anlegg 
samtidig begunstiger også den motsatte innstilling. 
Den annen av foreldrene føles som forstyrrende 
rival og blir ikke sjelden gjenstand for sterkt fiend- 
skap. Forstå mig rett, jeg sier ikke at barnet av 
den av foreldrene som det foretrekker bare ønsker 
sig den slags ømhet som vi voksne så gjerne tror 
er det vesentlige i forholdet mellem foreldre og 
barn. Nei, analysen lar ingen tvil om at barnet 
ut over denne ømhet i sine ønsker tilstreber alt det 
som vi forstår som sanselig tilfredsstillelse — så 
vidt da barnets forestillingsevne rekker. Det er 
lett forståelig, at barnet aldri finner ut hvorledes 
det virkelig forholder sig med foreningen av kjøn- 
nene; i stedet setter det inn andre forestillinger 
som er avledet av dets egne erfaringer og fornem- 
melser. I almindelighet når dets ønsker et høide- 
punkt i ønsket om å føde eller — på ubestemmelig 
måte — å avle et barn. På grunn av sin uvitenhet 
om de virkelige forhold kan også gutten ha ønsket 
om å føde et barn. Efter det kjente greske sagn 
kaller vi hele denne sjelelige opbygning for Ødipus- 
komplekset. Normalt skal det opgis, grundig ned- 
rives og ombygges ved slutten av den tidlige sek- 
suelle periode, og resultatene av denne forvand- 
ling er bestemt til store ydelser i det senere sjels- 
liv. Men i regelen skjer det ikke grundig nok, og 
puberteten fremkaller da en gjenoplivelse av kom- 
plekset som kan få svære følger. 

Det undrer mig at De ennu tier. Det kan neppe 
bety samtykke. — Når analysen påstår at barnets 

første objektvalg er imcestuøst, for å bruke det 
tekniske navn, så har den sikkert igjen krenket 
menneskehetens helligste følelser og må være for- 
beredt på en tilsvarende grad av vantro, mot- 
sigelse og anklage. Det er også rikelig blitt den 
til del. Der er ikke noget som har skadet psyko- 
analysen mer i folks omdømme enn dette at den 
har opstilt Ødipuskomplekset som noget alment 
menneskelig, skjebnebundet. Den greske myte må 
riktignok ha ment det samme, men det store fler- 
tall av menneskene nu — både lærde og ulærde 
— foretrekker å tro, at naturen har satt en med- 
født avsky som beskyttelse mot muligheten for 
incest. 

Først skal historien komme oss til hjelp. Da 
Julius Cæsar kom til Egypten, fant han den ung- 
dommelige dronning Kleopatra — som snart skulde 
komme til å bety så meget for ham — gift med sin 
ennu yngre bror Ptolemæus. I det egyptiske dy- 
nasti var der ikke noget merkelig i dette; de op- 
rindelige greske ptolemæere hadde bare fortsatt den 
sedvane som deres forgjengere, de gamle faraoner, 
hadde øvet i nogen årtusener. Men dette er jo bare 
søskenincest, som ennu i vår tid bedømmes mil- 
dere. La oss derfor vende oss til vårt kronvidne 
når det gjelder forholdene i urtiden, nemlig myto- 
logien. Denne kan fortelle oss, at alle folks myter, 
ikke bare grekernes, er overordentlig rik på kjær- 
lighetsforhold mellem far og datter, ja endog mel- 
lem mor og sønn. Kosmologien grunner sig like- 
som de kongelige slekters genealogi på incest. I 
hvad hensikt tror De disse diktninger er skapt? 

- For å brennemerke guder og konger som forbry- 
tere, for å vekke menneskeslektens avsky mot dem? 
Vel snarere fordi incestønskene er urgammelt men- 
neskelig arvegods og aldri blev helt overvunnet, 
så man ennu undte guderne og deres efterkom- 
mere å få dem opfylt, mens storparten av de al- 
mindelige menneskebarn allerede måtte gi avkall 
på det. I fullstendigste samklang med denne lære, 
som historien og mytologien gir, finner vi ennu 
idag incestønsket forhånden og virksomt i det en- 
kelte menneskes barndom. 

«Jeg kunde ta Dem det ille op, at De vilde for- 
holde mig alt dette om den barnlige seksualitet! 
Jeg finner det meget interessant, nettop på grunn 
av dets relasjoner til den menneskelige urhistorie.» 

Jeg var redd det vilde føre oss for langt bort 
fra vårt mål. Men kanskje er det allikevel en 
fordel. 

«Men si mig nu, hvilken sikkerhet har De for 
Deres analytiske resultater angående barns seksual- 
liv? Beror Deres overbevisning bare på overens- 
stemmelsene med mytologi og historie?» 

Nei, langt fra! Den hviler på umiddelbar iakt- 
tagelse. Det gikk for sig på følgende måte: Vi hadde 
først sluttet oss til innholdet av den seksuelle barn- 
dom på grunnlag av analysene av voksne menne- 
sker, altså tyve til firti år efterpå. Senere har vi 
foretatt analysene på barna selv, og det var ingen 
ringe triumf da vi her fikk alt bekreftet således 

som vi hadde funnet det tross overlagringene og 
-forvanskningene i mellemtiden. 
«Hvad sier De? Har De hatt små barn til ana- 

lyse, barn i alderen under seks år? Er dette over- — 
hodet mulig og er det ikke rett betenkelig for 
disse barn?» | 
Det går meget godt! Det er neppe til å tro alt 
det som allerede foregår i et slikt barn i 4—sg års- 
alderen. Barna er åndelig meget virksomme i denne 
alder; den tidlige seksuelle periode er også en intel- 
lektuell blomstringsperiode. Jeg har inntrykk av 
at barna også blir åndelig hemmet og dummere, 
når de kommer inn i latensperioden. Mange barn 
taper også fra den tid av deres legemlige ynde. Og 
hvad angår det skadelige ved den tidlige analyse, 
så kan jeg fortelle Dem, at det første barn på hvem 
dette eksperiment blev våget for næsten tyve år 
siden, senere er blitt en frisk og virkekraftig ung 
mann, som tross svære psykiske traumer er kom- 
met upåklagelig gjennem puberteten. Forhåpentlig 
vil det ikke gå de andre «ofre» for den tidlige 
analyse dårligere. Der knytter sig mangeslags in- 
teresser til disse analyser av barn; det er mulig de 
i fremtiden vil få ennu større betydning. Deres 
teoretiske verdi er jo utvilsom. De gir utvetydig 
oplysning om spørsmål som forblir uavgjort i ana- 
lysene av voksne, og beskytter således analytike- 
ren mot feiltagelser som vilde være skjebnesvangre 
for ham. Man overrasker nettop de momenter, 
som utformer nevrosen, under deres arbeid, og kan 
ikke ta feil av dem. I barnets interesse må riktig- 
nok den analytiske påvirkning blandes med peda- 
gogiske forholdsregler. Denne teknikk venter ennu 
på sin utformning. En praktisk interesse vekkes 
imidlertid ved den iakttagelse, at et meget stort 
antall av våre barn under sin utvikling gjennem- 

går en tydelig nevrotisk fase. Efterat vi har lært 
å se skarpere, er vi fristet til å si, at barnenevrosen 
ikke er undtagelsen, men regelen, — det er som 


om den neppe var til å undgå på veien fra det 
infantile anlegg til den samfundsmessige kultur. 
I de fleste tilfelle blir dette nevrotiske tilløp i bar- 
neårene spontant overvunnet, men det er et spørs- 
mål om det ikke allikevel regelmessig efterlater 
sine spor også hos det gjennemsnittlig friske men- 
neske. Derimot savner vi ikke hos nogen av de 
senere nevrotikere tilknytning til den infantile 
sykdom, som i sin tid ikke behøver å ha vært me- 
get påfallende. På helt lignende måte påstår, så- 
vidt jeg vet, våre dagers internister, at ethvert 
menneske engang i sin barndom har gjennemgått 
en tuberkulose. For nevrosene kommer riktignok 
ikke spørsmålet om vaksinasjon i betraktning — 
bare spørsmålet om predisposisjon. 

Jeg vender tilbake til Deres spørsmål om sik- 
kerheten. Gjennem direkte analytisk iakttagelse 
av barn har vi altså helt i sin almindelighet kunnet 
overbevise oss om, at vi hadde tydet de voksnes 
meddelelser om deres barndom riktig. I en rekke 
tilfelle er imidlertid også en annen slags bekref- 
telse blitt mulig. På grunnlag av det analytiske 
materiale hadde vi rekonstruert visse ytre tildra- 
gelser, inntrykksfulle begivenheter i barneårene, 
som de syke bevisst ikke husket noget om, og hel- 
dige tilfelle, forespørsler hos foreldrene og pleie- 
personer har så gitt det uigjendrivelige bevis for at 
disse begivenheter, som vi hadde sluttet oss til, vir- 
kelig var gått for sig på denne måten. Naturligvis 
lykkedes dette ikke så svært ofte, men hvor det 

hendte gjorde det et overveldende inntrykk. Den — 
riktige rekonstruksjon av slike barndomsoplevelser — 
har alltid stor terapeutisk virkning, hvad enten — 
den nu tillater en objektiv bekreftelse eller ikke. 
Sin betydning skylder naturligvis disse begivenhe- 
ter den omstendighet, at de har funnet sted så tid- 
lig — på et tidspunkt da de ennu kunde virke 
traumatisk på det svake «Jeg». 

«Hvilke ting kan det da være, som man skal 
finne tilbake til gjennem analysen?» 

Forskjellige. I første rekke inntrykk som har 
vært istand til å øve varig innflytelse på barnets 
spirende seksualliv, som f. eks. at det har iakttatt 
seksuelle handlinger mellem voksne eller hatt egne 
seksuelle erfaringer med en voksen eller med et 
annet barn — noget som slett ikke så sjelden fore- 
kommer -— videre at det har hørt samtaler, som 
det dengang eller først bakefter forstod, og av 
hvilke det trodde å få oplysning om hemmelighets- 
fulle eller uhyggelige ting; videre ytringer og hand- 
linger av barnet selv, som viser en betydningsfull 
kjærlig eller fiendtlig innstilling overfor andre per- 
soner. En særskilt betydning har det i analysen å 
få vedkommende til å huske sin egen glemte seksual- 
virksomhet som barn og de voksnes innblanding, 
som satte stopper for den. 

«Det gir mig nu anledningen til å komme med 
et spørsmål som jeg alt lenge har villet stille. Hvori 
består denne barnets «seksualvirksomhet» i den 
tidlige periode, som man efter hvad De sier hadde 
oversett før analysens tid?» 

Det regelmessige og vesentlige ved denne sek- 
sualvirksomhet hadde man merkelig nok allikevel 

ikke oversett — det vil si, det er slett ikke så mer- 
kelig: det kunde jo ikke oversees! Barnets seksu- 
elle rørsler finner sitt vesentligste uttrykk i selv- 
tilfredsstillelsen gjennem pirring av de egne geni- 
- talia, i virkeligheten den mannlige del av disse. 
De voksne har alltid kjent til den overordentlige 
utbredelse av denne barnlige «unote»; de betraktet 
den som en svær synd og forfulgte den med streng- 
het. Hvorledes man kunde forene denne iaktta- 
gelse av barnas «usedelige» tendenser — for barna 
gjør dette, som de selv sier, fordi de har glede av 
det — med teorien om deres medfødte renhet og 
usanselighet, det må De ikke spørre mig om. Denne 
gåte må De la motparten selv løse! For oss er der 
et viktigere problem som melder sig. Hvorledes 
skal man forholde sig overfor seksualvirksomheten 

i den tidlige barndom? Man kjenner det ansvar 

som man tar på sig ved å undertrykke den, og man 

tør allikevel ikke gi den fritt løp. Hos folk med 

lavere kultur og i de lavere lag av kulturfolkene 

synes barnas seksualitet å være gitt fri. Hermed 

opnår man sannsynligvis i vid utstrekning å være 

trygget mot senere å få en individuell nevrose, 
«men mon der ikke dermed også er forbundet en 
overordentlig forminskning av evnen til kulturelle 
ydelser? Der er meget som taler for at vi her står 
foran et nytt Skylla og Charybdis. 

Om imidlertid de interesser som vekkes gjennem 
studiet av seksuallivet hos nevrotikere, skaper en 
gunstig atmosfære for «lystenhet» — det spørs- 
mål våger jeg allikevel å overlate til Dem selv å 
besvare. 


| 
| 
| 
| 


V 


«Jeg tror jeg forstår hvad det er De vil. De vil 
vise mig hvilke kunnskaper man trenger for å 
kunne utøve analysen, forat jeg skal kunne gjøre 
mig op en mening om hvorvidt bare lægen skal ha 
rett til det. Nu, hittil har der vært lite som har 
hatt med medisinen å gjøre, meget psykologi og 
en del biologi eller seksualvidenskap. Men kan- 
skje er vi ennu ikke ferdig?» 

Nei, sikkert ikke! Der er ennu huller å fylle ut. 
Men må jeg be Dem om noget? Vil De gi mig en 
skildring av hvorledes De nu tenker Dem en ana- 
lytisk behandling? Slik som om De selv skulde 
foreta den? 

«Det skulde ta sig ut! Jeg har virkelig ikke 
til hensikt å avgjøre vårt stridsspørsmål gjennem 
et slikt eksperiment. Men jeg skal allikevel føie 
Dem, ansvaret faller jo på Dem. Altså, jeg antar 
at den syke kommer til mig og beklager sig over 
sine lidelser. Jeg lover ham helbredelse eller bed- 
ring, hvis han vil følge mine anvisninger. Jeg op- 
fordrer ham til ganske opriktig å si mig alt det 
han vet og som faller ham inn, og ikke la sig av- 
holde herfra selvom mange ting skulde være ube- 
hagelige for ham å si. Har jeg merket mig denne 
regel riktig?» 

Ja, De skulde bare føie til: selvom han mener 
at det som faller ham inn er uvesentlig eller me- 
ningsløst. 

«Også det. — Så begynner han å fortelle, og 
jeg hører på. Ja, og så? Av det han forteller, fin- 
ner jeg ut hvilke inntrykk, oplevelser og ønsker 
han har fortrengt, fordi de traff ham på en tid 
da hans «Jeg» ennu var svakt og redd dem, i 
stedet for å gi sig av med dem. Når han så av 
mig har fått rede på dette, hensetter han sig i situ- 
asjonene fra dengang, og med min hjelp gjør han 
det nu bedre. Så forsvinner de innskrenkninger 
som hans «Jeg» var tvunget til, og han er helbre- 
det. Er det riktig slik?» 

Bravo, bravo! Nu kan man atter engang be- 
breide mig, at jeg har utdannet en ikke-læge til 
analytiker! De har virkelig tilegnet Dem dette 
meget godt. 

«Jeg har bare gjentatt det jeg har hørt av Dem 
— som når man fremsier noget man har lært 
utenad. Jeg kan jo allikevel ikke riktig forestille 
mig hvordan jeg vilde gjøre det, og jeg forstår 
slett ikke hvorfor et slikt arbeide skulde behøve 
en time daglig i så mange måneder. Det et almin- 
delig menneske oplever er jo i regelen ikke så svært 
meget, og det som fortrenges i barndommen, det 
er da sannsynligvis det samme i alle tilfelle.» 

Det er ennu mangt og meget man lærer under 
den virkelige utøvelse av analysen. For eksempel: 
De vilde slett ikke finne det så enkelt på grunnlag 
av de meddelelser som patienten gir, å slutte til- 
bake til de oplevelser som han har glemt og de 
driftsrørsler som han har fortrengt. Han sier ett 

eller annet som til å begynne med har like liten 
mening for Dem som for ham. De må beslutte 
Dem til å opfatte det materiale, som han i lydig- — 
het mot regelen gir Dem, på en ganske særskilt 
måte. I likhet med en malm, av hvilken man ved 
hjelp av bestemte prosesser må utvinne det verdi- 
fulle metall som den inneholder. Da er De også 
forberedt på å bearbeide mange tonn malm, som 
kanskje bare inneholder litt av det kostbare stoff 
som De søker. Her vilde vi da ha den første be- 
grunnelse for kurens vidløftighet. 

«Men hvorledes forarbeider man dette råstoff 
— for å bli i Deres lignelse?» 

Idet man antar, at den sykes meddelelser og 
innfall bare er forvanskninger av det man søker, 
likesom henspillinger, på grunnlag av hvilke De 
må finne ut det som skjuler sig bakom. Kort sagt, 
De må først tyde dette materiale, hvad enten det 
er erindringer, innfall eller drømmer. Det skjer 
naturlig med henblikk på de forventninger som 
— takket være Deres sakkunnskap — har dannet 
sig hos Dem mens De hørte på. 

«Tyde! Det er et utiltalende ord! Det vil jeg 
ikke gjerne høre, da berøver De mig all sikkerhet. 
Hvis alt avhenger av min tydning, hvem garante- 
rer mig at jeg tyder riktig? Da er jo alt overlatt 
til min vilkårlighet.» 

Vent litt, saken står ikke så dårlig! Hvorfor vil 
De undta Deres egne sjelelige prosesser fra den 
lovmessighet som De anerkjenner for andres ved- 
kommende? Når De har vunnet en viss selvtukt 
og råder over bestemte kunnskaper, vil Deres tyd- 
ninger bli upåvirket av Deres personlige eiendom- 

meligheter og treffe det riktige. Jeg sier ikke, at 
analytikerens personlighet er uten betydning for 
denne del av opgaven. I betraktning kommer et 
visst gehør for det ubevisste fortrengte, og det har 
ikke alle i samme grad. Og fremforalt gjelder i 
denne forbindelse en forpliktelse for analytikeren 
til gjennem dyptgående egen analyse å gjøre sig 
skikket til fordomsfritt å kunne ta imot det ana- 
lytiske materiale. Og noget blir der visstnok også 
igjen, som kan settes like med den «personlige lig- 
nelse» ved astronomiske iakttagelser; dette indi- 
viduelle moment vil alltid spille større rolle 1 psy- 
koanalysen enn annetsteds. Et abnormt menneske 
kan bli en korrekt fysiker; som analytiker vil hans 
egen abnormitet hindre ham i å se sjelslivets bil- 
leder uten forvanskning. Da man ikke kan bevise 
for nogen at han er abnorm, vil det bli særlig van- 
skelig å nå frem til almindelig overensstemmelse 
hvor det gjelder ting i dybdepsykologien. Mange 
psykologer mener endog at dette er helt håpløst 
og at enhver narr har rett til å utgi sin egen narr- 
aktighet for visdom. Jeg må bekjenne, at jeg selv 
er mer optimistisk på dette punkt. Våre erfarin- 
ger viser dog, at det også i psykologien er mulig å 
opnå ganske tilfredsstillende overensstemmelser. 
Ethvert forskningsområde har nettop sin særskilte 
vanskelighet, som vi må bestrebe oss for å elimi- 
nere bort. Forøvrig kan man også når det gjelder 
den analytiske tydningskunst lære mange ting på 
samme måte som annet kunnskapsstoff — f. eks. 
det som henger sammen med den eiendommelige 
indirekte fremstilling gjennem symboler. 

«Nei, jeg har virkelig ikke lyst lenger til å fo- 

reta en analytisk behandling — selvom det også 
bare er i tanken. Hvem vet hvilke overraskelser 
som ennu venter mig her!» 

De gjør rett 1 å gi det op. De ser hvor megen 
skolering og øvelse som ennu vilde kreves. — Når 
De har funnet de riktige tydninger, melder der sig 
en ny opgave. De må avvente det riktige øieblikk, 
da De med utsikt til et heldig resultat kan med- 
dele patienten Deres tydning. 

«Hvorledes erkjenner man i hvert enkelt tilfelle 
det riktige øieblikk?» 

Det er et spørsmål om en takt, som i høi grad 
kan forfines gjennem erfaring. De begår en alvor- 
lig feil, hvis De f. eks. under bestrebelsen på å 
forkorte analysen overfaller patienten med Deres 
tydninger såsnart De har funnet dem. Det De på 
denne måten opnår hos ham, er ytringer av mot- 
stand, avvisning, harme. Derimot opnår De ikke, 
at hans «Jeg» bemektiger sig det fortrengte. For- 
skriften er å vente til han er kommet det fortrengte 
såvidt nær, at han ved hjelp av den veiledning 
som Deres tydningsforslag gir, bare behøver å 
gjøre nogen få skritt til. 

«Jeg tror aldri jeg vilde lære dette! Og når jeg 
har fulgt disse forsiktighetsregler ved tydningen, 
hvad så?» 

Da vil De komme til å gjøre en opdagelse som 
De ikke er forberedt på. 

«Og det er?» 

At De har tatt feil av Deres patient, at De slett 
ikke kan regne med hans støtte og føielighet, at 
han er rede til å legge alle mulige vanskeligheter 


OM UTØVELSE AV PSYKOANALYSEN 75 


i veien for det felles arbeide, kort sagt: at han 
overhodet ikke vil bli frisk. 

«Nei, dette er det vanvittigste De hittil har for- 
talt mig! Jeg tror heller ikke noget på det. Den 
syke, som lider så svært, som klager så gripende 
over sine plager, som bringer så store ofre for å 
kunne bli behandlet — han skulde ikke ville bli 
frisk! De kan da sikkert heller ikke mene det 
slik?» 

Ta det med ro, jo jeg mener det! Det jeg sa, 
er sannheten, ganske visst ikke hele sannheten, men 
en betraktelig del av den. Den syke vil riktignok 
bli frisk, men det forholder sig også slik at han 
ikke vil det. Hans «Jeg» har tapt sin enhet, der- 
for har han heller ingen enhet i viljen. Han vilde 
ikke være nogen nevrotiker, hvis det var ander- 
ledes. 

«Wår* ich besonnen, hiess ich nicht der Tell!» 

Avleggere av det fortrengte er trengt frem til 
hans «Jeg» og gjør sig gjeldende der. Men over 
tendenser som har en slik oprinnelse, har «Jeg»et 
like litt herredømme som over det fortrengte selv; 
i almindelighet vet det heller ikke noget om dem. 
Disse syke er nettop av en egen art og skaper van- 
skeligheter som vi ikke er vant til å regne med. 
Alle våre sociale institusjoner passer for mennesker 
med et enhetlig, normalt «Jeg», som man kan klas- 
sifisere som godt eller ondt, som enten utøver sine 
funksjoner eller gjennem en overmektig innflytelse 
er skjaltet ut. Derfor det rettslige alternativ: an- 
svarlig eller uansvarlig. På mnevrotikerne passer 
ikke alt dette. Man må innrømme, at det er vanske- 

lig å avpasse de sociale krav efter nevrotikernes 
psykologiske tilstand. I stor målestokk fikk man — 
erfaring for dette i den siste krig. Var nevroti- 
kerne som unddrog sig krigstjenesten, simulanter 
eller ikke? De var begge deler. Når man behand- — 
let dem som simulanter og gjorde det riktig ube- 
hagelig for dem å være syke, blev de friske. Når — 
man sendte de angivelig helbredede i tjenesten, — 
flyktet de prompte tilbake til sykdommen. Der 
var ikke noget å stille op mot dem. Og det samme 
gjelder nevrotikerne i det borgerlige liv. De klager 
over sin sykdom, men de utnytter den allikevel så 
godt de kan, og når man vil ta den fra dem, for- 
svarer de-den slik som løven ifølge ordsproget for- 
svarer sin unge — uten at det vilde være nogen 
mening 1 å bebreide dem denne motsigelse. 

«Men vilde det ikke da være best, at man slett 
ikke behandlet disse vanskelige folk, men overlot 
dem til sig selv? Jeg kan ikke tro, at det er uma- 
ken verd å streve så meget med hver enkelt av 
disse syke som jeg efter Deres antydninger må 
anta er nødvendig.» 

Jeg kan ikke gå med på Deres forslag. Det er 
sikkert riktigere å akseptere livets komplikasjoner, 

i stedet for å motsette sig dem. Ikke alle de nev- 
rotikere som vi behandler er vel verdig til analy- 
sen, men der finnes jo også meget verdifulle men- 
nesker blandt dem. Vi må sette oss som mål å 
opnå, at så få menneskelige individer som mulig 
treder kulturlivet i møte med en så mangelfull sje- 
lelig utrustning, og derfor må vi samle mange er- 4 
faringer og lære å forstå meget. Og enhver ana- 
lyse kan være instruktiv og gi oss ny erkjennelse å 

— ganske bortsett fra de enkelte sykes personlige 
verdi. 

«Men hvis det er slik at der i den sykes «Jeg» 
har dannet sig en viljesrørsle som holder fast ved 
sykdommen, så må den kunne påberope sig grun- 
ner og motiver; der må være noget som kan rett- 
ferdiggjøre den. Men det er ikke mulig å innse 
grunnen til at et menneske skulde ville være syk. 
Hvad har han vel igjen for det?» 

Å jo, det ligger nokså nær. Tenk på krigsnev- 
rotikerne som ikke behøver å gjøre krigstjeneste 
nettop fordi de er syke. I det borgerlige liv kan 
sykdommen brukes som beskyttelse, for å smykke 
på den ting at man kommer til kort i sin gjerning 
eller i konkurransen med andre; i familien kan 
den være et middel til å tvinge andre til å ofre 
og vise kjærlighet eller til å pånøde dem sin vilje. 
Alt dette ligger temmelig på overflaten, vi sam- 
menfatter det som «sykdomsvinning»; det er bare 
merkelig, at den syke — hans «Jeg» — allikevel 
ikke vet noget om hele sammenkjedningen av slike 
motiver med hans konsekvente handlinger. Man 
bekjemper innflytelsen av disse tendenser, idet 
man tvinger «Jeg»et til å gjøre sig bekjent med 
dem. Men der gis også andre, dypereliggende mo- 
tiver til å holde fast ved sykdommen, og disse blir 
man ikke så lett ferdig med. Man kan imidlertid 
ikke forstå dem uten å gjøre en ny avstikker på 
den psykologiske teoris område. 

«Fortell bare videre! Litt teori mer eller mindre 
skal det ikke nu komme an på!» 

Da jeg forklarte Dem forholdet mellem «Jeg» 
og «Det», undlot jeg å gjøre Dem bekjent med en 

viktig del av læren om det sjelelige apparat. Vi 
blev nemlig nødt til å anta, at der i «Jeg»et selv 
har skilt sig ut en særskilt instans som vi kaller 
«Over-Jeg». Dette «Over-Jeg» har en særlig stil- 
ling mellem «Jeg» og «Det». Det tilhører «Jeg»et 
og har del 1 dettes høie psykologiske organisasjon, 
men står i et særlig intimt forhold til «Det». Det 
er i virkeligheten nedslaget av «Det»s første «ob- 
jektbesetninger», det er arvtageren efter Ødipus- 
komplekset når man har opgitt dette. Dette 
«Over-Jeg» kan stille sig likeoverfor «Jeg»et og 
behandle det som et objekt, og ofte behandler det 
dette meget hårdt. For «Jeg»et er det like viktig 
å være i god forståelse med «Over-Jeg»et som med 
«Det». Splid mellem «Jeg»et og «Over-Jeg»et har 
stor betydning for sjelslivet. De aner allerede, at 
det er «Over-Jeg»et som er bærer av det fenomen 
som vi kaller samvittigheten. For den sjelelige 
sundhet har det meget stor betydning, at «Over- 
Jeg»et er normalt utdannet, det vil si: at det er 
blitt tilstrekkelig upersonlig. Det er nettop dette 
som ikke er tilfelle hos nevrotikeren, hvis Ødipus- 
kompleks ikke har undergått den riktige omform- 
ning. Nevrotikerens «Over-Jeg» står fremdeles 
overfor hans «Jeg» som den strenge far overfor 
barnet, og hans moralitet ytrer sig på primitiv 
måte ved at hans «Jeg» lar sig straffe av hans 
«Over-Jeg». Sykdommen nyttes som middel til 
denne «selvbestraffelse»; nevrotikeren må opføre 
sig som om han blev behersket av en skyldfølelse, 
som trenger sykdommen som straff for å bli til- 
fredsstillet. 

«Dette høres virkelig meget hemmelighetsfullt 

ut! Det merkeligste er, at heller ikke denne sam- 
vittighetens makt skulde komme til den sykes be- 
vissthet.» 

Ja, det er først nu vi er begynt å vurdere be- 
tydningen av alle disse viktige forhold. Det er 
grunnen til at min fremstilling måtte bli så dun- 
kel. Jeg kan nu fortsette. Alle de krefter som 
motsetter sig helbredelsesarbeidet, kaller vi for den 
sykes «motstand». Sykdomsvinningen er kilden til 
en slik motstand, den «ubevisste skyldfølelse» re- 
presenterer motstanden fra «Over-Jeg»et — den 
er den mektigste faktor, den vi frykter mest. Under 
behandlingen støter vi også på andre former for 
motstand. Når «Jeg»et på grunn av angst har 
foretatt en fortrengning i den tidlige periode, så 
finnes denne angst der fremdeles, og den ytrer sig 
nu som motstand når «Jeg»et skal nærme sig det 
fortrengte. Endelig kan man jo tenke sig, at det 
ikke løper av uten vanskeligheter når en drift, som 
i decennier har fulgt en bestemt vei, nu plutselig 
skal gå den nye vei som man har åpnet for den. 
Dette kunde man kalle motstanden fra «Det». 
Kampen mot all denne motstand er vårt vesent- 
ligste arbeide under den analytiske kur; den op- 
gave å «tyde» blir forsvinnende liten sammenlig- 
net dermed. Gjennem denne kamp og gjennem 
overvinnelsen av all motstanden blir imidlertid 
den sykes «Jeg» så forandret og styrket, at vi med 
ro kan imøtese dets fremtidige opførsel, når kuren 
er avsluttet. På den annen side forstår De nu, 
hvad det er vi trenger den lange behandlingstiden 
til. Det er ikke veiens lengde og materialets rik- 
holdighet som er det avgjørende. Det kommer mer 

an på om veien er fri. På en strekning som man i 
fredstid farer igjennem på et par jernbanetimer, 
kan en armé bli opholdt i ukevis, når det er der 
den må overvinne fiendens motstand. Slike kam- 
per bruker lang tid også i det sjelelige liv. Jeg må 
dessverre fastslå, at alle anstrengelser som har vært 
gjort for i vesentlig grad å påskynde den analy- 
tiske kur, hittil har vært forgjeves. Den beste vei 
til å korte kuren synes å være å gjennemføre den 
korrekt. 

«Om jeg nogen gang skulde ha følt lyst til å 
fuske Dem i håndverket og selv forsøke å analy- 
sere et menneske, så vilde det De har sagt om mot- 
standen ha kurert mig for det. Men hvorledes har 
det sig med den særlige personlige innflytelse som 
De jo har innrømmet? Kan ikke den måle sig med 
motstanden?» 

Det er godt De nu spør om dette. Denne per- 
sonlige innflytelse er vårt sterkeste dynamiske 
våpen, den er det nye moment som vi bringer inn 
i situasjonen; gjennem den får vi bevegelse i det. 
Den intellektuelle vekt som våre forklaringer har, 
er ikke nok, den syke, som deler alle omverdenens 
fordommer, behøvet jo like litt som våre viden- 
skapelige kritikere å tro oss. Nevrotikeren går i 
gang med arbeidet, fordi han tror på analytikeren, 
og han tror på ham, fordi han får en særlig følel- 
sesinnstilling til hans person. Også barnet tror 
bare på de mennesker som det er glad i. Jeg 
har alt fortalt Dem hvad det er vi bruker denne 
særskilt store «suggestive» innflytelse til. Ikke til 
å undertrykke symptomene — dette skiller den 
analytiske metode fra andre psykoterapeutiske 

metoder — men som drivkraft for å få den sykes 
«Jeg» til å overvinne motstanden. 

«Nuvel — og når det lykkes, går ikke da alt 
glatt?» 

Jo, det skulde! Men der melder sig en uventet 
komplikasjon. Det var kanskje den største over- 
raskelse for analytikeren, at den følelsesinnstilling 
som den syke får til ham, er av en ganske eien- 
dommelig natur. Allerede den første læge som for- 
søkte en analyse — det var ikke jeg! — støtte på 
dette fenomen — og fant ikke ut av det. Av 
natur er nemlig denne følelsesinnstilling — for å 
si det like ut — en forelskelse. Merkelig, ikke 
sant? Særlig når De tar i betraktning, at analyti- 
keren ikke gjør noget for å fremkalle den, at han 
tvertom menneskelig snarere holder sig på avstand 
fra patienten og omgir sin egen person med en Viss 
reserverthet. Og når De videre får vite, at denne 
besynderlige kjærlighetsinnstilling ser bort fra alle 
andre reale begunstigelser, setter sig ut over alle 
variasjoner av personlig tiltrekning, alder, kjønn 
og stand. Denne kjærlighet er direkte tvangsmes- 
sig. Ganske visst er det ikke så, at denne karakter 
ellers nødvendigvis mangler ved spontan for- 
elskelse. Som De vet, er det motsatte ofte tilfelle. 
Men i den analytiske situasjon kommer den helt 
regelmessig, uten å finne nogen rasjonel forklaring 
i selve situasjonen. Av patientens forhold til ana- 
lytikeren skulde man ikke tro der behøvet å 
resultere noget mer enn en viss grad av respekt, 
tillid, takknemmelighet og menneskelig sympati 
fra patientens side. I stedet denne forelskelse, som 
selv virker som et sykelig fenomen! 

6 — Freud. 

«Jeg skulde da mene, at dette må være heldig 
for Deres analytiske formål! Når man elsker, så 
er man føielig og gjør alt mulig for den annen — 
part.» 

Ja, i begynnelsen er det også heldig. Men se- 
nere, når denne forelskelse er blitt utdypet, kom- 
mer hele dens natur for dagen, og her er der meget 
som ikke kan forenes med den analytiske opgave. 
Patientens kjærlighet nøier sig ikke med å adlyde, 
den blir fordringsfull, den krever ømhet og san- 
selig tilfredsstillelse, den vil innta en særstilling, 
den utvikler skinsyke og viser stadig tydeligere sin 
vrangside, tilbøieligheten til fiendtskap og hevnsyke 
når den ikke kan nå sine mål. Samtidig trenger 
den — som enhver forelskelse — alt annet sjels- 
innhold tilbake, den kveler interessen for kuren og 
helbredelsen — kort sagt, vi kan ikke være i tvil 
om at den er trådt i nevrosens sted og at vårt 
arbeide har hatt til resultat å fordrive én form for 
sykdom ved hjelp av en annen. 

«Dette høres jo trøstesløst ut. Hvad skal man 
da gjøre? Man skulde gi op analysen — men da 
et slikt resultat, efter hvad De sier, inntreder i et- 
hvert tilfelle, så kunde man jo i det hele tatt ikke 
gjennemføre nogen analyse!» 

Vi vil først utnytte situasjonen, for å lære av 
den. Det vi vinner på denne måten, skal så hjelpe 
oss til å beherske den. Er det ikke høist bemerkel- 
sesverdig, at det lykkes os å forvandle en nevrose 
med et hvilketsomhelst innhold til en tilstand av 
sykelig forelskelse? 

Denne erfaring må jo urokkelig befeste vår over- 
bevisning om at der ligger et stykke abnormt an- 

| vendt kjærlighetsliv til grunn for nevrosen. Med 
denne innsikt får vi igjen fast grunn under føt- 
tene; vi våger nu å gjøre selve denne forelskelse 
til objekt for analysen. — Vi gjør også en annen 
iakttagelse. Det er ikke i alle tilfelle at den ana- 
lytiske forelskelse ytrer sig så klart og grellt som 
jeg forsøkte å skildre det. Men hvorfor ikke? Det 
innser man snart. Eftersom de helt sanselige og de 
fiendtlige sider ved forelskelsen vil trede for dagen, 
våkner også patientens motstand mot dem. For 
våre øine kjemper han mot dem og søker å for- 
trenge dem. Og nu forstår vi prosessen. I form 
av en forelskelse, som gjelder analytikeren, gjentar 
patienten sjelelige oplevelser som han alt tidligere 
engang har hatt; på analytikeren har han over- 
ført sjelelige innstillinger, som har ligget ferdig i 
ham og som har vært intimt knyttet sammen med 
tilblivelsen av hans nevrose. For våre øine gjen- 
tar han også sine avvergelsesreaksjoner fra den- 
gang; helst ønsket han i sit forhold til analytike- 
ren å gjenta alt det som hendte ham i denne glemte 
livsperiode. Det han viser oss, er altså kjernen i 
hans intime livshistorie; han reproduserer den 
håndgripelig, som mnutidig, i stedet for å erindre 
den. Dermed er overføringskjærlighetens gåte løst, 
og analysen kan fortsettes nettop ved hjelp av den 
nye situasjon som syntes å true den så sterkt. 
«Det er raffinert! Og tror den syke Dem så 
lett når De sier, at han ikke er forelsket, men bare 
tvunget til å opføre et gammelt stykke på nytt?» 
Alt kommer nu an herpå, og det er nødvendig 
å kunne behandle «overføringen» fullt dyktig for 
å må dit. De ser det er her fordringene til den 

analytiske teknikk når høiest. Her kan man begå 
de alvorligste feil eller sikre sig de største resulta- 
ter. Forsøket på å unddra sig vanskelighetene ved 
å undertrykke overføringen eller ved å negligere 
den, vilde være meningsløst; hvad man enn ellers 
kan ha gjort, det vilde allikevel ikke fortjene navn 
av en analyse. Å sende den syke bort såsnart 
ubehagelighetene ved overføringsnevrosen melder 
sig, er der ikke mer mening i, og det vilde dess- 
uten være feigt; det vilde være omtrent som om 
man hadde manet ånder og så flyktet såsnart de 
viste sig. Visstnok kan man mangen gang ikke 
gjøre det anderledes; der gis tilfelle hvor man ikke 
blir herre over overføringen og må avbryte ana- 
lysen, men man skal da 1 det minste efter evne ha 
kjempet med de onde ånder. Å gi efter for over- 
føringens krav og opfylle patientens ønsker efter 
ømhet og sanselig tilfredsstillelse, er ikke bare ute- 
lukket på grunn av berettigede moralske hensyn, 
men det er også helt utilstrekkelig som teknisk 
middel til å nå det analytiske mål. Man kan ikke 
helbrede en nevrotiker ved å gjøre det mulig for 
ham ukorrigert å kopiere en ubevisst klisjé som er 
blitt forberedt i ham. Hvis man innlater sig på 
kompromisser, idet man byr ham delvis tilfreds- 
stillelse til vederlag for hans videre samarbeide 
i analysen, må man passe sig at man ikke kom- 
mer i den samme latterlige situasjon som presten 
som skulde omvende den syke forsikringsagent: 
den syke forblev uomvendt, men presten drog 
forsikret bort! Den eneste mulige vei ut av over- 
føringssituasjonen er å føre den tilbake på den 
sykes fortid, slik som han virkelig har oplevet den 

eller formet den ved hjelp av sin ønskeopfyllende 
fantasivirksomhet. Og dette krever stor dyktig- 
het, tålmodighet, ro og selvfornektelse hos analy- 
tikeren. | 

«Og hvor mener De da at nevrotikeren har op- 
levet forbilledet for sin overføringskjærlighet?» 

I barndommen — i regelen i forholdet til en av 
foreldrene. De husker hvilken betydning vi fant 
å måtte tilskrive disse tidligere følelsesrelasjoner. 
Her slutter altså kretsen sig. 

Er De nu endelig ferdig? Jeg er en smule for- 
virret av alt det jeg har hørt. Si mig nu bare, 
hvorledes og hvor lærer man det man trenger for 
å utøve analysen?» 

Der finnes for tiden to institutter hvor der gis 
undervisning i psykoanalyse. Det første har Dr. 
Max Eitingon innrettet i Berlin for den dervæ- 
rende forening. Det annet oprettholdes med be- 
traktelige ofre av den psykoanalytiske forening i 
Wien for egne midler. Myndighetenes deltagelse 
innskrenker sig foreløbig til de mangehånde van- 
skeligheter som de bereder det unge foretagende. 
Et tredje læreinstitutt skal nettop nu åpnes i Lon- 
don av den derværende forening, under ledelse av 
Dr. E. Jones. I disse institutter blir kandidatene 
selv analysert; gjennem forelesninger får de teore- 
tisk undervisning i alle de emner som er viktige 
for dem, og de står under opsikt av eldre, erfarne 
analytikere når de får adgang til å gjøre de første 
forsøk med lettere tilfelle. Man regner omkring 
to år på en slik utdannelse. Naturligvis er man 
også efter denne tid bare en begynner i faget, ennu 
ingen mester. Det som ennu mangler må erhver- 

ves gjennem øvelse og gjennem tankeutveksling i 
de psykoanalytiske foreninger, hvor de yngre med- 
lemmer treffer sammen med eldre. Forberedelsen 
for den analytiske virksomhet er slett ikke så lett. 
og enkel, arbeidet er vanskelig, ansvaret stort. 
Men den som har gjennemgått en slik undervis- 
ning, selv er blitt analysert, har tilegnet sig det 
som for tiden kan læres av det ubevisstes psyko- 
logi, vet beskjed i videnskapen om seksuallivet, og 
har lært psykoanalysens vanskelige teknikk, tyd- 
ningskunsten, bekjempelsen av motstanden og be- 
handlingen av overføringen, han er ikke lenger 
nogen legmann på psykoanalysens område. Han 
er i stand til å overta behandlingen av nevrotiske 
forstyrrelser, og med tiden vil han her kunne yde 
alt det som man kan forlange av denne terapi. 


VI 


De har gjort store anstrengelser for å vise hvad 
psykoanalysen er og hvilke kunnskaper man tren- 
ger for å kunne utøve den med utsikt til godt 
resultat. Nuvel, det kan jo ikke skade mig å ha 
hørt på Dem! Imidlertid ved jeg ikke hvad inn- 
flytelse De venter Deres fremstilling skal få på 
min dom. Såvidt jeg kan se, har vi her et tilfelle 
som der ikke er noget usedvanlig ved. Nevrosene 
er en særskilt slags sykdom, analysen er en sær- 
skilt metode til å behandle dem, en medisinsk spe- 
sialitet. Det er også ellers regelen at en læge, som 
har valgt et spesialfag innen medisinen, ikke nøier 
sig med den utdannelse han ifølge sitt diplom har 
fått. Særlig ikke hvis han vil slå sig ned i en 
større by, som jo ikke kan ernære annet enn spe- 
sialister. Den som vil bli kirurg, søker nogen år å 
gjøre tjeneste i en kirurgisk klinikk, på lignende 
måte gjør øienlægen det, laryngologen o. s. V., Og 
først og fremst psykiatrikeren, som kanskje over- 
hodet aldri kommer vekk fra en offentlig anstalt 
eller et sanatorium. Slik kommer det også til å bli 
med psykoanalytikeren. Den som velger denne nye 
medisinske spesialitet, vil efter fullført studium ta 
de to års utdannelse i læreinstituttet som De talte 
om, — hvis det da virkelig skulde kreve så lang 

tid. Han vil da også komme til å merke, at det 
er en fordel for ham å ha kontakt med kollegerne 
1 en psykoanalytisk forening, og alt vil foregå i 
skjønneste orden. Jeg forstår virkelig ikke hvor 
der her blir plass for spørsmålet om legmanns- 
analysen.» 

Den læge som gjør det De har lovet i hans navn, 
skal være velkommen hos oss! Fire femtedeler av 
dem jeg anerkjenner som mine elever, er jo dess- 
uten læger. Men la mig fortelle hvorledes lægenes 
forhold til analysen virkelig har artet sig og hvor- 
ledes det antageligvis kommer til å utvikle sig 
videre! Nogen historisk begrunnet enerett til ana- 
lysen har lægene ikke, tvertom har de like til for 
kort tid siden opbudt alt — fra den flaueste hån 
til den sværeste bakvaskelse — for å skade den. 
De vil med rette kunne svare, at dette hører for- 
tiden til og at det ikke behøver å ha nogen betyd- 
ning for fremtiden. Jeg er enig, men jeg er alli- 
kevel redd fremtiden vil bli anderledes enn De 
spår. 

Tillatt mig å gi ordet «kvaksalver» den mening 
som det egentlig har i stedet for den legale beryd- 
ning. For loven er den mann en kvaksalver, som 
behandler syke uten å kunne dokumentere sig som 
læge gjennem et offisielt diplom. Jeg vilde fore- 
trekke en annen definisjon: Kvaksalver er den 
som påtar sig en behandling uten å ha de nødven- 
dige kunnskaper og de nødvendige evner til det. 
Idet jeg støtter mig til denne definisjon, våger jeg 
den påstand, at lægene — ikke bare i de europe- 
iske land — yder en overveiende kontingent til 
kvaksalverne i analysen. De utøver meget ofte 

den analytiske behandling uten å ha lært den og 
uten å forstå den. 

Det nytter ikke å komme med den innvending, 
at dette vilde være samvittighetsløst — noget slikt 
vil De ikke tro om lægene! En læge vet jo at et 
læge-diplom ikke er noget kaperbrev og at en syk 
ikke er fredløst bytte! Om en læge bør man alltid 
tenke at han handler i god tro, selvom han kan- 
skje tar feil! 

Men kjensgjerningene er der — la oss håpe at 
de lar sig forklare slik som De mener det. Jeg 
skal forsøke å vise hvad det er som gjør, at en 
læge, når det gjelder psykoanalysen, optreder på 
en måte som han omhyggelig vilde undgå på et- 
hvert annet område. 

Her må vi da først og fremst ta i betraktning, 
at lægen gjennem sitt medisinske studium har fått 
en utdannelse som omtrent er det motsatte av det 
han vilde behøve som forberedelse for psykoana- 
lysen. Han har fått opmerksomheten rettet mot 
objektivt påviselige anatomiske, fysikalske og kje- 
miske forhold; resultatene av den lægevidenska- 
pelige virksomhet avhenger av at man opfatter og 
behandler disse forhold riktig. Livets problem 
rykkes innenfor lægens synskrets så vidt det hit- 
til har kunnet forklares ut fra samspillet av de 
krefter som også kan påvises i den anorganiske 
natur. Der vekkes ikke nogen interesse for de sje- 
lelige sider av livsfenomenene, studiet av de høiere 
åndelige ydelser angår ikke medisinen, det hører 
hjemme i et annet fakultet. Alene psykiatrien 
skulde beskjeftige sig med forstyrrelsene i de sje- 
lelige funksjoner, men vi vet på hvad måte og i 

hvilken hensikt den gjør det. Den søker op de 
legemlige vilkår for de sjelelige forstyrrelser og be- 
handler dem som andre sykdomsårsaker. 

Psykiatrien gjør rett heri, og den medisinske ut- 
dannelse er åpenbart utmerket. Når man sier at 
den er ensidig, må man først finne det standpunkt, 
ut fra hvilket denne karakteristikk blir til en be- 
breidelse. I sig selv er jo enhver videnskap ensi- 
dig; den må være det, idet den innskrenker sig til 
bestemte innhold, synspunkter og metoder. Det er — 
en meningsløshet — som jeg ikke ønsker å være 
med på — når man spiller den ene videnskap ut 
mot en annen. Fysiken gjør da ikke kjemien verdi- 
løs! Den kan ikke erstatte den, men heller ikke la 
den trede istedenfor sig. Psykoanalysen er visselig 
1 ganske særegen grad ensidig — som videnskapen 
om det sjelelig ubevisste. Man skal altså ikke be- 
stride de medisinske videnskapers rett til ensidig- 
het. 

Det standpunkt vi søker, finner man først når 
man fra den videnskapelige medisin vender sig til 
den praktiske lægekunst. Det syke menneske er 
et komplisert vesen; det kan minne oss om, at hel- 
ler ikke de sjelelige fenomener — som er så van- 
skelige å fatte — må slettes ut av livets billede. 
Og fremforalt er nevrotikeren en ubeleilig kom- 
plikasjon — en forlegenhet ikke mindre for læge- 
videnskapen enn for rettspleien og militærtjene- 
sten. Men han finnes der jo, og han angår medi- 
sinen i særlig grad. Og den medisinske utdannelse 
gir ingen, nei slett ingen hjelp til å forstå ham og 
behandle ham. Der er jo en nær sammenheng mel- 
lem de ting vi skjelner mellem som legemlig og 

sjelelig; man må derfor se den dag i møte, da der 
åpner sig veier til nevrosenes fenomenområde fra 
organenes biologi og fra kjemien — og det både 
med hensyn til forståelsen og forhåpentlig også 
behandlingen. Men denne dag synes ennu langt 
borte; for tiden er disse sykdomstilstander util- 
gjengelige for oss fra den medisinske side. 

Det kunde enda gå an, hvis den medisinske ut- 
dannelse bare lot være å gi lægene orientering på 
nevrosenes område. Men den gjør noget mere; den 
gir dem en falsk og skadelig innstilling med på 
veien. Lægene, som ikke har fått interessen for de 
sjelelige faktorer 1 livet vakt, er nu altfor tilbøie- 
lige til å akte disse ting ringe og håne dem som 
uvidenskapelige. Derfor kan de heller ikke ta no- 
get, som har med dem å gjøre, riktig alvorlig, og 
de føler ikke de forpliktelser som henger sammen 
med dem. Av denne grunn henfaller de til den 
legmannsaktige respektløshet for den psykologiske 
forskning, og gjør sig sin opgave lett. Man må jo 
behandle nevrotikerne fordi de er syke og henven- 
der sig til lægen; man må også stadig forsøke no- 
get nytt! Men hvorfor pålegge sig møien med en 
langvarig forberedelse? Det går jo også ellers. Og 
hvem vet hvad det som læres i de analytiske insti- 
tutter virkelig er verd! Jo mindre de forstår av 
tingen, desto mer foretagsomme blir de. Alene 
den virkelig vitende blir beskjeden; for han vet 
hvor utilstrekkelig denne viten er. 

Sammenligningen mellem den analytiske spesi- 
alitet og andre medisinske fag, som De trakk frem 
for å stagge mig, er altså ikke brukbar. For ki- 
rurgi, ølensykdommer o. s. v. gir den medisinske 

«skole» selv muligheten for videre utdannelse. 
De analytiske læreinstitutter er få i tall, unge av — 
år og uten autoritet. Den medisinske skole har 
ikke anerkjent dem og bryr sig ikke om dem. Den 
unge læge, som i så meget har måttet stole på sine 
lærere at han har fått liten anledning til å opdra 
sin egen dømmeevne, griper gjerne leiligheten til 
endelig engang også selv å spille kritikerens rolle 
— på et område hvor der ennu ikke gis nogen an- 
erkjent autoritet. 

Der er også andre forhold som begunstiger hans 
optreden som analytisk kvaksalver. Hvis han 
uten tilstrekkelig forberedelse vilde foreta øien- 
operasjoner, så vilde det sørgelige resultat av hans 
stæroperasjoner og iridektomier og patientenes ute- 
bliven snart sette en stopper for hans vågestykke. 
Utøvelsen av psykoanalysen er relativt ufarlig for 
ham. På grunn av de gjennemsnittlig gunstige ut- 
fall av øienoperasjonene er publikum blitt forvent 
og venter sig helbredelse av operatøren. Når imid- 
lertid «nervelægen» ikke helbreder sine patienter, 
så undrer ingen sig over det. Når det gjelder de 
nervøse, er man ikke forvent med hensyn til de 
terapeutiske resultater; nervelægen har da i det 
minste «gitt sig meget av med dem»! Her kan 
der overhodet ikke utrettes meget, her må naturen 
eller tiden hjelpe. Altså hos kvinnen menstruasjo- 
nen, senere menopausen. Og til slutt hjelper vir- 
kelig døden! Dessuten er jo det som den analyse- 
rende læge har foretatt med den nervøse, så lite 
påfallende, at der ikke kan knyttes nogen bebrei- 
delser til det. Han har ikke anvendt instrumenter 
eller medikamenter, han har bare talt med den 

syke, forsøkt å snakke ham til eller fra noget. 
Dette kan jo ikke skade — særlig hvis man har 
undgått å berøre pinlige eller ophissende ting. 
Den analyserende læge, som ikke har følt sig bun- 
det av den strenge undervisnings krav, har sikkert 
heller ikke undlatt å forsøke å forbedre ana- 
lysen, å trekke ut dens gifttenner og gjøre den 
behagelig for den syke. Og godt er det for ham, 
om han er blitt stående ved dette forsøk; for hvis 
han virkelig har våget å vekke motstanden og så 
ikke har visst hvorledes han skulde møte den, ja 
da kan han virkelig ha gjort sig upopulær. 

For å være rettferdig må jeg innrømme, at den 
uskolerte analytikers virksomhet også er mindre 
skadelig enn den udugelige operatørs. Den mulige 
skade innskrenker sig til at den syke er blitt for- 
anlediget til en unyttig utgift og har tapt eller 
forringet sine chanser for helbredelse. Og videre 
at den analytiske terapi får et dårligere ry. Alt 
dette er jo kjedelig nok, men det tåler allikevel 
ingen sammenligning med de farer som truer fra 
den kirurgiske kvaksalvers kniv. Nogen alvorlig, 
varig forverring av sykdomstilstanden behøver 
man efter mitt skjønn ikke å frykte selv ved en 
ubehendig bruk av analysen. De uheldige reak- 
sjoner svinner igjen efter en tids forløp. Ved siden 
av de traumer i livet som har fremkalt sykdom- 
men, kommer den smule mishandling fra lægens 
side ikke i betraktning. Altså bare dette, at det 
uhensiktsmessige terapeutiske forsøk ikke har gjort 
den syke noget godt! 

«Jeg har hørt på Deres skildring av den medi- 
sinske kvaksalver i analysen uten å avbryte Dem 


ge 
åå 
pr 


94 PSYKOANALYSEN I PRAKSIS 


— men ikke uten å ha fått inntrykk av at De er 
behersket av et fiendskap mot lægestanden; og De 
har selv vist mig veien til å forstå dette fiendskap 
historisk. Men jeg skal innrømme én ting: hvis 
der i det hele skal analyseres, så skal det gjøres av — 
folk som har utdannet sig grundig for dette ar- 
beide. Men tror De ikke, at de læger som bestem- 
mer sig for analysen, med tiden vil gjøre alt for — 
å tilegne sig denne utdannelse?» 

Jeg er redd de ikke vil. Så lenge den medisin- 
ske skoles forhold til det analytiske læreinstitutt 
forblir uforandret, vil vel lægene finne fristelsen 
for stor til å gjøre sig det lettere. 

«Men De synes konsekvent å vike unna å ytre 
Dem direkte om spørsmålet om legmannsanalysen! 
Jeg vil nu gjette på at De kommer til å foreslå, at 
fordi man ikke kan kontrollere de læger som vil 
analysere, skal man på en måte til hevn eller for å 
straffe dem ta fra dem monopolet på analysen og 
åpne denne lægevirksomhet også for legfolk.» 

Jeg vet ikke om De har gjettet mine motiver 
riktig! Kanskje kan jeg senere forelegge Dem et 
vidnesbyrd om en mindre partisk innstilling. Men 
jeg legger eftertrykket på det krav, at ingen skal 
utøve analysen som ikke har erhvervet berettigel- 
sen til det gjennem en bestemt utdannelse. Om nu 
denne person er læge eller ikke, det synes mig av 
underordnet betydning. 

«Hvilke bestemte forslag kan De altså komme 
med?» 

Jeg er ennu ikke kommet så langt, vet heller 
ikke om jeg overhodet kommer til det. Der er et 
annet spørsmål som jeg gjerne vil tale med Dem 

om; til innledning må jeg imidlertid berøre et sær- 
skilt punkt. Man sier at vedkommende myndig- 
heter efter tilskyndelse av lægestanden helt alment 
vil forby legmenn å utøve analysen. Dette forbud 
vilde også ramme de ikke-medisinske medlemmer 
av den psykoanalytiske forening, folk som har fått 
en utmerket utdannelse og som i høi grad har ut- 
viklet sin ferdighet videre gjennem øvelse. Blir 
forbudet utstedt, så kommer vi altså i den situ- 
asjon, at man hindrer en rekke personer, om hvem 
man kan være overbevist om at de skjøtter en 
virksomhet godt, i å utøve denne, mens man frigir 
den samme virksomhet for andre, hos hvem der 
ikke er tale om en lignende garanti. Det er ikke 
nettop et slikt resultat en lovgivning vil fremkalle! 
Imidlertid er dette spesielle problem hverken me- 
get viktig eller vanskelig å løse. Det dreier sig her 
om en håndfull mennesker som ikke kan bli alvor- 
lig skadet. Sannsynligvis vil de komme til å ut- 
vandre til Tyskland, hvor de uhindret av nogen 
lovforskrift snart vil finne anerkjennelse for sin 
dyktighet. Vil man spare dem for dette og for 
deres vedkommende mildne lovens hårdhet, så kan 
dette lett gjøres på grunnlag av bekjente prece- 
denstilfelle. I det monarkiske Østerrike har det 
gjentagne ganger forekommet, at man har gitt noto- 
riske kvaksalvere tillatelsen ad personam til læge- 
virksomhet på bestemte områder, fordi man har 
vært overbevist om deres virkelige evne til det. 
Det har som oftest gjeldt «naturlæger» på landet, 
og anbefalingen skal regelmessig være kommet fra 
en av de engang så tallrike erkehertuginder. Men 
det måtte jo også kunne skje hvor det gjelder by- 

folk og på grunnlag av en annen, blott sakkyndig 
garanti. Større betydning vilde virkningen av et 
slikt forbud få for Wiens analytiske læreinstitutt, 
som fra da av ikke kunde ta imot kandidater fra 
ikke-medisinske kretser til utdannelse. Derved 
vilde atter engang en åndelig virksomhet, som kan 
utfolde sig fritt annetsteds, være undertrykt i vårt 
fedreland. Jeg er den siste til å gjøre krav på 
kompetense hvor det gjelder å bedømme lover og 
forordninger. Men så meget kan jeg iallfall se. 
at en betoning av vår kvaksalverlov ikke høver 
med den tillempning til tyske forhold som vi for 
tiden åpent tilstreber, og at der er noget anakro- 
nistisk i å anvende denne lov på psykoanalysen. 
For den gang loven blev gitt, gaves der ennu ingen 
analyse, og man hadde ennu ikke forstått de nev- 
rotiske sykdommers egenartede natur. 

Jeg kommer så til det spørsmål som jeg finner 
det viktigere å diskutere: Bør overhodet utøvelsen 
av psykoanalysen være gjenstand for inngripen fra 
myndighetenes side, eller vilde det ikke være hen- 
siktsmessigere å overlate denne sak til dens natur- 
lige utvikling? Jeg skal så visst ikke treffe nogen 
avgjørelse her, men jeg tar mig den frihet å fore- 
legge Dem dette problem til overveielse. I vårt 
land har der fra gammel tid av hersket en sann 
furor prohibendi, en tilbøielighet til å være for- 
mynder, gripe inn og forby, og som vi alle vet har 
dette ikke nettop båret gode frukter. Det ser ut 
til, at det i det nye republikanske Østerrike ennu 
ikke er blitt stort anderledes. Jeg antar at Deres 
stemme vil få stor betydning ved avgjørelsen av 
det tilfelle som nu beskjeftiger oss; jeg vet ikke 

om De har lyst til eller innflytelse nok til å mot- 
sette Dem de byråkratiske tendenser. Men jeg vil 
iallfall ikke spare Dem for å høre min private 
mening om spørsmålet. Efter min mening er en 
overflod av forordninger og forbud til skade for 
lovens autoritet. Man kan se, at der hvor der bare 
er få forbud, der blir de omhyggelig overholdt, 
mens der hvor man følges av forbud for hvert 
skritt, der føler man sig formelig fristet til å sette 
sig ut over dem. Videre: man er ennu ikke nogen 
anarkist, om man er rede til å innse, at lover og 
forordninger efter sin oprinnelse ikke kan ha krav 
på karakteren av hellighet og ukrenkelighet; at de 
ofte er utilstrekkelige efter sitt innhold og kren- 
kende for vår rettsfølelse eller at de efter nogen 
tids forløp blir det; og at det på grunn av treg- 
heten hos dem som står i spissen for samfundet, 
ofte ikke finnes noget annet middel til å korrigere 
slike uhensiktsmessige lover enn modig å overtrede 
dem. Om man vil oprettholde respekten for lover 
og forordninger, er det også rådelig, at man ikke 
gir lover hvis overholdelse og overtredelse det er 
vanskelig å våke over. Meget av det vi sa om 
lægers utøvelse av analysen, kunde gjentas her 
hvor det gjelder den egentlige legmannsanalyse 
som loven vil undertrykke. Analysens forløp er 
temmelig uanselig, den nytter hverken medika- 
menter eller instrumenter, den består bare i sam- 
taler og utveksling av meddelelser: det vil ikke 
bli lett å påvise at en legmann utøver «analyse», 
- hvis vedkommende selv påstår at han bare gir op- 
muntring og opklaring og søker å øve en gavnlig 

menneskelig innflytelse på slike som trenger sje- 
lelig hjelp; det kan man da ikke forby dem, bare 
av den grunn at også lægen mange ganger gjør det 
samme! I de engelsktalende land har Christian 
Science-metodene stor utbredelse: en slags dialek- 
tisk benektelse av ondene i livet under påberopelse 
av den kristelige religions lære. Jeg tar ikke i be- 
tenkning å påstå, at denne fremgangsmåte beteg- 
ner en beklagelig forvillelse av den menneskelige 
ånd — men hvem i Amerika eller England vilde 
tenke på å forby den eller belegge den med straff? 
Føler da den høie øvrighet hos oss sig så sikker 
på den rette vei til salighet, at den våger å for- 
hindre at enhver søker «å bli salig på sitt vis»? Og 
selv om man medgir, at mange, overlatt til sig 
selv, kommer 1 fare og skades — gjør allikevel 
ikke øvrigheten bedre i omhyggelig å avgrense 
de områder som ikke må betredes, og forøvrig, 
så vidt det bare går an, å overlate menneskets barn 
til å opdrages gjennem erfaring og gjensidig på- 
virkning? Psykoanalysen er noget så nytt, den 
store mengde er så lite orientert med hensyn til 
den, den offisielle videnskaps stilling til den er 
ennu så vaklende, at det synes mig forhastet alle- 
rede nu å gripe inn i utviklingen med lovmessige 
forskrifter. La de syke selv gjøre den opdagelse, 
at det er skadelig for dem å søke sjelelig hjelp 
hos folk som ikke har lært hvorledes man kan 
gi den. La oss oplyse dem herom og advare dem, 
så kan vi gjerne spare oss å forby dem det. 
På de italienske landeveier viser de elektriske led- 
ningsstolper den knappe og inntrykksfulle påskrift: 

Chi tocca, muore. Dette er helt tilstrekkelig til å 
regulere de forbigåendes optreden når det gjelder 
nedhengende ledningstråder. De tilsvarende tyske 
advarsler er overflødig og fornærmelig vidløftige: 
Det er på det strengeste forbudt å røre ved led- 
ningstrådene, da det er livsfarlig! Hvad skal for- 
budet være godt for? Den som har sitt liv kjær, 
forbyr sig det selv, og den som vil ta sig av dage 
på denne måte, spør ikke efter tillatelse. 

«Men der gis tilfelle som man kan anføre som 
prejudikat i spørsmålet om legmannsanalysen. Jeg 
tenker på forbudet mot at legfolk skal hypnoti- 
sere, og det nylig utstedte forbud mot å avholde 
okkultistiske seanser og danne okkultistiske fore- 
ninger.» 

Jeg kan ikke si jeg beundrer slike forholdsregler. 
Den sistnevnte er et ganske utvilsomt overgrep fra 
politiformynderskapets side, til skade for den in- 
tellektuelle frihet. Ingen skal mistenke mig for å 
ha stor tro på de såkalte okkulte fenomener eller 
endog å trakte efter å få dem anerkjent; men med 
slike forbud kan man virkelig ikke utrydde inter- 
essen for denne påståtte skjulte verden. Kanskje 


har man tvertom gjort noget meget skadelig og 


sperret adgangen til å få disse trykkende mulig- 
heter befriende undersøkt av folk med upartisk 
vitebegjær. Men dette gjelder atter bare Østerrike. 
I andre land støter heller ikke den «parapsykiske» 
forskning på hindringer fra lovens side. — Med 
hensyn til hypnosen ligger saken litt anderledes an 
enn ved analysen. Ved hypnosen fremkalles en 
abnorm sjelstilstand, og legfolk nytter den for ti- 

den bare som et opvisningsnummer. Hvis den hyp- 
notiske terapi, som til å begynne med var så 
lovende, hadde holdt sig, så vilde der opstått lig- 
nende forhold som ved analysen. Forøvrig gir 
hypnosens historie presedens for analysens skjebne 
I en annen retning. På den tid da jeg var ung 
dosent i nevropatologi, ivret lægene lidenskapelig 
mot hypnosen og erklærte den for svindel, et dje- 
velens blendverk og et høist farlig inngrep. Nu 
har de monopolisert denne samme hypnose; de 
nytter den ugenert som undersøkelsesmidde!, og for 
mange nervelæger er den fremdeles deres vesentlig- 
ste terapeutiske middel. 

Som jeg alt har har nevnt, tenker jeg imidlertid 
ikke på å komme med forslag som forutsetter en 
avgjørelse av spørsmålet hvorvidt det med hensyn 
på analysen er riktigst å regulere forholdene ved 
lovbestemmelser eller å la den skjøtte sig selv. 
Jeg vet at dette er et prinsipielt spørsmål, hvis løs- 
ning mer avhenger av sympatier og antipatier hos 
dem som har den avgjørende innflytelse, enn av 
argumenter. Det jeg synes taler for en laissez faire- 
politikk, har jeg alt nevnt. Men hvis avgjørelsen 
skulde falle anderledes ut og man beslutter sig til 
aktiv inngripen, da synes jeg riktignok at den ene 
maktesløse og urettferdige forholdsregel: hensyns- 
løst å forby ikke-læger å analysere, er utilstrekke- 
lig. Da må man bekymre sig om mere: for alle 
dem som vil utøve analytisk praksis, må man fast- 
sette betingelsene under hvilke dette tillates; man 
må opstille en eller annen autoritet, hos hvem man 
kan få rede på hvad analysen er og hvilken for- 

«Ja, men lægene, lægene! Jeg får Dem jo ikke 
til å gå inn på det egentlige emne for vår samtale. 
De undviker mig stadig. Spørsmålet er jo om man 
ikke må gi lægene eneretten til å utøve analysen 
— for min del gjerne efterat de har opfylt visse 
betingelser. Flertallet av læger er jo sikkert ikke 
slike kvaksalvere i analysen som De har skildret 
dem. De sier selv, at det overveiende flertall av 
Deres elever og tilhengere er læger. Og man har for- 
talt mig, at disse slett ikke deler Deres standpunkt 
i spørsmålet om legmannsanalysen. Jeg antar natur- 
ligvis, at Deres elever slutter sig til Deres krav om 
tilstrekkelig forberedelse o. s. V., og allikevel fin- 
ner disse elever det forenelig hermed å sperre leg- 
folk adgangen til å utøve analysen. Er dette rik- 
tig, og hvorledes vil De i tilfelle forklare det?» 

Jeg ser De er godt underrettet. Jo, det forhol- 
der sig virkelig så. Visstnok ikke alle, men en 
god del av mine medisinske medarbeidere er ikke 
enig med mig i denne sak og hevder at lægene bør 
ha eneretten til den analytiske behandling av nev- 
rotikerne. De ser altså, at der også kan gis me- 
ningsforskjeller i vår leir. Min mening er kjent, 
og denne motsetning når det gjelder spørsmålet om 
legmannsanalysen, ophever ikke den gode forstå- 

else mellem oss. Hvorledes jeg kan forklare disse 
mine elevers standpunkt? Sikkert vet jeg det ikke; 
jeg kan tenke mig det skyldes den makt som 
standsbevisstheten har. Deres utvikling har vært 
en annen enn min, de føler det ennu ubehagelig å 
være isolert fra kollegene; de vilde gjerne optas 1 
lauget som fullt berettigede, og er villig til å ofre 
noget for denne tolerans — og det på et punkt 
hvis vitale betydning de ikke tilstrekkelig innser. 
Kanskje forholder det sig anderledes; å tillegge 
dem konkurransemotiver vilde ikke bare være å 
beskylde dem for en lav tenkemåte, men også å 
tiltro dem en besynderlig kortsynthet. De er jo 
alltid rede til å føre andre læger inn i analysen, og 
om de må dele patientene med kolleger eller med 
legfolk, kan bare være dem likegyldig materielt 
sett. Men sannsynligvis er der ennu noget annet 
som kommer i betraktning. Disse mine elever er 
vel påvirket av visse momenter, som sikrer lægen 
et utvilsomt fortrin fremfor legmannen i den ana- 
lytiske praksis. 

«Sikrer et fortrin? Der har vi det! Altså inn- 
rømmer De endelig dette fortrin? Hermed vilde 
Jo spørsmålet være avgjort.» 

Denne innrømmelse faller det mig ikke vanske- 
lig å gjøre. Den kan vise Dem, at jeg ikke er så 
lidenskapelig forblindet som De tror. Jeg har ven- 
tet med å nevne disse forhold, fordi diskusjonen 
av dem krever nye teoretiske drøftelser. 

«Hvad mener De nu?» 

Først har vi her spørsmålet om diagnosen. Når 
man ar en syk, som lider av såkalte nervøse for- 
styrrelser, i analytisk behandling, må man på for- 

hånd — så vidt det da overhodet er mulig — ha 
sikkerhet for at han passer for denne terapi og at 
man altså kan hjelpe ham ad denne vei. Dette er 
imidlertid bare tilfellet, hvis han virkelig har en 
nevrose. 

«Jeg skulde tro, at det måtte man kunne se 
nettop på grunnlag av symptomene som han kla- 
ger over.» 

Her er nettop stedet for en ny komplikasjon. 
Det er ikke alltid man erkjenner det med full sik- 
kerhet. Den syke kan vise det ytre billede av en 
nevrose, og allikevel kan det være noget annet, be- 
gynnelsen til en uhelbredelig sinnssykdom, forsta- 
diet til en ødeleggende hjerneprosess. Sondringen 
— differentialdiagnosen — er ikke lett og man 
kan ikke i enhver fase stille diagnosen med en- 
gang. Ansvaret for en slik avgjørelse kan natur- 
ligvis bare lægen overta. Den faller ham som sagt 
ikke alltid lett. Sykdomstilfellet kan i lengere tid 
ha et harmløst preg, inntil endelig dets alvorlige 
natur kommer for dagen. De nervøse er jo også 
regelmessig redd for å bli sinnssyke. Det betyr 
imidlertid ikke så meget, om lægen en tidlang har 
miskjent et slikt tilfelle eller vært uklar over det; 
der er ikke voldt skade eller skjedd noget over- 
flødig. Den analytiske behandling vilde visstnok 
heller ikke ha gjort den syke nogen skade, men 
den vilde i et slikt tilfelle være blottstillet som 
noget overflødig. Dessuten vilde der sikkert fin- 
nes folk nok, som vilde gi analysen skylden 
for den dårlige utgang. Visstnok med urette, 
men man burde allikevel undgå slike foranled- 
ninger. 

«Dette høres trøstesløst ut. Det avkrefter jo alt 
det De har fortalt mig om nevrosenes natur og 
opståen.» 

Slett ikke! Det bekrefter bare på nytt, at nev- 
rotikerne er til forargelse og forlegenhet for alle, 
altså også for analytikerne. Men kanskje kan jeg 
fri Dem fra Deres forvirring igjen, hvis jeg gir 
mine nye meddeleser et mer korrekt uttrykk. Det 
er sannsynligvis riktigere å si om de tilfelle vi nu 
beskjeftiger oss med, at der virkelig har utviklet 
sig en nevrose, men at denne ikke er psykogen, 
men somatogen, ikke har sjelelige, men legemlige 
årsaker. Kan De forstå mig? 

«Jo, jeg kan nok forstå det. Men jeg kan ikke 
forene det med det annet, det psykologiske.» 

Det lar sig nok allikevel gjøre, om man bare tar 
hensyn til komplikasjonene ved den levende sub- 
stans. Hvad er nevrosens vesen? Jo, vi fant at 
aJeg»et — som altså er den høiere organisasjon 
som gjennem innflytelsen fra utenverdenen er blitt 
til innenfor det sjelelige apparat — ikke er i stand 
til å fylle den opgave det har å formidle mellem 
«Det» og den ytre virkelighet; svakt som det er, 
trekker det sig tilbake fra visse drifter i «Det» og 
må til gjengjeld finne sig i følgene av dette avkall 
i form av innskrenkninger, symptomer og unyttige 
reaksjonsdannelser. 

En slik «Jeg»-svakhet har vi i regelen alle i 
barndommen; derfor får oplevelsene i de tidligste 
barneår så stor betydning for det senere liv. Denne 
barndomstid står under et overordentlig trykk: i 
nogen få år skal vi gjennemløpe den uhyre utvik- 
ling fra det stenalderlig primitive til å bli del- 

tagere i nutidens kulturliv og herunder fremforalt 
avverge driftsrørslene fra den tidlige seksuelle pe- 
riode. Under denne beslastning tar vårt «Jeg» sin 
tilflukt til fortrengninger og utsetter sig for en 
barnenevrose, og nedslaget av denne bringer det 
med sig inn i den modne alder som disposisjon 
for senere nervøs sykdom. Alt kommer nu an på 
hvorledes individet som voksen blir behandlet av 
skjebnen. Blir livet for hårdt, avstanden mellem 
driftsfordringene og realitetens innsigelser for stor, 
så kan «Jeg»ets anstrengelser for å forsone begge 
mislykkes, og det desto snarere jo mer det er hem- 
met ved den medbragte infantile disposisjon. I så 
fall gjentas fortrengningsprosessen, driftene river 
sig løs fra «Jeg»ets herredømme, skaffer sig ad re- 
gresjonens veier tilfredsstillelse, og det stakkars 
«Jeg» er blitt hjelpeløst nevrotisk. 

La oss bare holde fast ved dette: det alt dreier 
sig om, knutepunktet for det hele, er «Jeg»organi- 
sasjonens relative styrke. Det er da lett å supplere 
vår ætiologiske oversikt. Som så å si normale år- 
saker til nervøsiteten har vi alt lært å kjenne den 
infantile «Jeg»-svakhet, opgaven å beherske de 
tidlige seksuelle rørsler og innvirkningen av de 
mer tilfeldige barndomsoplevelser. Men kan ikke 
også andre momenter spille en rolle, momenter 
som stammer fra tiden før oplevelsene i barne- 
årene? For eksempel at driftslivet i «Det» har en 
medfødt styrke og ubendighet, som på forhånd 
stiller «Jeg»et overfor for store opgaver? Eller at 
«Jeg»et av ukjente grunner har en særskilt utvik- 
lingssvakhet? Det er selvsagt at disse momenter må 
få ætiologisk betydning, ja i mange tilfelle endog 

bli de fremherskende. Med driftsstyrken i «Det» 
må vi regne i alle tilfelle; der hvor den er over- 
ordentlig sterkt utviklet, har vår terapi dårlige ut- 
sikter. Om årsakene til en utviklingshemning av 
«Jeg»et vet vi ennu for lite. — Dette vilde altså 
være de tilfelle av nevrose hvor grunnlaget vesent- 
lig er konstitusjonelt. Uten en eller annen slik kon- 
stitusjonell, kongenital begunstigelse kommer vel 
neppe nogen nevrose i stand. 

Men hvis den relative «Jeg»-svakhet er det av- 
gjørende moment for nevrosens opståen, så må det 
også være mulig, at en senere legemlig sykdom 
kan fremkalle en nevrose, når den bare hitfører en 
svekkelse av «Jeg»et. Og det er igjen i vid ut- 
strekning tilfellet. En slik legemlig forstyrrelse 
kan treffe driftslivet i «Det» og øke driftsstyrken 
ut over den grense som «Jeg»et makter. Det nor- 
male forbillede for slike prosesser vilde f. eks. 
være den forandring som finner sted hos kvinnen 
ved forstyrrelsene gjennem menstruasjonen eller 
menopausen. Eller: en legemlig almenlidelse eller 
en organisk sykdom i det nervøse centralorgan an- 
griper ernæringsbetingelsene for det sjelelige appa- 
rat og tvinger det til å nedsette sin funksjon og 
innstille de mer kompliserte ydelser, til hvilke op- 
rettholdelsen av «Jeg»-organisasjonen hører. I alle 
disse tilfelle opstår omtrent det samme nevrotiske 
billede; nevrosen har alltid den samme psykolo- 
giske mekanisme, men vi erkjenner at den har en 
høist mangfoldig og ofte meget sammensatt æti- 
ologi. 

«Nu likte jeg Dem bedre. Endelig har De talt 
som en læge. Nu venter jeg en innrømmelse av, 

at en så komplisert medisinsk sak som en nevrose 
bare kan behandles av en læge.» 

Jeg er redd De her skyter over målet. Det vi 
talte om var et stykke patologi; i analysen dreier 
det sig om en terapeutisk metode. Jeg innrømmer, 
nei jeg krever, at lægen først skal stille diagnosen 
i alle de tilfelle som kommer i betraktning for ana- 
lysen. Det overveiende flertall av nevroser som 
krever vår opmerksomhet, er heldigvis av psyko- 
gen natur og vekker ikke mistanke i patologisk 
henseende. Har lægen konstatert dette, så kan han 
rolig overlate behandlingen til den lege analytiker. 
I våre analytiske foreninger har vi alltid gjort det 
slik. Takket være den intime kontakt mellem me- 
disinske og ikke-medisinske medlemmer, har man 
så godt som helt undgått de feilgrep som man 
kunde ha fryktet for. — Så er der også et annet 
tilfelle hvor analytikeren må kalle lægen til hjelp. 
I løpet av den analytiske behandling kan der op- 
trede symptomer — snarest legemlige — hvor det 
kan være tvilsomt om man skal opfatte dem som 
ledd i nevrosen eller henføre dem til en organisk 
sykdom som er uavhengig av nevrosen og treder 
forstyrrende til. Også her må avgjørelsen overlates 
til lægen. 

«Altså kan den lege analytiker heller ikke under 
analysen undvære lægen. Et nytt argument mot 
hans brukbarhet!» 

Nei, av denne mulighet lar der sig ikke smede 
noget argument mot den lege analytiker. For hel- 
ler ikke den medisinske analytiker kan handle an- 
derledes i et slikt tilfelle. | 

«Det forstår jeg ikke.» 

Jo, når der dukker op slike tvetydige sympto- 
mer under behandlingen, så har vi den tekniske 
forskrift at analytikeren, selv om han er læge og 
ennu stoler på sine medisinske kunnskaper, ikke 
skal underkaste symptomene sin egen dom, men la 
dem undersøke av en læge som står analysen fjernt, 
f. eks. en internist. 

«Og hvorfor har man foreskrevet dette, som jeg 
finner helt overflødig?» 

Det er ikke overflødig, og der er til og med flere 
grunner for det. For det første er det ikke godt 
mulig å forene organisk og sjelelig behandling på 
én hånd, for det annet kan «overføringen» gjøre 
det utilrådelig for analytikeren å undersøke pati- 
enten legemlig, og for det tredje har analytikeren 
all mulig grunn til å tvile på sin egen fordomsfri- 
het, da hans interesse så sterkt er innstilt på de 
sjelelige momenter. 

«Deres stilling til legmannsanalysen blir nu klar. 
De holder fast ved at der må gis analytikere som 
ikke er læger. Men da De ikke kan nekte at slike 
analytikere ikke strekker til for opgaven, samler 
De sammen alt som tjener til å undskylde og lette 
deres eksistens. Jeg kan imidlertid ikke innse, 
hvorfor vi i det hele skal ha lege analytikere, når 
de jo allikevel bare kan være terapeuter av annen 
klasse. Jeg for min del skal gjerne se bort fra de 
par legfolk som allerede er utdannet til analyti- 
kere, men der skulde ialfall ikke utdannes nogen 
nye, og læreinstituttene skulde forplikte sig til ikke 
lenger å ta imot legfolk til utdannelse.» 

Jeg er enig med Dem, hvis det kan vises, at alle 
de interesser som kommer i betraktning virkelig er 

tjent med denne innskrenkning. De må innrømme, 
at disse interesser er av tre slags: de sykes, lægenes 
og — last not least — videnskapens; denne viden- 
skapens interesse inneslutter jo 1 virkeligheten alle 
fremtidige sykes interesser. La oss sammen under- 
søke disse tre punkter. 

Nu, for den syke selv er det likegyldig om ana- 
lytikeren er læge eller ikke, når man bare gjennem 
den medisinske undersøkelse — som kreves før be- 
handlingen begynner og 1 visse tilfelle mens den 
står på — har utskjaltet faren for at hans tilstand 
blir feilaktig opfattet. For den syke er det ulike 
viktigere, at analytikeren besitter de personlige 
egenskaper som gjør ham verdig til tillid, og har 
erhvervet den kunnskap, innsikt og erfaring som 
alene setter ham i stand til å fylle sin opgave. 
Man kunde tro at det måtte skade analytikerens 
autoritet, når patienten vet at han ikke er læge og 
i mange situasjoner ikke kan undvære støtte fra 
en læge. Vi har selvfølgelig aldri undlatt å gi 
patientene beskjed om analytikerens kvalifikasjo- 
ner, og vi har kunnet overbevise oss om at stands- 
fordommer ikke finner nogen anklang hos dem 
— noget som forøvrig lægestanden til sin store 
krenkelse forlengst har erfaret. De lege analytikere 
som for tiden utøver analyse, er jo heller ikke en 
samling tilfeldige individer, men folk med aka- 
demisk dannelse, doktorer i filosofi, pedagoger, og 
enkelte kvinner med stor livserfaring og av frem- 
ragende personlighet. Den analyse som alle kan- 
didatene ved de analytiske læreinstitutter må un- 
derkaste sig, er samtidig den beste måte til å få 

vite hvorledes de personlig er skikket for den kre- 
vende virksomhet. 

Og nu lægenes interesse! Jeg tror ikke den vil 
vinne på at psykoanalysen innforlives i medisinen. 
Det medisinske studium varer allerede nu fem år; 
de siste prøver strekker sig langt ut i sjette året. 
For studentene melder der sig annethvert år nye 
krav, som de må fylle hvis ikke deres utrustning 
for fremtiden skal måtte erklæres for utilstrekke- 
lig. Adgangen til lægevirksomheten er meget van- 
skelig og utøvelsen av den er hverken synderlig 
tilfredsstillende eller lønnende. Hvis man nu op- 
stiller det sikkert i og for sig helt berettigede krav, 
at lægen også skal være fortrolig med sykdommens 
sjelelige side, og av denne grunn utvider den medi- 
sinske utdannelse til å omfatte en del av forbere- 
delsene for analysen, så vilde dette bety en ytter- 
ligere forøkelse av lærestoffet og en tilsvarende 
forlengelse av studietiden. Jeg vet ikke om lægene 
vil føle sig tilfreds med en slik konsekvens av 
deres krav på psykoanalysen. Den lar sig imidler- 
tid neppe avvise. Og dette i en tid hvor de mate- 
rielie eksistensvilkår har forverret sig i så høi grad 
for de stender som lægene rekrutteres fra, og hvor 
den unge generasjon er tvunget til snarest mulig å 
underholde sig selv. 

Men kanskje vil De ikke belaste det medisinske 
studium med forberedelsen for den analytiske 
praksis; De mener kanskje det er hensiktsmessigere 
at de fremtidige analytikere først bryr sig med 
den nødvendige utdannelse efter å ha fullendt de 
medisinske studier. De kan si, at det tidstap som 

voldes herved, praktisk sett ikke kommer i betrakt- 
ning, fordi en ung mann under tredveårene allike- 
vel aldri vil nyte den tillid hos patientene som er 
. betingelsen for å kunne yde sjelelig hjelp. Hertil 
kunde man visstnok svare, at også den nybakte 
læge for legemlige lidelser ikke kan regne med alt- 
for stor respekt hos de syke, og at den unge ana- 
lytiker meget vel kunde utfylle sin tid med å ar- 
beide i en psykoanalytisk poliklinikk under kon- 
troll av erfarne praktikere. 

Vesentligere finner jeg det imidlertid, at De med 
et slikt forslag tar til orde for en kraftforødelse, 
som virkelig ikke lar sig økonomisk forsvare i 
disse vanskelige tider. Den analytiske utdannelse 
skjærer visstnok cirkelen for det medisinske stu- 
dium, men den inneslutter ikke denne og blir hel- 
ler ikke innesluttet i den. Hvis man — hvad der 
ennu kan høres fantastisk ut — skulde grunne en 
psykoanalytisk høiskole, så måtte der her under- 
vises i meget av det samme som ved det medisinske 
fakultet: ved siden av dybdepsykologien, som all- 
tid vilde bli hovedsaken, måtte man gi en innfø- 
relse i biologien, og dessuten i størst mulig omfang 
gi kunnskap om seksuallivet og kjennskap til psy- 
kiatriens sykdomsbilleder. På den annen side vilde 
den analytiske undervisning også omfatte fag som 
ligger lægen fjernt og som han ikke kommer 1 be- 
røring med i sin virksomhet: kulturhistorie, myto- 
logi, religionspsykologi og litteraturvidenskap. 
Uten god orientering på disse områder står ana- 
lytikeren uforstående overfor en stor del av sitt 
materiale. Til gjengjeld er storparten av det som 
det medisinske studium gir, ubrukelig for hans for- 

mål. Såvel kjennskapet til fotrotsknoklene som til 
sammensetningen av kullvannsstoffene og hjerne- 
nervenes anatomiske forløp, alt det medisinen har 
bragt for dagen angående basillære sykdomsårsa- 
ker og deres bekjempelse, angående serumsreaksjo- 
ner og vevsnydannelser: alt dette er visstnok i og 
for sig høist prisverdig, men det er allikevel helt 
uten betydning for analytikeren, det angår ham 
ikke, det hjelper ham hverken direkte til å forstå 
og helbrede en nevrose og heller ikke bidrar denne 
viten til å skjerpe de intellektuelle evner som hans 
virksomhet stiller de største krav til. Man kan 
ikke innvende, at det ligger an på lignende måte 
når lægen velger en annen medisinsk spesialitet, 
f. eks. tannlægevidenskapen. Også da er det me- 
get han ikke kan bruke av det han har måttet 
kunne til eksamen, og han må lære meget nytt som 
studiet ikke hadde forberedt ham på. De to til- 
felle kan allikevel ikke sidestilles. Også for tann- 
lægevidenskapen beholder patologiens store syns- 
punkter sin betydning: læren om betendelse, mate- 
riedannelse, nekrose, og om de legemlige organers 
vekselvirkning. Analytikerens erfaring fører ham 
derimot inn i en annen verden med andre feno- 
mener og andre lover. På hvad måte filosofien 
enn setter sig ut over kløften mellem legemlig og 
sjelelig: foreløbig består denne kløft for vår erfa- 
ring — og først og fremst når det gjelder våre 
praktiske bestrebelser. 

Det er urettferdig og uhensiktsmessig å tvinge 
et menneske som vil befri en annen fra lidelsen 
ved en fobi eller 2n tvangsforestilling, til å gjøre 
omveien over det medisinske studium. Det vil hel- 

ler ikke føre til noget resultat — hvis det da ikke 
lykkes å undertrykke analysen overhodet. Tenk 
Dem et landskap med to veier, som fører op til et 
bestemt utsiktspunkt, den ene kort og rettlinjet, 
den annen lang, snoet og med omveier. De for- 
søker å sperre den korte vei ved å sette op en pla- 
kat med «forbudt» — kanskje fordi den fører 
forbi nogen blomsterbed som De ønsker å skåne. 
Bare da har De utsikt til at Deres forbud skal bli 
respektert, hvis den korte vei er steil og anstren- 
gende, mens den lange fører behagelig og jevnt 
opover. Hvis det imidlertid forholder sig anderle- 
des og omveien tvertom er den besværligste, da 
kan De lett tenke Dem hvad nytte De vil ha 
av Deres forbud og hvilken skjebne der vil bli 
Deres blomsterbed til del. Jeg er redd De like litt 
vil kunne tvinge legfolk til å studere medisin som 
det vil lykkes mig å bevege lægene til å lære ana- 
lyse! De kjenner jo også den menneskelige natur! 

«Hvis De har rett i at den analytiske behand- 
ling ikke kan utøves uten særskilt utdannelse, vi- 
dere at det medisinske studium ikke kan belastes 
ytterligere gjennem en slik forberedelse, og at de 
medisinske kunnskaper for størstedelen er overflø- 
dige for analytikeren — hvorledes blir det da med 
den ideale læge, som skulde være alle sitt kalls 
opgaver voksen?» 

Jeg kan ikke forutse veien ut av disse vanskelig- 
heter — og er heller ikke kallet til å angi den. 
Jeg ser bare to ting. For det første at analysen 
for Dem betyr en forlegenhet, den skulde helst 
ikke være der — men også nevrotikeren er jo en 
forlegenhet! — og for det annet at det foreløbig 

vilde tjene alle interesser best, om lægene vilde be- 
slutte sig til å tolerere en klasse terapeuter, som 
kunde overta den møisommelige behandling av de 
enormt hyppige psykogene nevroser og til fordel 
for disse syke forbli i stadig føling med lægene. 

«Er dette Deres siste ord i denne sak, eller har 
De ennu noget å si?» 

Ja visst, jeg vilde jo ennu ta en tredje interesse 
med i betrakningen, nemlig videnskapens. Det jeg 
her har å si, vil ikke berøre Dem synderlig; desto 
mer betyr det for mig. 

Vi anser det nemlig slett ikke for ønskelig, at 
psykoanalysen skulde opslukes av medisinen og så 
finne sin endelige plass i læreboken i psykiatri, i 
kapitlet om terapi, ved siden av metoder som hyp- 
notisk suggesjon, autosuggesjon og persuasjon, 
disse metoder som grunner sig på vår uvitenhet 
og skylder menneskemassenes treghet og feighet 
sine kortvarige virkninger. Psykoanalysen fortje- 
ner en bedre skjebne og den vil forhåpentlig også 
få det. Som «dybdepsykologi», læren om det sje- 
lelig ubevisste, kan den bli uundværlig for alle de 
videnskaper som beskjeftiger sig med den men- 
neskelige kulturs og dens store institusjoners til- 
blivelseshistorie — kunst, religion og samfunds- 
ordning. Efter min mening har den alt nu ydet 
disse videnskaper en betraktelig hjelp til løsningen 
av deres problemer, men dette er allikevel bare 
små bidrag sammenlignet med det som kunde op- 
nåes, når kulturhistorikere, religionspsykologer, 
sprogforskere o. s. v. bekvemmer sig til selv å 
bruke det nye forskningsmiddel som er stillet dem 
tl rådighet. Bruken av analysen til behandling av 

nevrosene er jo bare én av dens anvendelser — 
kanskje vil fremtiden endog vise, at den ikke er 
den viktigste. Iallfall vilde det være ubillig å ofre 
alle andre anvendelser for denne enes skyld, bare 
fordi dette område rører ved de medisinske inter- 
essers cirkel. 

Her stilles vi nemlig overfor en videre sammen- 
heng, som man ikke uten skade kan gripe inn i. 
Når representantene for de forskjellige åndsviden- 
skaper skal lære psykoanalysen for å anvende dens 
metoder og synspunkter på sitt materiale, da er 
det ikke tilstrekkelig at de holder sig til de resul- 
tater som er nedlagt i den analytiske litteratur. 
De må lære å forstå analysen ad den eneste vei 
som står åpen her, idet de selv lar sig analysere. 
Ved siden av nevrotikerne som trenger analysen, 
får vi på denne måten en annen klasse mennesker 
som påtar sig analysen ut fra intellektuelle moti- 
ver, men sikkert også kommer til å glede sig over 
den økning av arbeidsevnen som de får i tillegg. Til 
å utføre disse analyser trenges der en rekke analyti- 
kere, for hvem de eventuelle kunnskaper i medisin 
har særskilt liten betydning. Men disse «læreanalyti- 
kere» — som vi vil kalle dem — må ha fått en sær- 
lig omhyggelig utdannelse. Vil man ikke ødelegge 
denne for dem, må man gi dem anledning til å 
samle erfaringer ved analyse av lærerike og over- 
bevisende tilfelle, og da friske mennesker, som hel- 
ler ikke drives av vitebegjærets motiv, ikke under- 
kaster sig nogen analyse, kan det atter bare bli 
nevrotikerne som gjør det mulig for læreanalyti- 
kerne — under omhyggelig kontroll — å bli op- 
draget til den senere, ikke-medisinske virksomhet. 

Det hele krever imidlertid et visst mål av bevegel- 
sesfrihet og tåler ingen smålige innskrenkninger. 

Kanskje har De ikke nogen tro på disse rent 
teoretiske interesser som knytter sig til psykoana- 
lysen. Eller De vil iallfall ikke innrømme dem 
nogen innflytelse på det praktiske spørsmål om 
legmannsanalysen. Men vær da opmerksom på, 
at der når det gjelder anvendelsen av psykoana- 
lysen ennu finnes et annet område, som ligger uten- 
for kvaksalverlovens område og som lægene neppe 
vil gjøre krav på. Jeg mener dens anvendelse i 
pedagogikken. Når et barn begynner å vise tegn 
på en uheldig utvikling, når det blir forstemt, gjen- 
stridig og uopmerksom, så kan barnelægen og selv 
skolelægen ikke gjøre noget for å hjelpe på det, 
selv ikke når barnet viser tydelige nervøse feno- 
mener — som angst, mangel på matlyst, breknin- 
ger og forstyrrelser av søvnen. En behandling som 
forener analytisk påvirkning med pedagogiske for- 
holdsregler, og som utføres av mennesker som ikke 
forsmår å bry sig med forholdene i det barnlige 
miljø og som forstår å trenge inn i barnets sjelsliv, 
opnår på én gang begge deler: å opheve de nervøse 
symptomer og få den begynnende karakterforan- 
dring til å gå tilbake. Efterat vi har innsett den 
betydning som de ofte uanselige barnenevroser har 
som disposisjon for alvorlige sykdommer i det se- 
nere liv, blir vi henvist til disse barneanalyser som 
en utmerket profylaktisk vei. Men ennu gis der 
unektelig fiender av analysen; jeg vet ikke hvilke 
midler de har til rådighet for å stanse også disse 
pedagogiske analytikeres eller analytiske pedago- 
gers virksomhet, og jeg holder det heller ikke for 

godt mulig. Men man skal ganske visst aldri føle 
sig for sikker! 

Men for å vende tilbake til vårt spørsmål om 
den analytiske behandling av voksne mennesker 
— heller ikke her er vi jo ennu ferdig med alle 
synspunkter. Vår kultur øver et næsten uutholde- 
lig trykk over oss, den trenger et korrektiv. Mon 
det er altfor fantastisk å tro, at psykoanalysen 
tross alle vanskeligheter kunde være kallet til å 
forberede menneskene for et slikt korrektiv? Kan- 
skje kommer engang en amerikaner på det innfall 
å bruke en del av sine penger til å skolere sitt 
lands social workers analytisk og derved skape en 
hjelpetropp til å bekjempe de kulturelle nevroser. 

«Aha, en ny slags frelsesarmé!» 

Ja, hvorfor ikke; vår fantasi arbeider jo alltid 
efter mønstre. Den strøm av lærelystne som da 
vil søke til Europa, vil måtte gå Wien forbi, for 
her vil den analytiske utvikling ha ligget under 
for et tidlig forbudstrauma. De smiler? Jeg sier 
slett ikke dette for at det skal virke bestikkende 
på Dem. Jeg vet jo at De ikke skjenker mig no- 
gen tiltro, og jeg kan heller ikke innestå for at det 
virkelig kommer til å gå slik. Men ett vet jeg. 
Det er slett ikke så viktig hvilken avgjørelse De 
treffer i spørsmålet om legmannsanalysen. Det 
kan ha en lokal virkning. Men det som det kom- 
mer an på — psykoanalysens indre utviklingsmu- 
ligheter — det kan allikevel ikke rammes gjen- 
nem forordninger og forbud. 


EFTERORD 


Den umiddelbare foranledning til mitt lille skrift 
— som denne diskusjon* knytter sig til — var den, 
at vår ikke-medisinske kollega Dr. Th. Reik for 
myndighetene i Wien blev anklaget for kvaksal- 
veri. Det er vel almindelig kjent, at man lot denne 
anklage falle efterat alle forundersøkelser var blitt 
gjennemført og forskjellige betenkninger var blitt 
innhentet. Jeg tror ikke dette var et resultat av 
min bok; tilfellet lå vel for uheldig an, og den 
person som hadde besværet sig viste sig å være lite 
troverdig. At saken mot dr. Reik blev innstilt, 
betyr sannsynligvis ikke at Wiener-domstolen har 
felt en prinsipiell avgjørelse i spørsmålet om leg- 
mannsanalysen. Da jeg i mitt tendensskrift skapte 
figuren den «upartiske» deltager i samtalen, fore- 
svevet mig en av våre statsfunksjonærer, en mann 
av velvillig sinnelag og en usedvanlig helstøpt ka- 
rakter. Jeg hadde selv hatt en samtale med ham 
om Reik-saken og senere efter hans eget ønske 
overrakt ham en privat betenkning. Jeg visste at 
det ikke var lykkes mig å omvende ham til mitt 


1 Dette efterord blev offentliggjort ved slutningen av 
en diskusjon som «Internationale Zeitschrift fir Psycho- 
analyse» foranstaltet sommeren 1927 om spørsmålet om leg- 
— mannsanalysen (hefte 2 og 3 i XIIL årgang). 

syn; derfor lot jeg heller ikke min dialog med den 
upartiske ende med at vi blev enige. 

Jeg har heller ikke ventet, at det skulde lykkes 
mig å få analytikerne selv til å ta samlet stilling 
til problemet legmannsanalyse. Om man sammen- 
holder de foreliggende uttalelser fra det ungarske 
selskap og fra gruppen i New York, kunde man 
kanskje mene at mitt skrift overhodet ikke har ut- 
rettet nogetsomhelst; enhver holder jo fast på det 
standpunkt som han også tidligere gjorde gjeldende. 
Men heller ikke det tror jeg er riktig. Jeg tror 
mange kolleger har moderert sin ekstreme opfat- 
ning, og de fleste er vel nu enig med mig i at pro- 
blemet legmannsanalyse ikke kan avgjøres efter 
overleverte skjemaer, men springer frem av en 
ny situasjon og derfor krever en ny bedøm- 
melse. 

Også den vending jeg har gitt hele spørsmålet, 
synes å ha funnet bifall. Jeg hadde jo rykket 
denne setning 1 forgrunnen, at det ikke kommer an 
på om analytikeren besitter et medisinsk diplom, 
men om han har erhvervet den spesielle utdannelse 
som han trenger for å kunne utøve analysen. Her- 
til kunde da knytte sig det spørsmål som kollegene 
har diskutert så ivrig: hvilken utdannelse er den 
best egnede for analytikeren? Jeg har ment og 
hevder fremdeles, at det ikke er den som univer- 
sitetet foreskriver den fremtidige læge. Den så- 
kalte medisinske lægeutdannelse forekommer mig 
å være en besværlig omvei til den analytiske virk- 
somhet; visstnok gir den analytikeren meget som 
er uundværlig for ham, men den bebyrder ham 
samtidig med alt for meget som han aldri kan 

nytte, og det bringer den fare med sig, at hans 
interesse og tenkemåte ledes bort fra opfatningen 
av de sjelelige fenomener. Undervisningsplanen 
for analytikeren må først skapes. Den må like så 
vel omfatte åndsvidenskapelig stoff, psykologisk, 
kulturhistorisk og sociologisk, som anatomisk, bio- 
logisk og utviklingshistorisk. Der er her så meget 
som skal læres, at man er berettiget til å utelate 
av undervisningen det som ikke har nogen direkte 
relasjon til den analytiske virksomhet og bare in- 
direkte — som ethvert annet studium — kan bidra 
til å opøve intellektet og sanseiakttagelsen. Det 
er lett nok å innvende mot dette forslag, at slike 
analytiske høiskoler finnes der ikke, det er et ideal- 
krav. Javel, et ideal er det, men samtidig ett som 
kan virkeliggjøres og må bli virkeliggjort. Våre 
læreinstitutter er — med all deres ungdommelige 
utilstrekkelighet — allikevel allerede begynnelsen 
til en slik virkeliggjørelse. 

Det vil ikke ha undgått mine leseres opmerk- 
somhet, at jeg i det foregående har forutsatt som 
selvfølgelig noget som der ennu heftig strides om 
under diskusjonen om disse ting. Nemlig at psy- 
koanalysen ikke er noget spesialfag innenfor medi- 
sinen. Jeg forstår ikke hvorledes man kan vegre 
sig mot å anerkjenne dette. Psykoanalysen er et 
stykke psykologi — ikke medisinsk psykologi i 
den gamle betydning, eller de sykelige prosessers 
psykologi, men rett og slett psykologi, ganske visst 
ikke hele psykologien, men dens underbygning, 
kanskje overhodet dens fundament. Man skal ikke 
la sig vill-lede av at den kan anvendes for medi- 
sinske formål — også elektrisiteten og røntgen- 

strålene har funnet anvendelse i medisinen, men 
videnskapen om begge disse er allikevel fysikken. 
Heller ikke historiske argumenter kan gjøre nogen 
forandring her. Hele elektrisitetslæren tok sitt 
utgangspunkt fra en iakttagelse som gjaldt et ner- 
vemuskelpreparat, men av den grunn faller det da 
ikke nu nogen inn å påstå, at den er en del av 
fysiologien. For psykoanalysens vedkommende 
gjør man gjeldende, at den jo er opfunnet av en 
læge under hans arbeide med å hjelpe syke men- 
nesker. Men dette er åpenbart likegyldig for be- 
dømmelsen av den. Og dette historiske argument 
er også temmelig farlig. Man kunde føre det videre 
og minne om hvor uvenlig, ja hvor hatefullt av- 
visende lægestanden fra begynnelsen av optrådte 
mot analysen; derav kunde man slutte, at den hel- 
ler ikke nu har nogen rett til analysen. Og vir- 
kelig — selv om jeg tilbakeviser en slik slutning 
— jeg er ennu mistroisk når lægene beiler til psy- 
koanalysen: om det fra libidoteoriens standpunkt 
skal føres tilbake på det første eller det annet av 
de Abraham'ske understadier; om det dreier sig 
om å ta objektet i besiddelse for å ødelegge det 
eller for å bevare det. 

For ennu å dvele et øieblikk ved det historiske 
argument: da det gjelder min egen person, kan jeg 
gi dem som interesserer sig for det et lite innblikk 
i mine egne motiver. Efter 41 års lægevirksomhet 
sier min selverkjennelse mig, at jeg egentlig ikke 
har vært nogen riktig læge. Jeg blev læge, fordi 
jeg blev tvunget bort fra min oprindelige hensikt, 
og mit livs triumf er at jeg efter en lang omvei 
har funnet den første retning igjen. Fra mine tid- 

lige år kjenner jeg ikke noget til et behov efter å 
hjelpe lidende mennesker; mine sadistiske anlegg 
var ikke meget store, derfor behøvde ikke denne 
avlegger av dem å utvikle sig. Jeg har heller aldri 
lekt «doktor»; min infantile nysgjerrighet gikk 
åpenbart andre veier. I ungdomsårene blev beho- 
vet efter å forstå noget av denne verdens gåter og 
kanskje også selv bidra noget til deres løsning, 
overmektig. Å skrive sig inn ved det medisinske 
fakultet syntes å være den beste vei hertil; men så 
forsøkte jeg mig — uten held — på zoologien og 
kjemien, inntil jeg under innflytelse av von Briicke, 
den største autoritet som nogen gang har hatt inn- 
flytelse på mig, blev hengende ved fysiologien, 
som dengang riktignok innskrenket sig for meget 
til histologi. Jeg hadde da allerede avlagt alle 
medisinske eksamener, uten å interessere mig for 
noget i forbindelse med lægevirksomheten, inntil 
et advarende ord fra min høit aktede lærer sa mig, 
at jeg med mine elendige økonomiske forhold 
måtte holde mig borte fra en teoretisk løpebane. 
Således førtes jeg fra nervesystemets histologi over 
til nevropatologien og kom så — på grunn av nye 
impulser — til å beskjeftige mig med nevrosene. 
Jeg tror imidlertid ikke, at denne mangel på en 
riktig disposisjon for lægekallet har skadet mine 
patienter noget større. For patienten har ikke me- 
get igjen for at den terapeutiske interesse hos læ- 
gen er affektivt overbetonet. For ham er det best 
når lægen arbeider kjølig og mest mulig korrekt. 

Det jeg har fortalt har sikkert bidradd lite til 
å klargjøre legmannsanalysens problem. Det skulde 
bare bekrefte min personlige legitimasjon, når net- 

top jeg hevder psykoanalysens egenverdi og uav- 
hengighet av dens medisinske anvendelse. Man vil 
imidlertid her innvende, at spørsmålet hvorvidt 
psykoanalysen som videnskap er en del av medi- 
sinen eller psykologien, er et akademisk spørsmål 
uten nogensomhelst praktisk interesse. Det der 
spørres om er noget annet, nettop analysens an- 
vendelse til behandling av syke, og forsåvidt den 
gjør krav herpå må den finne sig i å bli optatt 
som spesialfag i medisinen — som f. eks. røntgen- 
ologien — og underkaste sig de forskrifter som 
gjelder for alle terapeutiske metoder. Jeg innrøm- 
mer og anerkjenner dette; jeg vil bare ha det for- 
hindret, at terapien skal slå videnskapen ihjel. 
Dessverre rekker alle sammenligninger bare et 
stykke på vei, så kommer et punkt hvor de to ting 
som sammenlignes går fra hinannen. Analysens 
tilfelle ligger anderledes an enn røntgenologiens. 
Fysikerne trenger ikke syke mennesker for å stu- 
dere lovene for røntgenstrålene. Analysen derimot 
har ikke noget annet materiale enn de sjelelige 
prosesser hos mennesket og kan bare studeres på 
mennesker. På grunn av spesielle, lett forståelige 
forhold er det nevrotiske menneske et meget lære- 
rikere og lettere tilgjengelig materiale enn det nor- 
male, og hvis man unddrar én som vil lære ana- 
lysen og anvende den, dette materiale, så tar man 
fra ham en god halvpart av hans utdannelsesmu- 
ligheter. Det er naturligvis langt fra mig å ville 
forlange, at den nervøse patients interesse skal 
ofres for undervisningens og den videnskapelige 
forsknings. Mitt lille skrift om legmannsanalysen 
søker nettop å vise, at begge slags interesser meget 

godt kan forenes når man iakttar visse kauteler, 
og at en slik løsning ikke minst tjener lægenes 
riktig forståtte interesse. 

Jeg har selv anført alle disse kauteler, og jeg tør 
si at diskusjonen på dette punkt ikke har bragt 
noget nytt. Men jeg vil gjerne gjøre opmerksom 
på, at diskusjonen ofte har betonet de forskjellige 
ting på en måte som ikke svarer til de virkelige 
forhold. Det er riktig alt det som er blitt sagt om 
vanskeligheten ved differentialdiagnosen, usikker- 
heten i bedømmelsen av legemlige symptomer i 
mange tilfelle og den derav følgende nødvendighet 
av medisinsk viden eller medisinsk innblanding. 
Men tallet på de tilfelle hvor slike tvil overhodet 
ikke melder sig og lægen ikke behøves, er jo alli- 
kevel ulike større. Disse tilfelle kan videnskapelig 
sett være temmelig uinteressante, i livet selv spil- 
ler de allikevel en viktig nok rolle til å rettferdig- 
gjøre virksomheten av lege analytikere, som er fullt 
rustet til å klare dem. Jeg analyserte for nogen 
tid siden en kollega, hos hvem der utviklet sig en 
særskilt skarp avvisende holdning mot at nogen 
skulde kunne tillate sig en lægevirksomhet uten 
selv å være læge. Jeg kunde si til ham: «Vi har 
nu arbeidet sammen i over tre måneder. Hvor i 
vår analyse hadde jeg foranledning ul å bruke min 
medisinske viden?» Han innrømmet, at der ikke 
- hadde vært nogen foranledning hertil. 

Heller ikke det argument setter jeg synderlig 
høit, at den lege analytiker — fordi han må være 
rede til å rådføre sig med en læge — ikke kan 
opnå nogen autoritet hos den syke og ikke få 
høiere anseelse enn en medhjelper, massør eller 

lignende. Igjen turde det være så at analogien ikke 
passer — bortsett fra at den syke pleier å forlen 
med autoritet efter sin følelsesoverføring, og at 
besiddelsen av et medisinsk diplom ikke på langt 
nær imponerer ham så meget som lægen tror. Den 
profesjonelle ikke-medisinske analytiker vil ikke 
ha vanskelig for å skaffe sig den anseelse som til- 
kommer ham som verdslig sjelesørger. Med for- 
melen «verdslig sjelesorg» kunde man i det hele 
beskrive den funksjon som analytikeren — hvad 
enten han nu er læge eller legmann — har å fylle 
overfor publikum. Våre venner blandt de prote- 
stantiske — og 1 den siste tid også blandt de katol- 
ske — geistlige befrir ofte sine sognebarn fra deres 
livshemninger, idet de styrker dem i troen efter å 
ha gitt dem et stykke analytisk opklaring av deres 
konflikter. Våre motstandere, de Adlerske indi- 
vidualpsykologer, tilstreber den samme forandring 
hos slike som er blitt holdningsløse og livsudyktige, 
idet de vekker deres interesse for socialt fellesskap 
efter å ha belyst for dem en enkelt krok av deres 
sjelsliv og vist dem hvilken andel deres egoistiske 
og mistroiske tendenser har 1 deres sykdom. Begge 
disse metoder — hvis virkekraft skyldes tilknyt- 
ningen til analysen — har sin plass i psykotera- 
pien. Vi analytikere setter oss som mål en mest 
mulig fullstendig og dyptgående analyse av pati- 
enten; vi vil ikke avlaste ham gjennem optagelsen 
i det protestantiske, katolske eller socialistiske sam- 
fund, men vi vil berike ham ut fra hans eget indre, 
idet vi tilfører hans «Jeg» både de energier som 
er blitt utilgjengelige på grunn av fortrengning og 

er bundet i hans ubevisste, og den energi som 
«Jeg»et på ufruktbar måte må ødsle bort for å 
oprettholde fortrengningene. Det vi således øver 
er sjelesorg i beste forstand. Mon vi hermed har 
satt oss for høit et mål? Mon endog bare flertallet 
av våre patienter er verd den møie som vi anven- 
der på dette arbeide? Mon det ikke er mer øko- 
nomisk å støtte det defekte utenfra enn å refor- 
mere innenfra? Jeg kan ikke si det, men der er 
noget annet som jeg vet. Like fra begynnelsen av 
har der i psykoanalysen vært en forbindelse mel- 
lem å helbrede og å forske; erkjennelsen bragte 
resultatet, man kunde ikke behandle uten å erfare 
noget nytt, man vant ingen oplysning uten å op- 
leve dens velgjørende virkning. Vår analytiske 
fremgangsmåte er den eneste, ved hvilken dette 
verdifulle sammentreff sikres. Bare når vi driver 
analytisk sjelesorg, utdyper vi vår nettop begyn- 
nende innsikt i det menneskelige sjelsliv. Denne 
utsikt til videnskapelig vinning har vært det for- 
nemste og gledeligste trekk ved det analytiske ar- 
beide; skal vi ofre den for praktiske overveielser 
av en eller annen art? 

Der er nogen uttalelser i denne diskusjon, som 
vekker min mistanke om at mitt skrift om leg- 
mannsanalysen allikevel er blitt misforstått på ett 
punkt. Man tar lægene i forsvar mot mig, som 
om jeg i sin almindelighet hadde erklært dem for 
å være udugelige til å utøve analysen, og utgitt 
den parole, at det medisinske tilsig skulde holdes 
borte. Nu, dette er ikke min mening. Et skinn av 
det opstod sannsynligvis derved, at jeg i min pole- 

misk anlagte fremstilling måtte erklære de ikke- 
utdannede medisinske analytikere for ennu farli- 
gere enn legmennene. Min virkelige mening om 
dette spørsmål kunde jeg klargjøre ved å kopiere 
en kynisme som engang stod 1 «Simplicissimus» 
om kvinnene. I en samtale beklaget én sig over 
alle vanskelighetene og svakhetene ved det smukke 
kjønn, hvorpå den annen bemerket: Kvinnen er 
nå allikevel det beste vi har av den slags! Jeg 
innrømmer, at så lenge vi ikke har de utdannelses- 
anstalter for analytikere som vi ønsker oss, er de 
mennesker som har medisinsk forutdannelse det 
beste materiale for den fremtidige analytiker. Man 
må bare kreve at de ikke setter deres forutdan- 
nelse 1 stedet for selve utdannelsen; og videre at 
de overvinner den ensidighet som begunstiges gjen- 
nem undervisningen i det medisinske studium, og 
at de motstår fristelsen til å kokettere med endo- 
krinologien og det autonome nervesystem der hvor 
det kommer an på å opfatte psykologiske kjens- 
gjerninger med hjelp av psykologiske hjelpefore- 
stillinger. Jeg er likeledes enig 1 at alle de proble- 
mer som angår sammenhengen mellem sjelelige 
fenomener og deres organiske, anatomiske og kje- 
miske grunnlag, bare skal behandles av dem som 
har studert begge deler, altså av medisinske ana- 
lytikere. Men man må ikke glemme, at dette ikke 
er alt ved psykoanalysen, og at vi, når det gjelder 
den annen side av den, aldri kan undvære med- 
arbeidere med åndsvidenskapelig forutdannelse. 
Av praktiske grunner har vi — også hvor det 
gjelder våre publikasjoner — vennet oss til å 

skjelne mellem en medisinsk analyse og analysens 
anvendelser. Dette er ikke korrekt. I virkelighe- 
ten går grensen mellem den videnskapelige psyko- 
analyse på den ene side og dens anvendelser på 
medisinsk og ikke-medisinsk område på den annen. 

Den steileste avvisning av legmannsanalysen 
blir i denne diskusjon gjort gjeldende av våre ame- 
rikanske kolleger. Jeg finner det ikke overflødig 
å svare dem med nogen bemerkninger. Det er 
neppe å misbruke analysen i polemisk øiemed, når 
jeg gir uttrykk for den mening, at deres motstand 
helt ut kan føres tilbake på praktiske momenter. 
De ser i sitt eget land, at de lege analytikere driver 
meget uvesen og misbruk med analysen og som 
følge derav skader både patientene og analysens 
anseelse. Det er da forståelig at de blir oprørt og 
vil ta kraftig avstand fra disse skadedyr og ute- 
lukke legfolk fra enhver andel i psykoanalysen. 
Men dette forhold er allerede tilstrekkelig til å 
redusere betydningen av den stilling de inntar. 
For spørsmålet om legmannsanalysen kan ikke av- 
gjøres bare efter praktiske overveielser, og de lo- 
kale forhold i Amerika kan ikke være enebestem- 
mende for oss. 

Den resolusjon som våre amerikanske kolleger 
har rettet mot legmannsanalysen og som vesentlig 
er begrunnet 1 praktiske hensyn, forekommer mig 
upraktisk, for den kan ikke forandre et eneste av 
de momenter som behersker situasjonen. Den har 
omtrent samme verdi som et forsøk på fortreng- 
ning. Når man ikke kan hindre de ikke-medisin- 


ske analytikere i deres virksomhet og man ikke 
9 ene Freud. 

får nogen støtte fra publikum i kampen mot dem 
— var det ikke da det mest hensiktsmessige å 
regne med at de nu engang finnes, idet man gir 
dem anledning til utdannelse, vinner innflytelse på 
dem, og ved å foreholde dem muligheten av å bli 
anerkjent av lægestanden og gjort til medarbeidere 
ansporer dem, således at de kan ha interesse av å 
høine sitt moralske og intellektuelle nivå? 


VEIER FOR DEN PSYKOANALYTISKE 
TERAPI 


Foredrag holdt på den femte psykoanalytiske kongress i 

Budapest, september 1918. Offentliggjort første gang i 

«Internationale Zeitschrift fir Psychoanalyse», Bd. V (1919), 

senere i «Sammlung kleiner Schriften zur Neurosenlehre», 
V, og i «Gesammelte Schriften», Bd. VI. 


Mine herrer kolleger! 


Som De vet, har vi aldri vært stolt av vår viden 
og kunnen og trodd ar den var fullstendig og av- 
sluttet. Nu som før er vi villig til å innrømme 
manglene i vår erkjennelse, rede til å lære nye 
ting og forandre på det i vår fremgangsmåte som 
kan erstattes med noget bedre. 

Når vi nu efter lange og tunge adskillelsens år 
igjen er samlet, føler jeg trang til å gjøre op status 
med hensyn til vår terapi — som vi jo skylder vår 
stilling i det menneskelige samfund — og holde 
utsyn efter de nye retninger den kan utvikle sig i. 

Vi har gitt følgende formel for vår terapeutiske 
opgave: den nervøse patient må få kjennskap til 
de ubevisste, fortrengte tendenser som finnes i ham, 
og for å opnå dette må vi avsløre den motstand 
som reiser sig i ham mot en slik utvidelse av hans 
viden om sig selv. Kan vi nu si, at avsløringen av 
denne motstand også sikrer overvinnelsen av den? 
Dette er sikkerlig ikke altid tilfelle, men vi håper 
å nå dette mål ved å utnytte patientens «over- 
føring» på lægens person til å få ham til å anta 
vår overbevisning om det uhensiktsmessige i de 
fortrengningsprosesser som har funnet sted i barn- 
dommen og det ugjennemførlige i et liv efter lyst- 
prinsippet. De dynamiske forhold ved den nye 
konflikt, som vi fører den syke igjennem og som 

vi har satt 1 stedet for den tidligere sykdomskon- 
flikt, har jeg klargjort på et annet sted. Med hen- 
syn dertil har jeg for nærværende ingen forandrin- 
ger å gjøre. 

Det arbeide ved hjelp av hvilket vi bringer den 
syke til bevissthet om det fortrengte sjelelige, har 
vi kalt psykoanalyse. Hvorfor «analyse», som jo 
betyr opdeling, opløsning, og får oss til å tenke på 
en analogi med kjemikerens arbeide med de stof- 
fer som han forefinner i naturen og tar inn 1 sitt 
laboratorium? Fordi der på et viktig punkt vir- 
kelig finnes en slik analogi. Patientens symptomer 
og sykelige ytringer er likesom all hans øvrige 
sjelsvirksomhet av en meget sammensatt natur; 
elementene i denne sammensetning er i siste grunn 
motiver, driftsrørsler. Men den syke vet ikke no- 
get om disse elementære motiver, eller han vet iall- 
fall bare svært lite om dem. Vi lærer ham nu å 
forstå sammensetningen av disse meget kompli- 
serte sjelelige formasjoner; vi fører symptomene 
tilbake på de driftsrørsler som motiverer dem; vi 
efterviser i symptomene disse driftsmotiver som 
hittil har vært ukjent for den syke — likesom 
kjemikeren skiller grunnstoffet, det kjemiske ele- 
ment, ut av saltet hvor det var blitt ukjennelig i 
forbindelse med andre elementer. Og likeledes 
viser vi den syke der hvor det gjelder de av hans 
sjelelige ytringer som ikke holdes for sykelige, at 
deres motivering bare har vært ham ufullkommen 
bevisst og at andre driftsmotiver, som han ikke 
kjente til, har virket med. 

Vi har også forklart menneskenes seksualstreben 
ved å opløse den i dens komponenter, og når vi 

tyder en drøm går vi frem på den måten, at vi 
ser bort fra drømmen som helhet og knytter as- 
sosiasjonene til drømmens enkelte elementer. 
Denne berettigede sammenligning mellem den 
psykoanalytiske lægevirksomhet og et kjemisk ar- 
beide kunde nu gi støtet til en ny retning i vår 
terapi. Vi har analysert den syke, det vil si: vi 
har opløst hans sjelsvirksomhet i dens elementære 
bestanddeler og påvist disse driftselementer i ham 
enkeltvis og isolert. Hvad vilde nu ligge nærmere 
enn å kreve, at vi også må være ham behjelpelig 
med å sette disse elementer sammen igjen på en ny 
og bedre måte? Som De vet, er dette krav også 
virkelig blitt reist. Vi har fått høre: Efter ana- 
lysen av det syke sjelsliv må komme syntesen av 
det! Og snart har der hertil også knyttet sig fryk- 
ten for at man kunde gi for meget analyse og for 
lite syntese, og bestrebelsen efter å flytte hoved- 
vekten ved den psykoterapeutiske påvirkning over 
på denne syntese — en slags gjenoprettelse av det 
som likesom er blitt ødelagt ved viviseksjonen. 
Teg kan imidlertid ikke tro, mine herrer, at 
denne psykosyntese virkelig skulde bety nogen ny 
opgave for oss. Hvis jeg vilde være opriktig og 
uhøflig, vilde jeg si at det dreier sig om en tanke- 
løs frase. Jeg innskrenker mig til å bemerke, at 
der her bare foreligger et forsøk på å presse en 
sammenligning så den blir innholdsløs, eller — om 
De vil — på uberettiget vis å utnytte et navn. Et 
navn er imidlertid bare en etikette, som vi bruker 
til å adskille noget fra noget annet og lignende; 
det er ikke noget program, ikke nogen innholds- 
angivelse eller definisjon. Og en sammenligning 

behøver bare å tangere sammenligningsleddet på 
ett punkt og kan i alle andre fjerne sig langt fra 
det. Det sjelelige er noget så helt egenartet, at 
ingen enkelt sammenligning kan gjengi dets natur. 
Det psykoanalytiske arbeide frembyr analogier 
med den kjemiske analyse, men også med kirur- 
gens inngripen eller ortopædens innvirkning eller 
opdragerens påvirkning. Sammenligningen med 
den kjemiske analyse finner sin begrensning deri, 
at vi I sjelslivet har å gjøre med tendenser som er 
underkastet en tvang til enhetlighet og sammen- 
fatning. Er det lykkes oss å opløse et symptom, 
fri en driftsrørsle ut av en bestemt sammenheng, 
så forblir den ikke isolert, men treder øieblikkelig 
inn 1 en ny." 

Ja, tvertom! Den nevrotisk syke frembyr et 
opstykket sjelsliv som er spaltet på grunn av mot- 
standen, og mens vi analyserer det og fjerner mot- 
standen, vokser dette sjelsliv sammen, og den store 
enhet som vi kaller hans «Jeg» optar i sig alle de 
driftsrørsler som var avspaltet og bundet på andre 
kanter. Således fullbyrdes psykosyntesen hos den 
som behandles analytisk, uten vår inngripen, au- 
tomatisk og uundgåelig. Gjennem opløsningen av 
symptomene og ophevelsen av motstanden har vi 
skapt betingelsene for den. Det er ikke sant, at 
der i den syke er blitt opløst noget i sine bestand- 
deler, som nu rolig venter på at vi på en eller 
annen måte skal sette det sammen igjen. 


1 Noget helt lignende finner forøvrig sted under den 
kjemiske analyse. Samtidig med at kjemikeren isolerer, full- 
byrdes uvilkårlig synteser, takket være de affiniteter som er 
blitt fri og stoffenes valgslektskap. 

Vår terapi vil vel altså i sin utvikling komme 
til å slå inn på andre veier — og frem for alt da 
den vei som Ferenczi i et arbeide han nylig har 
offentliggjort over «Tekniske vanskeligheter ved 
en hysterianalyse»* har karakterisert som analy- 
tikerens «aktivitet». 

La oss hurtig bli enig om hvad vi skal forstå 
ved denne aktivitet. Vi karakteriserte vår tera- 
peutiske opgave ved to ting: å gjøre det fortrengte 
bevisst og å opklare motstanden. Her er vi gan- 
ske visst aktive nok. Men skal vi overlate det til 
den syke på egen hånd å bli ferdig med den mot- 
stand vi har vist ham? Kan vi ikke her yde ham 
nogen annen hjelp enn den han får gjennem den 
tilskyndelse «overføringen» gir? Ligger det ikke 
tvertom meget nær å hjelpe ham også på den 
måten, at vi hensetter ham i den sjelelige situasjon 
som er gunstigst for den avferdigelse av konflik- 
ten som vi tilstreber? Hans ydelse er jo også av- 
hengig av konstellasjonen av ytre omstendigheter. 
Skal vi her betenke oss på å forandre denne kon- 
stellasjon på hensiktsmessig måte ved selv å gripe 
inn? Efter min mening kan der ikke innvendes 
noget mot en slik aktivitet fra den analyserende 
læges side; den er helt berettiget. 

Som De ser, åpner der sig her et nytt område 
for den analytiske teknikk; å bearbeide dette om- 
råde vil kreve inngående arbeide og føre til ganske 
bestemte forskrifter. Jeg skal ikke nu gjøre noget 
forsøk på å føre Dem inn i denne teknikk som 
ennu er under utvikling; jeg nøier mig med å frem- 


1 Internationale Zeitschrift fir Psychoanalyse, V, 1919. 

heve en grunnsetning, som sannsynligvis vil komme 
til å spille den fremherskende rolle på dette om- 
råde. Den lyder: Den analytiske kur skal såvidt 
mulig gjennemføres under savn — i abstinens. 

Å fastslå i hvilken utstrekning dette er mulig, 
må overlates til en detaljert diskusjon. Med ab- 
stinens forstår jeg imidlertid ikke savn av enhver 
tilfredsstillelse — det vilde naturligvis være ugjen- 
nemførlig — heller ikke det man i populær betyd- 
ning forstår hermed, nemlig avholdelse fra seksuell 
omgang, men noget annet som har langt mere å 
gjøre med sykdommens og helbredelsens dynamikk. 

Som De husker, er det en forsagelse som gjør 
patienten syk; hans symptomer tjener som surro- 
gattilfredsstillelse.. Under kuren kan De iaktta 
hvorledes enhver bedring i hans lidelsestilstand 
forhaler helbredelsestempoet og forringer den driv- 
kraft som driver til helbredelse. Denne drivkraft 
kan vi imidlertid ikke gi avkall på; en forringelse 
av den er farlig for vårt terapeutiske mål. Hvil- 
ken slutning påtrenger sig oss altså her uavviselig? 
Jo, vi må, så grusomt det enn lyder, sørge for at 
den sykes lidelser ikke for tidlig blir for små. Når 
de er blitt mildnet på grunn av symptomenes op- 
løsning og verdiforringelse, må vi på et eller annet 
sted gjenoprette dem som et følbart savn — ellers 
løper vi fare for aldri å opnå mer enn en beskje- 
den bedring som ikke er varig. 

Faren truer — såvidt jeg ser — særlig fra to 
sider. På den ene side er patienten, hvis sykdom 
er blitt rokket ved analysen, på det ivrigste optatt 
med istedetfor symptomene å skape nye former 
for surrogattilfredsstillelse, som nu mangler karak- 

teren av lidelse. Den delvis frigjorte libido har 
en storartet evne til å kunne forskyves; denne evne 
nytter patienten og «besetter» de mangfoldigste 
gjøremål, interesser og vaner — også slike som 
har bestått tidligere — med libido, og hever dem 
op til former for surrogattilfredsstillelse. Han fin- 
ner stadig nye slike avledninger, som får den 
energi, som kreves til å holde kuren gående, til å 
sive bort, og det lykkes ham å holde dem skjult 
for en tid. Opgaven blir da å spore op alle disse 
avveier og hver gang forlange at han skal gi av- 
kall — hvor harmløs enn den virksomhet som fø- 
rer til tilfredsstillelse i og for sig kan synes. Den 
som er halvveis helbredet, kan imidlertid også slå 
inn på mindre harmløse veier; når det er en mann, 
binder han sig f. eks. overilet til en kvinne. I 
parentes bemerket er ulykkelig ekteskap og legem- 
lig sykdom de vanligste avløsninger av nevrosen; 
de tilfredsstiller særlig den skyldbevissthet (straffe- 
behov) som holder mange syke så fast bundet til 
deres nevrose. Gjennem et uheldig valg av ekte- 
felle straffer de sig selv; lang organisk sykdom tar 
de som en straff av skjebnen og gir da ofte avkall 
på en fortsettelse av nevrosen. 

I alle slike situasjoner må lægens aktivitet ytre 
sig som energisk innskriden mot den forhastede 
surrogattilfredsstillelse. Lettere blir det imidlertid 
å beskytte sig mot den annen fare som truer ana- 
lysens drivkraft og som ikke må undervurderes. 
Den syke søker fremforalt surrogattilfredsstillelsen 
i kuren selv i overføringsforholdet til lægen, og 
kan endog strebe efter på denne måte å holde sig 
skadesløs for all den forsagelse som ellers pålegges 

ham. Noget må man vel også innrømme ham, mer 
eller mindre, alt efter tilfellets natur og den sykes 
egenart. Men det er ikke heldig, når det blir for 
meget. Den analytiker som av sitt gode hjertes 
fylde gir den syke alt det et menneske kan håpe 
å få av et annet, begår den samme økonomiske 
feil som våre ikke-analytiske nerveanstalter gjør 
sig skyldig i. Disse tilstreber ikke noget annet enn 
å gjøre det mest mulig behagelig for den syke, for 
at han skal føle sig vel på stedet og gjerne atter 
ta sin tilflukt dithen fra livets vanskeligheter. 
Derunder gir de avkall på å styrke ham for livet 
og gjøre ham skikket for hans egentlige opgaver. 
I den analytiske kur må man undgå enhver slik 
forkjeling. Den syke skal, hvad forholdet til lægen 
angår, ha rikelig tilovers av ønsker som ikke op- 
fylles. Det er hensiktsmessig å nekte ham nettop 
den slags tilfredsstillelse som han sterkest ønsker 
og mest intrengende gir uttrykk for. 

Jeg tror ikke denne setningen at «i kuren skal 
savnet oprettholdes» gir nogen uttømmende beskri- 
velse av den forønskede aktivitet hos lægen. Som 
De husker, har en annen retning for den analy- 
tiske aktivitet alt tidligere engang vært et strids- 
punkt mellem oss og Schweizerskolen. Vi har be- 
sternt avvist å ville gjøre patienten som kommer 
til oss for å søke hjelp, til vårt eie, forme hans 
skjebne for ham, pånøde ham våre idealer og med 
skaperens hovmod gjøre ham til et avbillede av 
oss selv, som vi skal ha velbehag i. Jeg holder 
fremdeles fast ved denne avvisning, og mener at 
her er stedet for den diskresjon i vår lægevirksom- 
het som vi i andre henseender må sette oss ut over. 

Og jeg har også gjort den erfaring, at en så vidt- 
gående aktivitet overfor patienten slett ikke er 
påkrevet for det terapeutiske formål. Jeg har kun- 
net hjelpe folk med hvem jeg ikke har hatt noget 
som helst tilfelles i rase, opdragelse, social stilling 
eller livsanskuelse, uten å forstyrre dem i deres 
egenart. Men ganske visst fik jeg dengang disse 
stridigheter pågikk, inntrykk av at protesten fra 
våre talsmenn — jeg tror det i første rekke var 
E. Jones — var altfor steil og ubetinget. Vi kan 
jo ikke undgå å ta imot patienter som er så hold- 
ningsløse og uskikket for livet, at man må forene 
den analytiske påvirkning med den pedagogiske, 
og også hos de fleste andre vil der nu og da komme 
en anledning hvor lægen er nødt til å optrede som 
opdrager og rådgiver. Men dette må alltid skje 
med stor skånsomhet, og den syke skal ikke op- 
drages til likhet med oss selv, men til befrielse og 
fullendelse av eget vesen. 

- Vår ærede venn J. Putnam — fra Amerika, som 
nu er oss så fiendtligsinnet — må tilgi oss at vi 
ikke kan gå med på hans krav om at psykoana- 
lysen skal stille sig i en bestemt filosofisk verdens- 
anskuelses tjeneste og pånøde patienten denne i 
den hensikt å foredle ham. Dette er jo dog — vil 
jeg si — vold, selv om den dekkes av de edleste 
hensikter. 

En siste slags aktivitet — av en helt annen art 
— pånødes oss gjennem den gradvis voksende inn- 
sikt, at de forskjellige sykdomsformer som vi be- 
handler, ikke kan avferdiges gjennem den samme 
teknikk. Det vilde være forhastet å gi nogen ut- 
førlig behandling av dette spørsmål, men ved 

hjelp av to eksempler kan jeg klargjøre i hvad 
henseende der her kommer en ny aktivitet 1 be- 
traktning. Vår teknikk er vokset frem i sammen- 
heng med behandlingen av hysterien og er ennu 
stadig innstilt på denne lidelse. Men allerede fobi- 
ene nøder oss til å gå ut over vår tidligere frem- 
gangsmåte. Man blir neppe herre over en fobi, 
hvis man venter til den syke gjennem analysen 
lar sig bevege til å opgi den. Han vil da aldri 
komme frem med det materiale i analysen som er 
uundværlig for en overbevisende opløsning av 
fobien. Man må gå frem på en annen måte. Ta 
f. eks. én som lider av agorafobi; der er to klas- 
ser av slike, en lettere og en alvorligere. De første 
lider visstnok under angst hver gang de går alene 
på gaten, men de har ennu ikke av den grunn op- 
gitt å gå alene; de andre beskytter sig mot angsten 
idet de gir avkall på å gå alene. Hos disse siste 
kan man da bare opnå et heldig resultat, hvis man 
gjennem analysens innflytelse kan bevege dem til 
igjen å forholde sig som fobikere av første grad, 
altså å gå på gaten og under forsøket herpå å 
kjempe mot angsten. Man bringer det altså først 
til å mildne fobien så vidt, og først når dette er 
opnådd gjennem lægens krav, blir den syke i stand 
til å få tak i de innfall og erindringer som gjør 
det mulig å opløse fobien. 

Ennu mindre synes det å være på sin plass bare 
passivt å vente i de svære tilfelle av tvangshand- 
linger, som jo i almindelighet har tilbøielighet til 
en «asymptotisk» helbredelsesprosess, en uendelig 
varighet av behandlingen, og hvor analysen alltid 
står i fare for å bringe meget for dagen og intet å 

forandre. Det synes mig lite tvilsomt, at den rik- 
tige teknikk her bare kan bestå i å vente til kuren 
selv er blitt en tvang og så med denne mottvang 
voldsomt å undertrykke sykdomstvangen. Som 
De imidlertid vil forstå, har jeg i disse to tilfelle 
bare forelagt Dem prøver på den nye utvikling 
som vår terapi går i møte. 

Og nu vil jeg gjerne tilslutt ta for mig en situ- 
asjon som tilhører fremtiden og som vil fore- 
komme mange av Dem fantastisk, men som jeg 
allikevel skulde tro fortjener at man 1 tankene for- 
bereder sig på den. Som De vet, er vår terapcu- 
tiske virksomhet ikke meget sterk. Vi er bare en 
håndfull folk, og hver av oss kan selv ved an- 
strengt arbeide bare ta oss av nogen få syke i 
løpet av et år. Like overfor det overmål av nev- 
rotisk elendighet som finnes i verden og kanskje 
ikke behøver å finnes, kommer det vi kan fjerne 
av den, kvantitativt neppe i betraktning. Dess- 
uten er vi på grunn av våre livsvilkår innskrenket 
til de velhavende øvre lag av samfundet, til dem 
som selv pleier å velge sine læger og ved dette 
valg ledes bort fra psykoanalysen på grunn av alle 
fordommene. For de bredere lag av folket, som 
lider uhyre tungt under nevrosene, kan vi for tiden 
ikke gjøre noget. 

La oss nu anta, at det gjennem en eller annen 
organisasjon kunde lykkes oss å øke vårt tall så 
vidt, at vi blev mange nok til å behandle større 
menneskemengder. På den annen side kan man 
forutse: Én gang vil samfundets samvittighet 
våkne og minne det om at den fattige har samme 
rett til sjelelig hjelp som han allerede nu har til 

livsreddende kirurgisk hjelp. Og at nevrosene ikke 
truer folkehelsen i mindre grad enn tuberkulosen 
og like litt som denne kan overlates til enkeltper- 
soners avmektige forsorg. Da vil der altså bli op- 
rettet anstalter eller ordinasjonsinstitutter, hvor 
der er ansatt psykoanalytisk utdannede læger, som 
gjennem analyse kunde bevare motstandsdyktige 
og arbeidsdyktige menn som ellers vilde gi sig hen 
til drikken; kvinner som truer med å bryte sam- 
men under byrden av de forsagelser som livet leg- 
ger på dem; barn som bare har valget mellem 
forvillelse og nevrose. Det kan vare lenge før 
staten føler disse plikter som påtrengende. De nu- 
værende forhold kan gjøre fristen ennu lenger; 
det er sannsynlig at det blir privat velgjørenhet 
som kommer til å gjøre begynnelsen med slike in- 
stitutter. Men én gang må det komme så langt. 

Vi vil da stilles overfor den opgave å tilpasse 
vår teknikk efter de nye betingelser. Jeg nærer 
ingen tvil om at våre psykologiske antagelser ved 
sin vekt også vil gjøre inntrykk på folk uten dan- 
nelse; men vi vil måtte gi våre teoretiske læreset- 
ninger det enklest mulige og mest håndgripelige 
uttrykk. Vi vil sannsynligvis komme til å gjøre 
den erfaring, at den fattige er ennu mindre villig 
til å gi avkall på sin nevrose enn den rike, fordi 
det vanskelige liv, som venter ham, ikke lokker, 
og sykdommen for ham betyr et krav mer på 
social hjelp. Muligens vil vi ofte bare da kunne 
yde noget, når vi på keiser Josefs vis kan forene 
den sjelelige hjelp med materiell understøttelse. 
Meget sannsynlig vil vi også under masseanven- 
delsen av vår terapi være nødt til rikelig å legere 

analysens rene gull med den direkte suggesjons 
kobber, og også den hypnotiske påvirkning kunde 
her igjen finne plass på lignende måte som ved 
behandlingen av krigsnevrotikerne. Men hvorle- 
des nu enn denne psykoterapi for folket kommer 
til å arte sig, hvilke elementer den kommer til å 
settes sammen av: dens viktigste og mest virk- 
somme bestanddeler vil sikkert bli de som er hen- 
tet fra den strenge, tendensløse psykoanalyse. 


10 — Freud. 

Offentliggjort første gang på fransk i «La Revue Juive», 
1925, senere på tysk i «Imago», Bd. XI, 192$, og i 
«Gesammelte Schriften», Bd. XI. 


Når spedbarnet som sitter på pleierskens arm 
skrikende vender sig bort ved synet av et fremmed 
ansikt; når den fromme begynner det nye tidsav- 
snitt med bønn, men også signer årets førstegrøde; 
når bonden vegrer sig ved å kjøpe en ljå som ikke 
har samme fabrikmerke som hans foreldre var for- 
trolig med — så er forskjellen mellem alle disse 
situasjoner iøinefallende og det synes berettiget å 
forsøke å føre dem tilbake på hver sitt motiv. 

Allikevel vilde det være uriktig å miskjenne det 
som er felles for dem. I alle tilfelle dreier det sig 
om den samme ulyst; hos barnet finner den elemen- 
tært uttrykk, hos den fromme blir den kunstferdig 
dulmet, hos bonden blir den til motiv for en be- 
stemt avgjørelse. Men kilden til denne ulyst er det 
krav som det nye stiller til sjelslivet, det sjelelige 
arbeide som det krever, den usikkerhet som det 
bringer med sig og som stiger til engstelig forvent- 
ning. Det vilde være en fristende opgave å gjøre 
den sjelelige reaksjon på selve det nye til gjenstand 
for en studie; for under visse, ikke lenger primære 
betingelser kan man også iaktta det motsatte for- 
hold: en sensasjonshunger som styrter sig over alt 
nytt, nettop fordi det er nytt. 

I det videnskapelige arbeide skulde der ikke være 
plass for angsten for det nye. Evig ufullstendig og 
utilstrekkelig som videnskapen er, er den henvist til 

å sette sitt håp til nye opdagelser og nye opfatnin- 
ger. For ikke å bli skuffet for lett, gjør den vel i å 
vepne sig med skepsis og ikke anta noget nytt før | 
den har underkastet det en streng prøve. Men lei- 
lighetsvis viser denne skeptisisme to uventede ka- 
raktertrekk. Den vender sig skarpt mot det nye, 
mens den full av respekt skåner det som er kjent 
og trodd, og den forkaster endogså før den har 
undersøkt. Men da avslører den sig selv som en 
fortsettelse av og et skalkeskjul for den primitive 
reaksjon mot det nye. Det er almindelig kjent, hvor 
ofte det har hendt i den videnskapelige forsknings 
historie, at nye ting er blitt møtt med en intens og 
hårdnakket motstand og det videre forløp så har 
vist, at motstanden var uberettiget og at det nye 
var verdifullt og betydningsfullt. I regelen har det 
vært visse ting ved innholdet som har fremkalt mot- 
standen mot det nye, og på den annen side har 
flere momenter måttet virke sammen for å mulig- 
gjøre den primitive reaksjons gjennembrudd. 
Særskilt dårlig var den mottagelse som man gav 
psykoanalysen, som jeg begynte å utforme for 
snart tredve år siden på grunnlag av de opdagelser 
Josef Breuer i Wien hadde gjort angående nevro- 
tiske symptomers opståen. At psykoanalysen var 
ny, er ubestridelig, selv om den foruten disse op- 
dagelser nyttet et rikt materiale som var kjent an- 
netstedsfra — resultater av den store nevropatolog 
Charcots lære og inntrykk fra de hypnotiske feno- 
meners verden. Dens betydning var oprindelig rent 
terapeutisk, den vilde skape en ny og virksom be- 
handling av de nevrotiske sykdommer. Men på 
grunn av forhold som man fra først av ikke kunde 

ane, kom psykoanalysen til å gripe langt ut over sitt 
første mål. Tilslutt reiste den kravet om å ha stil- 
let vår opfatning av sjelslivet overhodet på en ny 
basis og derfor å være av betydning for alle de om- 
råder av vår viden som er grunnet på psykologi. 
Efter å ha vært helt oversett i et tiår, blev den plut- 
selig gjenstand for den mest almindelige interesse 
og — fremkalte en storm av forbitret motstand. 

Vi skal her se bort fra de former motstanden mot 
psykoanalysen har funnet uttrykk 1. Jeg nevner 
bare, at kampen om denne nye innsats ennu ikke 
på nogen måte er ført til ende. Allikevel kan man 
alt nu erkjenne hvad retning den vil ta. Det er ikke 
lykkes motstanderne å undertrykke bevegelsen. 
Psykoanalysen — hvis eneste representant for tyve 
år siden jeg selv var — har senere fått tallrike og 
ivrig arbeidende tilhengere, læger og ikke-læger, 
som anvender den som fremgangsmåte ved behand- 
lingen av nervøse, bruker den som metode ved den 
psykologiske forskning og nytter den som hjelpe- 
middel i det videnskapelige arbeide på de mangfol- 
digste av åndslivets områder. Her skal vi bare rette 
vår interesse mot motiveringen av motstanden mot 
psykoanalysen og særskilt betrakte denne motstands 
sammensatte karakter og den forskjellige verdi som 
dens komponenter har. 

Den kliniske betraktning må rykke nevrosene i 
nærheten av intoksikasjonene eller slike lidelser som 
den Basedowske sykdom. Dette er tilstander som 
opstår på grunn av et overskudd eller en relativ 
mangel på bestemte meget virksomme stoffer, hvad 
enten nu disse dannes i legemet selv eller føres inn i 
det utenfra — de er altså egentlig forstyrrelser i 

kjemismen, toksikoser. Hvis det lykkedes én å iso- 
lere og påvise det eller de hypotetiske stoffer som 
kommer i betraktning for nevrosens vedkommende, 
så behøvde ikke hans opdagelse å frykte nogen 
motsigelse fra lægenes side. Men ennu fører der ikke 
nogen vei hertil. Vi kan foreløbig bare gå ut fra 
nevrosens symptombillede, som hvor det f. eks. gjel- 
der hysterien er sammensatt av legemlige og sjele- 
lige forstyrrelser. Nu har både Charcots eksperi- 
menter og Bremers sykeiakttagelser lært, at også de 
legemlige symptomer ved hysterien er psykogene, 
d. v. s. nedslag av sjelelige prosesser som har fun- 
net sted. I hypnose var man i stand til ad kunstig 
vei vilkårlig å fremkalle hysteriens somatiske symp- 
tomer. 

Denne nye erkjennelse tok psykoanalysen op; den 
begynte med å stille spørsmålet: av hvilken natur 
er disse sjelelige prosesser som efterlater så usedvan- 
lige følger. Denne forskningsretning var imidlertid 
ikke efter den daværende lægegenerasjons smak. 
Medisinerne var opdraget til utelukkende å vurdere 
anatomiske, fysikalske og kjemiske momenter. De 
var ikke forberedt på å bedømme det sjelelige; altså 
møtte de dette med likegyldighet og motvilje. Åpen- 
bart tvilte de på at sjelelige ting overhodet tillater 
eksakt videnskapelig behandling. I overdreven 
sterk reaksjon på en overvunnet fase, i hvilken me- 
disinen beherskedes av den såkalte naturfilosofi, 
fant de, at slike abstraksjoner som psykologien må 
arbeide med, er noget tåkeaktig, fantastisk, mystisk; 
og merkelige fenomener, som forskningen hadde 
kunnet knytte til, nektet de ganske enkelt å tro på. 
Symptomene ved den hysteriske nevrose gjaldt for 

å være et resultat av simulasjon, hypnotismens feno- 
mener blev betraktet som svindel. Selv psykiatri- 
kerne, som jo hadde de usedvanligste og forunder- 
ligste sjelelige fenomener like innpå sig, viste ingen 
tilbøielighet til å gi akt på detaljene og efterspore 
sammenhengene. De nøiet sig med å klassifisere den 
brokete mengde av sykdomsfenomener og — hvor 
det på nogen måte lot sig gjøre — å tilbakeføre 
dem på somatiske, anatomiske eller kjemiske årsa- 
ker. I denne materialistiske — eller bedre: meka- 
nistiske — periode gjorde medisinen storartede 
fremskritt, men samtidig miskjente den på kortsynt 
vis det fornemste og vanskeligste av livets proble- 
mer. 

Det er lett forståelig, at med en slik innstilling til 
det sjelelige kunde ikke medisinerne finne noget be- 
hag i psykoanalysen, og at de ikke vilde opfylle 
dens krav om på mange punkter å lære om igjen 
og å se mange ting anderledes. Men til gjengjeld 
skulde man trodd, at den nye lære så meget lettere 
måtte ha funnet bifall hos filosofene. Filosofene 
var jo vant til å sette abstrakte begreper — onde 
tunger sa ganske visst: ubestemmelige ord! — på 
øverste plass i sine verdensforklaringer og kunde 
umulig ta anstøt av den utvidelse av psykologiens 
område som psykoanalysen banet vei for. Men her 
trådte en annen hindring i veien. Filosofenes «psy- 
kisk» var ikke det samme som psykoanalysens. De 
aller fleste filosofer kaller bare det som er et bevisst- 
hetsfenomen, for «psykisk». For dem faller det be- 
visstes verden og omfanget av det psykiske sammen. 
Hvad der forøvrig måtte gå for sig i «sjelen» — 
som er så vanskelig å fatte! — henregner de til de 

organiske forutsetninger for det psykiske eller til 
parallellprosesser. Eller nøiaktigere uttrykt: sjelen 
har ikke noget annet innhold enn bevissthetsfeno- 
menene, og videnskapen om sjelen, psykologien, har 
altså heller ikke noget annet objekt. Heller ikke 
legmannen tenker anderledes. 

Hvad kan altså filosofen si til en lære som psy- 
koanalysen, der påstår at det sjelelige tvertom i og 
for sig er ubevisst, og at bevisstheten bare er en kva- 
litet som kan føres til eller ikke føies til den enkelte 
sjelelige akt, og som eventuelt, om den uteblir, ikke 
forandrer noget annet ved denne? Han sier natur- 
ligvis, at et ubevisst sjelelig er en uting, en contra- 
dictio in adjecto, og merker ikke at han med denne 
dom bare gjentar sin egen — kanskje altfor snevre 
— definisjon av det sjelelige. Det er lett for filo- 
sofen å være så sikker, for han kjenner ikke det 
materiale som har tvunget analytikeren til å tro på 
ubevisste sjelelige akter. Han har ikke gitt akt på 
hypnosen, ikke bemøiet sig med å tyde drømmer — 
likesom lægen anser han meget mer drømmene for 
å være meningsløse produkter av den nedsatte ånds- 
virksomhet under søvnen — han aner knapt nok at 
der finnes slike ting som tvangsforestillinger og 
vrangforestillinger, og han vilde komme i en slem 
forlegenhet om man forlangte av ham, at han skulde 
forklare dem ut fra sine psykologiske forutsetnin- 
ger. Heller ikke analytikeren kan si hvad det ube- 
visste er for noget, men han kan vise hen på det 
fenomenområde som har gjort det nødvendig for 
ham å anta det ubevisste. Filosofen som ikke kjen- 
ner nogen annen slags iakttagelse enn selviakttagel- 
sen, formår ikke å følge ham her. På denne måte 

får psykoanalysen bare ulemper av sin mellemstil- 
ling mellem medisin og filosofi. Medisineren anser 
den for et spekulativt system og vil ikke tro at den 
— som enhver annen naturvidenskap — beror på 
tålmodig og møisommelig bearbeidelse av kjensgjer- 
ninger som tilhører erfaringsverdenen; filosofen, 
som måler den med en målestokk hentet fra hans 
egne kunstferdig opbygde systemdannelser, finner 
at den går ut fra umulige forutsetninger og bebrei- 
der den, at dens øverste begreper — som ennu er 
under utvikling — savner klarhet og presisjon. 

De nevnte forhold er tilstrekkelig til å forklare 
grunnen til at psykoanalysen er blitt uvillig og 
nølende mottatt i videnskapelige kretser. Men de 
lar oss ikke forstå, hvorledes det har kunnet komme 
til disse utbrudd av vrede, spott og hån, hvorledes 
man i polemikken har kunnet sette sig ut over alle 
de forskrifter som logikken og den gode smak stil- 
ler. En slik reaksjon lar oss slutte, at noget annet 
enn blott intellektuell motstand har vært virksom, 
at sterke affektive krefter er blitt vekket tillive — 
og virkelig kan man i innholdet av den psykoana- 
lytiske lære finne ting nok, som kan tilskrives en 
slik virkning på menneskenes — ikke bare viden- 
skapsmennenes — lidenskaper. 

Her kan fremforalt nevnes den store betydning 
som psykoanalysen innrømmer de såkalte seksual- 
drifter i det menneskelige sjelsliv. Efter den psyko- 
analytiske teori er de nevrotiske symptomer en for- 
vansket surrogattilfredsstillelse av seksuelle drifter, 
som på grunn av indre motstand er avskåret fra 
direkte tilfredsstillelse. Senere — da psykoanalysen 
grep ut over sitt oprindelige arbeidsområde og blev 

anvendt på det normale sjelsliv — har den forsøkt 
å vise, at de samme seksualkomponenter som kan 
ledes bort fra sine nærmeste mål og hen på et annet, 
gir de viktigste bidrag til den enkeltes og samfun- 
dets kulturelle ydelser. Disse påstander var ikke 
helt nye. I ord av uforglemmelig eftertrykk hadde 
filosofen Schopenhauer betonet seksuallivets over- 
ordentlige betydning. Dessuten falt det som psyko- 
analysen kalte for seksualitet ikke på nogen måte 
sammen med behovet efter å forene de to kjønn 
eller trangen til å fremkalle lystfornemmelser i geni- 
talia, men langt snarere med den alt omfattende og 
alt opholdende Eros i Platons Symposion. 

Men motstanderne hadde ingen tanke for disse 
høie forgjengere. De falt over psykoanalysen som 
hadde den øvet et attentat på menneskeslektens ære 
og verdighet. De bebreidet den dens «panseksu- 
alisme», til tross for at den psykoanalytiske drifts- 
lære alltid hadde vært strengt dualistisk og aldri 
hadde undlatt ved siden av seksualdriftene også å 
anerkjenne andre drifter, som den jo nettop tilskrev 
kraften til å undertrykke seksualdriftene. Vi talte 
først om en motsetning mellem seksual- og jeg'drif- 
ter; i den senere teori heter det: Eros og døds- eller 
destruksjonsdrift. Man fremstilte den delvise avled- 
ning av kunst, religion og social orden fra seksuelle 
drifters medvirkning som en fornedring av de høie- 
ste kulturgoder, og med emfase forkynte man at 
mennesket også har andre interesser enn blott og 
bart seksuelle. I iveren overså man herunder, at også 
dyret har andre interesser — dyret er jo bare under- 
kastet seksualiteten periodisk og ikke som menne- 
sket permanent! — videre at disse andre interesser 

hos mennesket aldri blev bestridt, og at det ikke 
forringer verdien av et kulturelt resultat om man 
påviser dets oprinnelse i elementære animalske 
driftskilder. 

Så megen mangel på logikk og så megen urettfer- 
dighet krever en forklaring. Utgangspunktet er det 
ikke vanskelig å finne. Den menneskelige kultur 
hviler på to støtter; den ene er beherskelsen av na- 
turkreftene, den annen er innskrenkningen av våre 
drifter. Lenkede slaver bærer herskerinnens trone. 
Blandt de driftskomponenter som på denne måte 
er gjort til tjenere for kulturen, rager seksual- 
driftenes — i snevrere forstand — frem i styrke og 
villskap. Ve, om de skulde bli befriet; tronen vilde 
bli omstyrtet, herskerinnen trådt under føtter! Sam- 
fundet vet dette, og — vil ikke at der skal tales 
om det. 

Men hvorfor ikke? Hvad skade kunde der være 
i å drøfte det? Psykoanalysen har jo aldri tatt 
til orde for å slippe våre samfundsskadelige drifter 
løs, tvertom har den advaret og rådet til bedring. 
Men samfundet vil ikke høre noget om en påvis- 
ning av disse forhold, fordi det i mer enn én hen- 
seende har dårlig samvittighet. Det har for det 
første opstilt et høit sedelig ideal — sedelighet er 
driftsinnskrenkning — og krever at idealet skal op- 
fylles av alle samfundets medlemmer, uten å bry 
sig om hvor tung denne lydighet under idealet kan 
være for den enkelte. Men samfundet er heller ikke 
så rikt eller så godt organisert, at det kan holde 
den enkelte skadesløs i en grad som svarer til hans 
driftsforsagelse. Det overlates altså til individet 
selv å finne en vei ad hvilken det kan skaffe sig til- 

strekkelig kompensasjon for det pålagte offer, forat 
det kan bevare sin sjelelige likevekt. Stort sett er 
imidlertid den enkelte nødt til å leve psykologisk 
over sin stand, mens hans utilfredsstillede driftskrav 
lar ham føle kulturkravene som et stadig trykk. 
Samfundet vedlikeholder altså en tilstand av kul- 
turhykleri, som må følges av en følelse av usikker- 
het og et behov efter å trygge den unektelige labi- 
litet med forbud mot kritikk og diskusjon. Denne 
betraktning gjelder alle driftsrørsler, altså også de 
egoistiske — hvorvidt den finner anvendelse på 
alle mulige kulturer og ikke bare på dem som hittil 
har utviklet sig, er et spørsmål som ikke skal under- 
søkes her. For de seksuelle drifter i snevrere for- 
stand kommer nu også den ting til, at de hos de 
fleste mennesker er underkuet på en utilstrekkelig 
og psykologisk uriktig måte, slik at de mest er til- 
bøielig til å løsrive sig. 

Psykoanalysen påviser svakhetene ved dette sy- 
stem og råder til forandring. Den foreslår med hen- 
syn til driftsfortrengningen å minske strengheten 
og i stedet gi sannheten mer plass. Visse drifts- 
rørsler som samfundet har undertrykt for meget, 
skal innrømmes en høiere grad av tilfredsstillelse, 
og hvor det gjelder andre, skal den uhensiktsmessige 
metode: å undertrykke ved å fortrenge, erstattes 
med en bedre og sikrere fremgangsmåte. På grunn 
av denne kritikk er psykoanalysen blitt opfattet 
som «kulturfiendtlig», og man har lyst den i bann 
som en «social fare». Denne motstand kan ikke 
fortsette i evighet. I lengden kan ingen menneskelig 

innstiling overfor psykoanalysen ennu stadig av 
denne angst, som slipper lidenskapene løs og senker 
kravene til den logiske argumentasjon. 

Med sin driftslære hadde psykoanalysen krenket 
individet forsåvidt som det følte sig som et med- 
lem av det sociale samfund. En annen del av den 
analytiske teori formådde å såre hver enkelt på 
det mest ømtålelige punkt i hans egen sjelelige ut- 
vikling. Psykoanalysen gjorde slutt på eventyret 
om den aseksuelle barndom; den efterviste, at der 
like fra livets begynnelse hos de små barn finnes 
seksuelle interesser og virksomheter; den viste 
hvilke forandringer disse seksualrørsler gjennemgår 
og hvorledes de omtrent i det femte år ligger un- 
der for en hemning og så fra puberteten av treder i 
forplantningsfunksjonens tjeneste. Den erkjente, at 
det tidlig-infantile seksualliv når sitt høidepunkt i 
det såkalte Ødipuskompleks: barnet er følelsesbun- 
det til den av foreldrene som har annet kjønn enn 
det selv, og føler den annen som rival — en stre- 
ben som i denne livsperiode ennu uhemmet løper ut 
i direkte seksuelt begjær. Dette er noget som er 
så lett å bekrefte, at det virkelig bare med stor 
kraftanspennelse var mulig å overse det. I virkelig- 
heten har hvert enkelt menneske gjennemgått denne 
fase, men så med energisk anstrengelse fortrengt og 
derved glemt dens innhold. Avskyen for incest 
og en mektig skyldbevissthet er blitt tilbake fra 
denne individuelle fortid. Kanskje er det i menne- 
hetens generelle fortid gått for sig på en helt lig- 
nende måte, og begynnelsen til moral, religion og 
social orden har på det nøieste vært knyttet sam- 
men med overvinnelsen av denne urtid. Denne for- 

historie som senere syntes ham så lite berømmelig, 
måtte da den voksne ikke minnes om; han begynte 
å rase når psykoanalysen vilde løfte amnesiens slør 
fra hans barneår. Så var der bare én utvei: det 
psykoanalysen påstod, måtte være galt, og denne 
angivelig nye videnskap var et vev av fantasteri 
og forvanskninger! 

Den sterke motstand mot psykoanalysen var 
altså ikke av intellektuell art, men stammet fra 
affektive kilder. Dette gir forklaringen både på 
dens lidenskabelighet og dens logiske nøisomhet. 
Situasjonen fulgte en enkel formel: menneskene 
som masse opførte sig mot psykoanalysen nøiaktig 
på samme måte som den enkelte nevrotiker, som 
man på grunn av hans lidelser hadde tatt 1 be- 
handling, men for hvem man i tålmodig arbeide 
kunde eftervise, at alt virkelig var foregått slik 
som man påstod. Man hadde jo heller ikke selv 
funnet på det, men erfaret det gjennem studiet av 
andre nevrotikere under flere decenniers anstren- 
gende arbeide. 

Der var både noget skremmende og noget trø- 
stefullt ved denne situasjon. Det første fordi det 
ikke var nogen bagatell å ha hele menneskeheten 
til patient, det annet fordi jo til sist alt foregikk 
slik som det efter psykoanalysens forutsetninger 
måtte skje. 

Overskuer man ennu en gang den omtalte mot- 
stand mot psykoanalysen, må man si at den bare 
for en liten del er av den art som pleier å reise 
sig mot de fleste videnskapelige nyheter av nogen 
betydning. For den vesentlige del kommer mot- 
standen av, at lærens innhold krenker sterke fø- 

lelser hos menneskeheten. Det samme hendte jo 
også med den Darwinske descendensteori, som rev 
ned skilleveggen som menneskelig hovmod hadde 
satt mellem menneske og dyr. Jeg har gjort opmerk- 
som på denne analogi i en tidligere kort artikkel 
(«Eine Schwierigkeit der Psychoanalyse», Imago 
1917"). I denne artikkel betonte jeg, at den psy- 
koanalytiske opfatning av forholdet mellem det 
bevisste «Jeg» og det overmektige ubevisste betyr en 
svær krenkelse av den menneskelige egenkjærlighet; 
jeg kalte dette for den psykologiske krenkelse, og 
satte denne på linje med den biologiske gjennem 
descendensteorien og den tidligere kosmologiske 
gjennem Kopernikus" opdagelse. 

Også rent ydre vanskeligheter har bidradd til å 
øke motstanden mot psykoanalysen. Det er ikke 
lett å nå frem til en selvstendig dom med hensyn 
på analysen, når man ikke har erfaret den på sig 
selv eller utøvet den på andre. Det siste kan man 
ikke uten å ha lært en bestemt, temmelig vanskelig 
teknikk, og inntil for kort tid siden var der ingen 
lett tilgjengelig adgang til å lære psykoanalysen og 
dens teknikk. Dette er nu blitt bedre, efterat den 
psykoanalytiske poliklinikk og læreanstalt er blitt 
oprettet i Berlin (1920). Kort tid efter (1922) har 
vi også fått et helt lignende institutt i Wien. 

Endelig må jeg i all beskjedenhet reise det spørs- 
mål, om ikke det forhold at jeg selv er jøde og 
aldri har villet legge skjul på at jeg er det, kan ha 
gjort sitt til å vekke omverdenens antipati mot 
psykoanalysen. Et argument av denne art er bare 


1 Freud, Gesammelte Schriften, Bd. X. 
li — Freud. 

sjelden blitt åpent fremsatt. Men vi er blitt så mis- 
tenksomme, at vi ikke kan la være å formode, at 
denne omstendighet ikke har vært helt uten betyd- 
ning. Kanskje er det heller ikke rent tilfeldig, at 
den første representant for psykoanalysen var jøde. 
For å bekjenne sig til psykoanalysen, måtte man i 
ganske høi grad være rede til å ta på sig den skjebne 
å være ensom i opposisjon — en skjebne som jøden 
er mer fortrolig med enn nogen annen. 

SPØRSMÅLET OM 
Å OPLYSE BARNA SEKSUELT 


ÅPENT BREV TIL DR. M. FURST 


Dette åpne brev blev offentliggjort i «Soziale Medizin 

und Hygiene», Bd. II, 1907. Senere optatt i «Sammlung 

kleiner Schriften zur Neurosenlehre», II, og i «Gesam- 
melte Schriften», Bd. V. 


Ærede herr kollega! 


Når De har bedt mig uttale mig om spørsmålet 
om å gi barn oplysning om de seksuelle ting, så 
antar jeg De ikke venter nogen akademisk avhand- 
ling som tar hensyn til hele den uforholdsmessig 
omfattende litteratur på området, men at De vil 
vite hvorledes en enkelt læge, hvis virksomhet har 
gitt ham særlig anledning til å beskjeftige sig med 
de seksuelle problemer, dømmer i denne sak. Jeg 
vet at De har fulgt mit videnskapelige arbeide med 
interesse og ikke som mange andre kolleger avviser 
mig uten selv å ha prøvet saken, fordi jeg ser de 
viktigste årsaker til de hyppige nevrotiske sykdom- 
mer i den psykoseksuelle konstitusjon og i uheldige 
forhold ved seksuallivet. Også mitt skrift «Drei 
Abhandlungen zur Sexualtheorie» — hvor jeg har 
gitt en fremstilling av seksualdriftens sammenset- 
ning og av forstyrrelsene i dens utvikling til seksual- 
funksjon — er nylig blitt velvillig omtalt i Deres 
tidsskrift. 

Jeg skal altså besvare Deres spørsmål: om man 
overhodet skal gi barn oplysning om de ting som 
vedrører seksuallivet, i hvilken alder dette kan skje 
og på hvad måte. La mig nu straks til å begynne 
med si, at jeg finner en diskusjon om det annet 
og tredje punkt helt forståelig, men at det er mig 
fullstendig ufattelig hvorledes det første punkt har 

kunnet bli gjenstand for meningsforskjell. Hvad 
er det da man vil opnå ved å forholde barna — 
eller la oss si ungdommen — en slik oplysning 
om det menneskelige seksualliv? Fr man redd for 
å vekke deres interesse for disse ting for tidlig, før 
den rører sig i dem selv? Håper man gjennem en 
slik fortielse overhodet å holde seksualdriften til- 
bake inntil den tid da den kan styre inn i de ba- 
ner, som den borgerlige samfundsordning alene 
holder åpne for den? Mener man at barna ikke 
vilde vise nogen interesse og forståelse for seksual- 
livets kjennsgjerninger og gåter, hvis de ikke blev 
gjort opmerksom på dem av andre? Anser man 
det for mulig, at den kunnskap som man nekter 
dem, ikke tilføres dem ad andre veier? Eller til- 
streber man virkelig for alvor, at de senerehen 
skal komme til å bedømme alt seksuelt som noget 
lavt og avskylig, som deres foreldre og opdragere 
så lenge som mulig vilde holde dem borte fra? 
Jeg vet virkelig ikke hvad av alt dette jeg skal 
opfatte som den egentlige grunn til at man fak- 
tisk skjuler det seksuelle for barna. Jeg vet bare 
at det alt sammen er like tåpelig, og at det faller 
mig vanskelig å vise det så meget ære at jeg inn- 
later mig på en alvorlig imøtegåelse. Jeg husker 
imidlertid, at jeg i den store tenker og menneske- 
venn Multatuli's familiebrever har funnet nogen 
linjer, som kan være mer enn tilstrekkelig som svar:* 
«I almindelighet blir — slik føler jeg det — 
enkelte ting tilsløret altfor meget. Man gjør rett 
i å holde barnas fantasi ren, men denne renhet 


1 Multatuli-Briefe, herausgegeben von W. Spohr, 1906, 
Bd. I, s. 26. 

bevares ikke ved hjelp av uvitenhet. Jeg tror sna- 
rere, at det at man vil tildekke noget, tvertom får 
gutten og piken til å ane sannheten. Av nysgjer- 
righet eftersporer man ting, som vilde ha vakt liten 
eller ingen interesse hos oss, hvis de var blitt med- 
delt uten mange omstendigheter. Hvis enda denne 
uvitenhet kunde bevares, så kunde jeg forsone mig 
med den. Men det er jo ikke mulig. Barnet kom- 
mer i berøring med andre barn, det får bøker 
ihende som bringer det til eftertanke; nettop det 
hemmelighetskremmeri, med hvilket foreldrene 
behandler det som barnet ikke desto mindre alt 
forstår, øker lengslen efter å få vite mer. Denne 
lengsel, som bare delvis og hemmelig kan finne 
tilfredsstillelse, hisser følelsen og forderver fanta- 
slen; barnet synder allerede, og foreldrene tror 
ennu at det ikke vet hvad synd er.» 

Jeg vet ikke hvad bedre man kunde si herom, 
men kanskje kan man ennu føle noget til. Det er 
sikkert ikke noget annet enn den vanlige snerpethet 
og den egen dårlige samvittighet på det seksuelle 
område som foranlediger de voksne til dette «hem- 
melighetskremmeri» overfor barna. Men muligens 
virker der også en del teoretisk uvitenhet med, og 
denne kunde man motvirke ved å gi de voksne 
selv oplysning. Man tror nemlig, at barna mangler 
seksualdrift og at denne først innfinner sig med 
kjønnsorganenes modning i pubertetsalderen. Dette 
er en grov feiltagelse, som er skjebnesvanger både 
for kunnskap og praksis. Det er så lett å korrigere 
den gjennem iakttagelse, at man virkelig må undre 
sig over at den i det hele har kunnet opstå. I vir- 
keligheten fødes barnet med seksualitet; visse sek- 

suelle fornemmelser ledsager dets utvikling gjen- 
nem spedbarnstiden og de følgende barneår, og de 
færreste barn undgår vel visse former for seksual- 
virksomhet og seksuelle fornemmelser før puberte- 
ten. Den som ønsker å kjenne den utførlige begrun- 
nelse for disse påstander, kan ta for sig mit nevnte 
skrift «Drei Abhandlungen zur Sexualtheorie, Wien 
1905». Han vil der få vite, at de egentlige for- 
plantningsorganer ikke er de eneste legemsdeler som 
formidler seksuelle lystfornemmelser, og at naturen 
rett tvingende har innrettet det slik, at endog 
pirring av genitalia er uundgålig i barneårene. Med 
et uttrykk av Havelock Ellis betegner man denne 
livsperiode som den awmtoerotiske periode; i den 
frembringes en viss mengde av utvilsom seksuell lyst 
gjennem pirring av forskjellige deler av huden 
(erogene soner), gjennem visse biologiske driftsvirk- 
somheter og som ledsagende pirring ved mange 
affektive tilstander. Puberteten bevirker ikke no- 
get annet enn å skaffe genitalia primatet blandt 
alle de lystproduserende soner og kilder og derved 
tvinge erotikken inn i forplantningsfunksjonens 
tjeneste; denne prosess kan naturligvis underligge 
visse hemninger, og hos mange mennesker — de 
senere perverse og nevrotikerne — fullbyrdes den 
bare på ufullkommen måte. På den annen side 
har barnet lenge før det har nådd puberteten evnen 
til de fleste sjelelige kjærlighetsrørsler (ømhet, hen- 
givelse, skinnsyke), og ofte nok slutter også gjennem- 
bruddet av disse sjelelige tilstander sig til de legem- 
lige fornemmelser ved den seksuelle pirring, så at 
barnet ikke kan være i tvil om at begge hører sam- 
men. Kort sagt, barnet er lenge før puberteten 

et med hensyn på kjærlighetslivet ferdig vesen, når 
undtas at det mangler forplantningsevnen, og man 
kan si at man med dette «hemmelighetskremmer» 
bare forholder det evnen til intellektuelt å mestre 
slike ydelser som det er sjelelig forberedt og legem- 
lig innstilt på. 

Barnets intellektuelle interesse for seksuallivets 
gåter, dets seksuelle vitebegjerlighet, ytrer sig da 
også i en uformodet tidlig livsperiode. Når man 
ikke oftere kan gjøre iakttagelser som den jeg nu 
skal meddele, må det vel være fordi foreldrene er 
slått med blindhet for denne interesse hos barnet, 
eller straks anstrenger sig for å kvele den såfremt 
de ikke kan overse den. Jeg kjenner en prektig 
gutt, som nu er fire år gammel, og hvis foreldre 
er forstandige nok til å la være voldsomt å under- 
trykke et stykke av barnets utvikling. Den lille 
Hans — som sikkerlig ikke har vært gjenstand for 
nogen «forførelse» fra nogen av dem som passer 
ham — har alt i nogen tid vist den mest levende 
interesse for den del av legemet som han pleier å 
kalle «nissemannen». Alt tre år gammel spurte han 
moren: «Mama, har du også en «nissemann»?» 
Hvorpå mama'en svarte: «Ja naturligvis, hvad 
trodde du ellers?» Det samme spørsmål har han 
gjentagne ganger rettet til faren. I samme alder 
kom han for første gang i et fjøs, så en ku bli 
melket, og ropte forundret: «Se her, der kom- 
mer melk av «nissemannen»!» Tre år og ni må- 
neder gammel er han iferd med gjennem egne iakt- 
tagelser å opdage riktige kategorier. Han ser 
hvoriedes der slippes vann ut av et lokomotiv, 
og sier: «Se der, lokomotivet gjør niss, men hvor 

har det «nissemannen»?» Senere føier han eftertenk- 
somt til: «En hund og en hest har en «nissemann», 
et bord og en stol har ikke nogen.» Nylig så han 
på, da man badet hans lille ukegamle søster, og 
bemerket: «Men hennes «nissemann» er ennu li- 
ten. Når hun vokser, blir den nok større.» 
(Den samme innstilling til problemet om kjønns- 
forskjellen har jeg også hørt at andre gutter i 
samme alder har hatt.) Uttrykkelig må jeg be- 
stride, at den lille Hans skulde være et «sanselig» 
eller endog patologisk anlagt barn. Jeg mener 
bare, at han ikke er blitt intimidert, ikke plages 
av skyldbevissthet og derfor troskyldig forteller 
det han tenker.* 

Det annet store problem, som vel først i noget 
senere år stiller opgaver for barnets tenkning, er 
spørsmålet om hvor barna kommer fra. Som oftest 
knytter dette spørsmål til den uvelkomne tilsyne- 
komst av en ny liten bror eller søster. Dette er 
den unge mennskehets eldste og mest brennende 
spørsmål; den som forstår å tyde myter og over- 
leveringer, kan høre det ut av den gåte som den 
tebanske sfinks gav Ødipus. De svar som vanligvis 
gis 1 barnekammeret, krenker barnets ærlige for- 
skertrang og rokker også oftest for første gang dets 
ullid til foreldrene; fra da av begynner det for det 
meste å ha mistillid til de voksne og holde sine in- 
timeste interesser skjult for dem. Et lite dokument 
kan vise hvor kvalfull nettop denne vitebegjerlig- 
het ofte kan være hos eldre barn — det er et brev 

1 (Tilføielse 1924:) Om denne «lille Hans»s senere nev- 


rotiske sykdom og helbredelse, se «Analyse der Phobie eines 
funfjåhrigen Knaben», «Gesammelte Schriften», Bd. VIII. 

fra en moderløs, elleve og et halvt år gammel pike, 
som sammen med en yngre søster har spekulert over 
problemet: 


«Kjære tante Mali! 


Jeg ber dig vær så snild og skriv til mig hvor- 
ledes du fikk Christel og Paul. Du må jo vite det, 
for du er gift. Vi har nemlig trettet om det igår- 
aftes og vil gjerne vite hvad som er sant. Vi har 
jo ellers ingen som vi kunde spørre om det. Når 
kommer dere til Salzburg? Vet du, kjære tante 
Mali, vi kan slett ikke begripe hvordan storken 
bringer barna. Trudel tror at storken bringer dem 
i skjorten. Så vil vi også gjerne vite om den henter 
dem i dammen og hvorfor man aldri ser barn i dam- 
men. Jeg ber dig også fortelle mig hvordan man 
på forhånd kan vite når man får dem. Send mig 
et utførlig svar på disse spørsmål. 

Med tusen hilsener og kyss fra oss alle. 

Din nysgjerrige Lilli. 


Jeg tror ikke dette rørende brev bragte de to 
søstre den oplysning de vilde ha. Barnet som skrev 
det er senere blitt syk av den nevrose som henger 
sammen med ubesvarte ubevisste spørsmål, tvangs- 
grublen.* 

Jeg tror ikke der finnes så meget som en eneste 
grunn til å nekte barn den oplysning som deres 
vitebegjerlighet krever. Men sant nok: hvis det er 
opdragernes hensikt tidligst mulig å kvele barnas 
evne til selvstendig tenkning til fordel for den så 
høit skattede «bravhet», så kan dette ikke søkes 


I Efter nogen år gav grublesyken plass for en Demen- 
tia præcox. 

gjort bedre enn ved å vill-lede dem på det seksuelle 
og intimidere dem på det religiøse område. De 
sterkere naturer motstår riktignok denne påvirkning 
og blir til oprørere mot foreldrenes og senere mot 
enhver annen autoritet. Får barna ikke den op- 
lysning som de har vendt sig til de eldre for å få, 
så plager de sig videre med problemet i det skjulte 
og opstiller løsningsforsøk hvor det riktige — som 
de aner — på den merkverdigste måte blandes sam- 
men med groteske feiltagelser, eller de tilhvisker 
hverandre meddelelser i hvilke seksuallivet — på 
grunn av de ungdommelige forskeres skyldbevisst- 
het — blir preget av det gresslige og avskyelige. 
Det vilde være vel verdt å samle disse barnlige sek- 
sualteorier og undersøke dem nærmere. Som oftest 
har barna fra dette tidspunkt av tapt den eneste 
riktige innstilling til de seksuelle spørsmål, og mange 
av dem finner den overhodet ikke igjen senere. 
Det ser ut til at det overveiende flertall av mann- 
lige og kvinnelige forfattere som har skrevet om 
«seksuell oplysning av ungdommen», er positivt 
innstilt til spørsmålet. Men av den klossethet som 
preger de fleste forslag med hensyn på spørsmålet 
om når og hvorledes denne oplysning skal finne 
sted, er man fristet til å slutte, at det ikke har vært 
lett for vedkommende å komme til denne innrøm- 
melse. Helt for sig selv står — efter mitt kjennskap 
til litteraturen — det henrivende oplysningsbrev 
som en fru Emma Eckstein foregir å skrive til en 
omtrent ti år gammel sønn." Den måte man ellers 
gjør det på — at man den lengste tid forholder 
barna enhver kunnskap om det seksuelle, for så en 
gang 1 svulstig-høitidelige ord å gi dem en tilogmed 


[ TØ0E 
46 


s 


OM Å OPLYSE BARNA SEKSUELT 173 


bare halvt opriktig meddelelse, som dessuten oftest 
kommer for sent — det er åpenbart ikke ganske 
det riktige. De fleste svar på spørsmålet «hvor- 
ledes skal jeg si mitt barn det?» gjør iallfall på 
mig et så ynkelig inntrykk, at jeg vilde foretrekke 
at foreldrene overhodet ikke vilde bry sig med å gi 
slik oplysning. Det kommer meget mer an på, at 
barna aldri faller på den tanke at man vil gjøre en 
større hemmelighet av det seksuelle enn av andre 
ting som de ennu ikke kan forstå. For å opnå 
dette, er det nødvendig at det seksuelle alt fra før- 
ste stund behandles på lignende måte som andre 
ting som det er verd å vite. Frem for alt er det 
skolens opgave ikke å vike unda omtalen av det 
seksuelle; ved undervisningen om dyreverdenen må 
den innføre forplantningens store kjennsgjerninger 
1 dens rette betydningssammenheng og samtidig 
betone, at mennesket i alt vesentlig har samme or- 
ganisasjon som de høiere dyr. Når da hjemmet 
ikke arbeider på å skremme barnet bort fra å tenke, 
vil det vel oftere kunne forekomme det jeg engang 
fikk høre i et barneværelse, at en gutt foreholdt 
sin yngre søster: «Nei, men hvordan kan du tro 
at det er storken som bringer de små barn! Du 
vet jo at mennesket er et pattedyr, og tror du stor- 
ken bringer de andre pattedyr deres unger?» Bar- 
nets nysgjerrighet vil aldri bli så sterk, når den på 
ethvert læretrin finner tilsvarende tilfredsstillelse. 
Oplysningen om de spesifikt menneskelige forhold 
ved seksuallivet og henvisningen til dettes sociale 
betydning måtte da komme til ved slutningen av 


- E. Eckstein, Die Sexualfrage in der Erziehung des 
Kindes. 1904. 

undervisningen 1 folkeskolen (og før man går 
over i middelskolen), altså ikke efter tiårsalderen. 
Endelig vilde konfirmasjonstiden som ingen annen 
tid være egnet til å la barnet — som allerede er 
oplyst om alt legemlig — få beskjed om de sede- 
lige forpliktelser som knytter sig til utøvelsen av 
driften. En slik trinvis fremadskridende og egent- 
lig aldri avbrudt oplysning om seksuallivet — en 
oplysning som skolen tar initiativet til — fore- 
kommer mig å være den eneste som tar hensyn 
til barnets utvikling og derfor lykkelig undgår den 
fare som er forhånden. 

Jeg anser det for det betydningsfulleste frem- 
skritt 1 barneopdragelsen, at den franske stat 
istedetfor katekismen har innført en «elementær- 
bok», som gir barnet det første kjennskap til dets 
statsborgerlige stilling og de etiske plikter som en 
gang vil påhvile det. Men denne elmentærunder- 
visning er helt ufullstendig, hvis den ikke samtidig 
omfatter seksuallivets område. Her er det hull 
som opdragere og reformvenner skulde søke å 
fylle ut! I stater som helt eller delvis har over- 
gitt barneopdragelsen i geistlighetens hender, kan 
man riktignok ikke reise et slikt krav. Den geist- 
lige vil aldri innrømme vesenslikheten mellem 
menneske og dyr, fordi han ikke kan gi avkall på 
den udødelige sjel, som han behøver for å kunne 
begrunne moralkravet. Således bekrefter det sig 
igjen, hvor uklokt det er å sy en enkelt silke- 
lapp på et fillet skjørt, — hvor umulig det er å 
gjennemføre en enkelt reform uten å forandre 
systemets grunnlag! 

